**KAVAND**

13.01.2017

**SELETUSKIRI**

**maaeluministri määruse “Põllumajandusettevõtja tulemuslikkuse parandamise investeeringutoetus” eelnõu juurde**

**1. Sissejuhatus**

Maaeluministri määrus kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 67 lõike 2 ja § 82 lõike 3 alusel. 2014. aasta 1. jaanuaril algas uus Euroopa Liidu (edaspidi *EL*) programmiperiood 2014–2020, mille kaudu on Eestil EL-i liikmesriigina võimalik osaleda ühenduse maaelupoliitikas ja saada osa EL-i maaelu arengu toetuste eelarvest.

Maaelu arengu toetusi antakse “Eesti maaelu arengukava 2014–2020” (edaspidi *arengukava*) alusel, mis on kiidetud heaks Euroopa Komisjoni otsusega.

Määrus kehtestatakse Euroopa Parlamendi ja nõukogu määruse (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548) (edaspidi *Euroopa Parlamendi ja nõukogu määrus (EL) nr 1305/2013*) artikli 17 lõike 1 punkti a alusel.

Eelnõu alusel antava investeeringutoetuse üldeesmärk on põllumajandusettevõtja tulemuslikkuse parandamine ja keskkonnahoidliku põllumajandustootmise arendamine. Investeeringutoetuse spetsiifilised eesmärgid on järgmised:

• põllumajandusettevõtja tulemuslikkuse parandamine tootmise nüüdisajastamise ja ühise majandustegevuse edendamise kaudu;

• keskkonnahoidlike põllumajandus- ja loomakasvatusehitiste rajamine ja uuendamine;

• keskkonnasõbraliku energia tarnekindluse suurendamine põllumajandusettevõtetele.

Arengukava SWOT-analüüs toob põllumajandustootmisega seotud nõrkustena välja Eesti põllumajandustootjate väikese konkurentsivõime võrreldes EL-i keskmisega, väikeste põllumajandustootjate halva kohanemisvõime ning põllumajandustootjate ebapiisavad majanduslikud võimalused täiendavateks investeeringuteks, mh keskkonnakaitselisteks investeeringuteks. Eesti põllumajandusettevõtjate madalamad tootlikkusnäitajad võrreldes EL-i keskmistega on tingitud mitmetest asjaoludest, millest olulisemad on keskmisest madalam põllumajandustoetuste tase, geograafiline paiknemine Euroopa põhjapoolsemas osas (s.o suuremad kulud talveperioodil, kallimad tootmishooned, taimekasvatuses lühem vegetatsiooniperiood ja väiksem saagikus) ja väike siseturg (s.o kõrgemad tootmissisendite hinnad ja madalamad väljundite hinnad). Põllumajandusettevõtete arengut pidurdab amortiseerunud tootmisbaas.

Eelnõu kehtestatakse põllumajandusministri 9. veebruari 2015. a määrus nr 15 “Põllumajandusettevõtete tulemuslikkuse parandamise investeeringutoetuse andmise ja kasutamise tingimused ning kord” (edaspidi *määrus nr 15*) asemel. See tähendab, et eelnõu puhul ei ole tegemist uue toetusega, vaid olemasoleva toetusskeemi jätkamisega. Määrus nr 15 kehtestatakse uues sõnastuses kavandatavate muudatuste rohkuse tõttu. Toetuse eesmärk ja iseloom eelnõuga ei muutu.

Võrreldes määrusega nr 15 on eelnõus peamised muudatused järgmised:

* paragrahvides „Nõuded taotlejale“ ja „Toetuse saaja kohustused“ jaotatakse parema selguse huvides nõuded ja kohustused Komisjoni delegeeritud määruse (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas, artiklis 35 sätestatud sanktsioneerimiste aluste alusel;
* niisutussüsteemide ehitamiseks ja niisutuseks vajalike seadmete ostmiseks toetuse taotlemise korral nõuete täpsustamine Euroopa Parlamendi ja nõukogu määrus (EL) nr 1305/2013 artiklis 46 toodud abikõlblikkuse nõuete alusel;
* suurendatakse toetuse määra taotlejate korral, kelle põllumajanduslike toodete müügitulust moodustab üle 50% puuvilja- või marjakasvatuse toodete või nende töötlemisel saadud toodete müügitulu ja kes taotlevad toetust niisutussüsteemi ehitamiseks või niisutuseks vajalike statsionaarsete seadmete ostmiseks;
* käibemaksukohustuslike füüsilisest isikust ettevõtjate (edaspidi *FIE*) müügitulu kontrollimisel asendatakse tuludeklaratsioonide e-vormi vaatlemine käibedeklaratsioonide vaatlemisega eesmärgiga tagada erinevate ettevõtlusvormide ja raamatupidamisviiside kasutajate osas võimalikult samased tingimused. Muudatus puudutab peamiselt raamatupidamise seaduse kohaselt kassapõhist raamatupidamise arvestust pidavaid FIE-sid, kes on käibemaksuseaduse § 3 lõigete 1 või 2 tähenduses käibemaksukohustuslased;
* füüsilisest isikust ettevõtjatele antakse sarnaselt äriühingutega võimalus kasutada ülevõetud ettevõtja majandusaasta andmeid.

Ülejäänud muudatused on oma olemuselt täpsustavad ja selgitavad. Täpsustavate muudatuste tegemisel on arvesse võetud määruse nr 15 esimeste taotlusvoorude raames saadud kogemusi.

Määruse eelnõu ja seletuskirja koostas Põllumajandusministeeriumi maaelu arengu osakonna maaettevõtluse büroo peaspetsialist Harry Pässa (625 6527, harry.passa@agri.ee). Juriidilise ekspertiisi määruse eelnõule tegi Maaeluministeeriumi õigusosakonna nõunik Marion Saarna (625 6539, marion.saarna@agri.ee). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

Määruse eelnõu koosneb seitsmest peatükist ja 34-st paragrahvist.

**Eelnõu §-s 1** kehtestatakse määruse reguleerimisala.

Eelnõu eesmärk on kehtestada arengukava alameetme 4 “Investeeringud materiaalsesse varasse” tegevuse liigi 4.1 “Investeeringud põllumajandusettevõtte tulemuslikkuse parandamiseks” raames antava põllumajandusettevõtja tulemuslikkuse parandamise investeeringutoetuse (edaspidi *toetus*) andmise ja kasutamise tingimused ning kord, toetuse saamise täpsemad nõuded taotlejale ja toetatavale tegevusele, abikõlblikud ja mitteabikõlblikud kulud, toetuse määr ja suurus, taotlusele esitatavad nõuded, toetuse taotlemise ja taotluse menetlemise täpsem kord, taotluse hindamise kriteeriumid ja taotluse hindamise kord, taotluste rahuldamise ja rahuldamata jätmise kord, toetuse saaja kohustused ning toetuse väljamaksmise, sealhulgas enne kulutuste tegemist toetuse väljamaksmise kord.

**Eelnõu § 2 lõike 1** kohaselt saab toetust taotleda ettevõtja äriseadustiku § 1 tähenduses, kelle müügitulust moodustas omatoodetud põllumajanduslike toodete müügitulu taotlemisele vahetult eelnenud majandusaastal enam kui 50% ning ületas taotlemisele vahetult eelnenud majandusaastal 14 000 eurot ja oli taotlemisele vahetult eelnenud teisel majandusaastal vähemalt 1200 eurot. Äriseadustiku tähenduses on ettevõtja äriühing (täisühing, usaldusühing, osaühing, aktsiaselts ja tulundusühistu) ja füüsilisest isikust ettevõtja.

Euroopa Parlamendi ja nõukogu määruse (EL) nr 1305/2013 artikli 17 kohaselt antakse toetust põllumajandustootjatele või põllumajandustootjate rühmadele, mistõttu on oluline, et toetust saavad põllumajandustootmisega tegelevad isikud, kelle müügitulust suurem osa tuleb omatoodetud põllumajandustoodete või nende töötlemisel saadud toodete müügist. Müügitulu alampiiri kehtestamine tagab toetuste parema mõju toetuse andmise eesmärkide täitmisel.

Võrreldes määrusega nr 15 täpsustakse toetuse taotleja nõuetekohasuse tuvastamisel määruses läbivalt tema eelnevate majandusaastate vaatlemist. Elektroonsele taotlemisele ülemineku käigus on selgunud asjaolu, et määruses nr 15 kehtiv väljend „taotluse esitamise aastale vahetult eelnenud majandusaasta“ ei võimalda hinnata taotleja majanduslikku jätkusuutlikkust ja nõuetele vastavust kõige uuemate majandusaasta andmete alusel olukorras, kus majandusaasta ei ühti kalendriaastaga (majandusaasta lõppeb kalendriaasta keskel). Määruse nr 15 sõnastuse ebatäpsust kirjeldab järgnev näide. Oletame, et taotleja majandusaasta ei ühti kalendriaastaga, vaid algab näiteks 1. juunil ja lõppeb järgmise aasta 31. mail. Taotlusvoor toimub näiteks detsembris. Ettevõtja on esitanud viimati lõppenud majandusaasta aruande äriregistrile. Kuna näites esitatud taotleja puhul viimane kõige uuemate andmetega majandusaasta lõppeb taotluse esitamise aastal, siis kehtiva sõnastuse kohaselt tuleks võtta majandusnäitajate vaatlemisel aluseks aasta varasem majandusaasta aruanne. Taotleja tegeliku majandusliku jätkusuutlikkuse ja nõuetele vastavuse hindamisel on aga oluline, et aluseks võetakse võimalikult värsked ja kõige uuemad majandusaasta andmed, kuna need iseloomustavad taotleja hetkelist majanduslikku olukorda kõige täpsemini. Tulenevalt eespool kirjeldatud asjaoludest jäetakse kogu määruses nr 15 kasutatud väljendist „taotluse esitamise aastale vahetult eelnenud majandusaasta“ välja sõna „aastale“, mille tulemusena sõnastatakse väljend järgmiselt: „taotluse esitamisele vahetult eelnenud majandusaasta“. Muudatuse kohaselt hakkavad majandusaasta kohta kehtima järgmised põhimõtted:

* taotluse esitamisele vahetult eelnenud majandusaasta on majandusaasta, mis lõppes vahetult enne taotluse esitamist;
* äriühingust taotleja taotluse esitamisele vahetult eelnenud kahe majandusaasta aruanded peavad olema taotluse esitamise ajaks äriregistrist kättesaadavad, kui äriseadustiku alusel on vastav kohustus saabunud;
* kui äriühingust taotleja on tegutsenud enne taotluse esitamist vähemalt kolm majandusaastat, taotluse esitamisele vahetult eelnenud majandusaasta lõppes taotluse esitamise aastal (taotleja majandusaasta ei ühti kalendriaastaga) ja selle kohta ei ole majandusaasta aruannet äriregistrile esitatud ning nimetatud aruande äriregistrile esitamise tähtaeg ei ole taotluse esitamise ajaks saabunud, peavad taotluse esitamisele vahetult eelnenud kahe majandusaasta aruanded, mille äriregistrile esitamise tähtaeg on möödunud, olema taotluse esitamise hetkeks äriregistrist kättesaadavad. Äriregistrile esitamise tähtaja all peetakse silmas äriseadustiku §-s 971 sätestatut, et kinnitatud majandusaasta aruanne tuleb äriregistrile esitada kuue kuu jooksul arvates majandusaasta lõppemisest. Nimetatud erandi puhul on oluline, et taotleja oleks tegutsenud vähemalt kolm majandusaastat, kuna vastasel juhul ei oleks taotlejal piisav arv majandusaastaid, mida majandusliku jätkusuutlikkuse hindamisel aluseks võtta. Vähem kui kolm majandusaastat tegutsenud taotleja puhul ei saa nimetatud erandit kohaldada, kuna tal ongi tulenevalt oma lühikesest tegutsemise ajast ainult kaks majandusaastat, mis on vahetult enne taotluse esitamist lõppenud;
* kui äriühingust taotleja on tegutsenud enne taotluse esitamist vähem kui kolm majandusaastat, peavad tema taotluse esitamisele vahetult eelnenud kahe majandusaasta aruanded olema taotluse esitamise ajaks äriregistrist kättesaadavad. See nõue kehtib taotleja puhul ka siis, kui taotluse esitamisele vahetult eelnenud majandusaasta aruande äriregistrile esitamise tähtaeg ei ole taotluse esitamise ajaks veel saabunud. Antud juhul peab ettevõtja, kes soovib toetust taotleda, esitama oma taotluse esitamisele vahetult eelnenud majandusaasta aruande äriregistrile (ÄR) ettenähtud ajast varem, kuna vastasel korral ei ole Põllumajanduse Registrite ja Informatsiooni Ametil (edaspidi *PRIA*) võimalik kontrollida taotleja nõuetele vastavust taotluse esitamisele vahetult eelnenud kahe majandusaasta alusel;

Muudatus tagab nendele ettevõtjatele, kelle majandusaasta ei ühti kalendriaastaga, toetuse taotlemiseks paindlikumad tingimused.

Määruses täpsustatakse läbivalt osakaalude arvutamisel saadud tulemuste kajastamise tingimusi. Põllumajandusliku müügitulu osakaalu arvutamisel kogu müügitulust ning võlakordaja ja maksevõimenäitaja leidmisel kajastatakse asjakohaste näitajate tulemused kaks kohta pärast koma. Arvutatud tulemusi ei ümardata, näiteks, kui võlakordaja arvutamisel saadakse tulemuseks 0,70963, siis kajastatakse see muudatuse kohaselt järgmiselt: 0,70. Muudatus on tingitud asjaolust, et asjakohaste näitajate tulemuste kajastamisel on meetme 4.1 esimeste taotlusvoorude raames esitatud taotluste menetlemisel tekkinud mitmetimõistetavusi. Sätestades näitajate arvutamisel selged põhimõtted, tagatakse ühene arusaam kõigile osapooltele. Mõned näited näitajate tulemuste kajastamisest on esitatud tabelis 1.

Tabel 1. Näitajate tulemuste kajastamine

|  |  |  |
| --- | --- | --- |
| Näitaja nimetus | Arvutatud tulemus | Tulemuse kajastamine muudatuse kohaselt |
| Põllumajandusliku müügitulu osakaal kogu müügitulust | 49,99691 | 49,99 |
| 50,0091 | 50,00 |
| Võlakordaja | 0,69991 | 0,69 |
| 0,7068 | 0,70 |
| Maksevõimenäitaja | 0,9971 | 0,99 |
| 1,0085 | 1,00 |

**Eelnõu § 2 lõikes 2** on sätestatud erisus nendele ettevõtjatele, kes tegelevad hobusekasvatusega või osutavad hobusekasvatusega seonduvaid teenuseid. Hobusekasvatajate müügitulu kohta on kehtestatud erisus, sest hobusekasvatus on põllumajandusvaldkond, mis üldjuhul ei tegele pidevalt põllumajandustoodete müügiga.

Kui ülejäänud põllumajandustootjate puhul loetakse ettevõtja põllumajandustootjaks kui ta kogumüügitulust moodustab üle 50% omatoodetud põllumajanduslike toodete müük, siis hobusekasvatajate korral peab nimetatud müügitulu moodustama vähemalt 30% kogumüügitulust. See tähendab, et ka hobusekasvataja peab olema tegelenud ja müünud omatoodetud põllumajanduslikke tooteid. Kui hobusekasvataja omatoodetud põllumajanduslike toodete müügitulu jääb alla 50% kogumüügitulust (on aga suurem kui 30%), siis peab toetuse taotlemiseks ta omatoodetud põllumajanduslike toodete müügitulu koos hobusekasvatusega seonduvate teenuste müügituluga moodustama üle 50% kogu ettevõtte müügitulust. Toetust ei saa taotleda ettevõtja, kes tegeleb vaid hobusekasvatusega seonduvate tegevuste osutamisega.

Hobusekasvatuse ettevõtjatele on vastav erisus seatud, kuna nimetatud tegevusala ettevõtjate korral toimub üldjuhul põllumajanduslike toodete (näiteks hobuste) müük võrreldes teiste tegevusaladega harvem ning ettevõtjate müügitulus on eelnevast tulenevalt suhteliselt suur osatähtsus erinevate teenuste osutamisel.

**Eelnõu § 2 lõigetes 3 ja 4** kehtestatakse erisuse, et toetust saab taotleda ka äriühing või FIE, kes ei ole tegutsenud vahetult enne taotluse esitamist vähemalt kahte majandusaastat, juhul kui ta on täielikult üle võtnud oma FIE-st osanikule või aktsionärile või füüsilisest isikust osaniku või aktsionäri FIE-st vanemale või vanavanemale kuulunud põllumajandusettevõtte või oma FIE-st vanemale või vanavanemale kuulunud põllumajandusettevõtte.

Selle erisusega soodustatakse põlvkondade vahetust ja antakse toetuse taotlemiseks võimalus ka neile ettevõtjatele, kes on lihtsalt muutnud oma ettevõtlusvormi. Sellisel juhul vaadeldakse taotleja majandusnäitajate vastavust eelnõus sätestatud tingimustele järgmiselt:

* kui taotlejal ei ole olnud kohustust esitada majandusaasta aruannet äriregistrile, siis vaadeldakse eelnõus sätestatud toetuse saajale seatud nõuete täitmist selle FIE andmete alusel, kelle põllumajandusettevõte üle võeti;
* kui taotlejal on äriregistrile esitatud üks majandusaasta aruanne ja teise majandusaasta aruande esitamise tähtaeg ei ole möödunud, siis vaadeldakse taotleja taotluse esitamisele vahetult eelnenud majandusaasta nõuete täitmist taotleja majandusaasta aruande alusel ja vahetult eelnenud teise majandusaasta nõuete täitmist selle FIE andmete alusel, kelle põllumajandusettevõte üle võeti. Erinevate ühel kalendriaastal lõppevate majandusaastate näitajaid omavahel ei summeerita;
* FIE puhul kehtivad majandusaastate vaatlemisel samased põhimõtted äriühingutega.

Taotluse esitamise ajaks peab põllumajandusettevõtte üleandnud FIE olema kogu oma põllumajandusliku tegevuse lõpetanud. FIE põllumajandusettevõtte kohustused ja vara peavad olema täielikult üle läinud toetust taotlevale äriühingule või FIE-le. Põllumajandusettevõtte üleandnud FIE võib jätkata tegutsemist muul tegevusalal kui põllumajandus. Ülevõetud FIE võib alustada uuesti ka põllumajanduse tegevusalal tegutsemist, kuid sel juhul ei ole tal võimalik käesoleva määruse alusel kahe aasta jooksul toetust taotleda, kuna antud ettevõtja majandusnäitajaid on sel juhul korra juba toetuse saamiseks kasutatud (vt täpsemalt § 2 lõige 9 selgitusest).

Vastavalt võlaõigusseaduse § 180 lõikele 2 kuuluvad ettevõttesse ettevõtte majandamisega seotud ja selle majandamist teenivad asjad, õigused ja kohustused. Sama seaduse § 182 lõige 1 sätestab järgmist: “Ettevõttesse kuuluvad asjad antakse omandajale üle vastavate asjade üleandmise sätete järgi ja õigused vastavate õiguste üleandmise sätete järgi, lepingud aga lepingute ülevõtmise sätete järgi. Ettevõtte üleandja on kohustatud andma omandajale üle asjade valduse, registreerimisele kuuluva vara puhul tagama ka vastavate kannete tegemise registrites.” ning sama paragrahvi lõige 2 sätestab järgmist: “Ettevõttesse kuuluvate asjade ja õiguste üleminekuga lähevad omandajale üle kõik üleandja ettevõttega seotud kohustused, muu hulgas töölepingutest tulenevad kohustused ettevõtte töötajate suhtes, kui seaduses ei ole sätestatud teisiti. Võlausaldaja või teise lepingupoole nõusolekut ei ole kohustuse või lepingu üleminekuks vaja, kui seaduses ei ole sätestatud teisiti.”. Eeltoodust nähtub, et ettevõte ei ole vaid materiaalne üksus/vara, vaid ka kõik õigused ja kohustused, mis ettevõtte üleandmise korral peavad olema üle läinud taotlejale.

**Eelnõu § 2 lõike 5** kohaselt saab toetust taotleda ettevõtjaid ühendav tulundusühistu kes on ELÜPS-i § 88 alusel tunnustatud tootjarühm (edaspidi *tunnustatud tootjarühm*), või tootjarühm (edaspidi *tunnustamata tootjarühm*), kes vastab järgmistele nõuetele:

1) tunnustamata tootjarühmal on vähemalt viis liiget, kellel ei ole üksteise suhtes valitsevat mõju konkurentsiseaduse tähenduses (edaspidi *sõltumatu liige*), ning iga sõltumatu liikme omatoodetud põllumajanduslike toodete müügitulu taotluse esitamisele vahetult eelnenud majandusaastal oli 2400 eurot ning moodustas üle 50,00% kogu müügitulust;

2) tunnustamata tootjarühma vähemalt viie sõltumatu liikme omatoodetud põllumajanduslike toodete müügitulu kokku ületas taotlemisele vahetult eelnenud majandusaastal 14 000 eurot;

3) tunnustamata tootjarühma sõltumatu liige ei tohi olla teise tunnustamata tootjarühma sõltumatuks liikmeks;

4) tunnustamata tootjarühma põhikirjas sätestatud eesmärk ja tegutsemisvaldkond on seotud tema liikmete põllumajandusliku tegevusega.

Tootjarühma enda tegevusajale ja majandusnäitajatele nõudeid seatud ei ole. Tootjarühma põhikirjas sätestatud eesmärgiks ja tegevusvaldkonnaks võivad olla näiteks põllumajanduslikud ja saagikoristusjärgsed tegevused, biomassi töötlemine ning bioenergia tootmine. Näiteks on toetatavad ka investeeringud, kus ühe valdkonna põllumajandustootjad hakkavad tegelema teise põllumajandusliku valdkonnaga. Kuna arengukava SWOT-analüüs toob põllumajandusliku tootmistega seotud nõrkustena välja väikeste põllumajandustootjate halva kohanemisvõime ning põllumajandustootjate ebapiisavad majanduslikud võimalused täiendavateks investeeringuteks, siis ühistegevus ja ühiselt investeeringute tegemine aitab parandada väiksemate põllumajandustootjate läbirääkimispositsiooni turul ja sektori üldist konkurentsivõimet. PRIA kontrollib tootjarühma tegevusvaldkonda tulundusühistuseaduse § 6 lõike 1 punkti 2 ja § 7 lõike 1 punkti 41 alusel.

Toetust ei saa taotleda mittetulundusühingud, kuna mittetulundusühingute seaduse § 1 kohaselt on mittetulundusühing isikute vabatahtlik ühendus, mille eesmärgiks või põhitegevuseks ei või olla majandustegevuse kaudu tulu saamine. Käesolevat toetust antakse põllumajandusettevõtjate tulemuslikkuse parandamiseks ehk otseselt põllumajandusettevõtjate majandustegevuse edendamiseks.

Ühistegevuse kaudu väiksemate tootjate konkurentsivõime tagamiseks on kehtestatud ettevõtjaid ühendava ühistu liikmetele põllumajanduslike toodete või nende töötlemisel saadud toodete müügitulu alampiiriks liikme kohta vähemalt 2400 eurot. Eesti Maaülikooli majandus- ja sotsiaalinstituudi 2011. aastal koostatud uuringu “Maaelu arengu aruanne” kokkuvõttes on jõutud järeldusele, et olukorras, kus põllumajandustootjad on enamikul juhtudel hinnavõtjad ja kogu muu toiduketi osad hinnakujundajad, tuleb enam tähelepanu pöörata toiduhinna kujunemisele ning lisandväärtuse jagunemisele ahelas.

Lisaks on Eesti Maaülikooli majandus- ja sotsiaalinstituut 2011. aastal tehtud uuringus “Tootjarühmade toetamine maaelu arengukava raames ja selle mõju põllumajandussektori konkurentsivõime kasvule” jõudnud järeldusele, et ühistegevuse mõju põllumajandustootjate konkurentsivõimelisusele avaldus turundustegevuse paranemises ja selles, et tootjaorganisatsioonide liikmeks olevad põllumajandustootjad on julgemad planeerima müügitulu kasvu.

PRIA kontrollib määruse § 2 lõigetes 1-5 kehtestatud kogu müügitulu ning omatoodetud põllumajanduslike toodete müügitulu näitajaid ettevõtjate majandusaastaaruannete näitajate, füüsilise isiku ettevõtlusest saadud tulu deklareerimise vormi E andmete või käibedeklaratsiooni andmete alusel.

**Eelnõu § 2 lõike 5 punkti 3** eesmärk on vältida olukorda, kus ühed ja samad tunnustamata tootjarühma liikmed saaksid omavahel moodustada erinevaid tunnustamata tootjarühmi ja seeläbi taotleda toetust mitmeid kordi. Sätte eesmärk on vältida toetuse koondumist üksikute toetuse saajate kätte. Teise toetust taotleva tunnustamata tootjarühma liikmeks olemine ei ole välistatud, kuid igal tunnustamata tootjarühmal peavad olema erinevad viis sõltumatut liiget, kes ei ole märgitud teise tunnustamata tootjarühma sõltumatuteks liikmeteks.

**Eelnõu paragrahv 2 lõikes 6** määratletakse millised tooted on määruse tähenduses põllumajanduslikud tooted, millised mitte**.** Euroopa Parlamendi ja nõukogu määruse (EL) nr 1305/2013 artikli 17 kohaselt antakse toetust põllumajandustootjatele või põllumajandustootjate rühmadele. Eelnevast tulenevalt peab olema tagatud, et toetust saavad vaid põllumajandusliku tootmisega tegelevad ettevõtjad, kelle müügitulust suurema osa moodustab omatoodetud põllumajanduslike toodete või nende töötlemisel saadud toodete müük. Kalandus- ja vesiviljelustooted ei ole käesoleva määruse mõistes põllumajanduslikud tooted, mistõttu nende toodete müügist saadavat müügitulu ei loeta taotleja omatoodetud põllumajanduslike toodete ning nende toodete töötlemisel saadud toodete müügituluks. Peamiselt kalandus- ja vesiviljelustooteid tootvatel ettevõtjatel on võimalik toetust saada Euroopa Merendus- ja Kalandusfondi (EMKF) vahenditest.

Omatoodetud toimimislepingu 1. lisas nimetatud toodete töötlemisel saadud põllumajanduslikeks toodeteks loetavad tooted ei pea olema toimimislepingu 1 lisas nimetatud tooted. Töötlemisel saadud põllumajanduslikud tooted võivad olla ka näiteks valmistoidukaubad, looma nahk, karvad, vill, linnu suled, käpikud, kasukad, sulepadjad jms tooted, kuid nende tooraineks peab valdavas osas olema asutamislepingu 1. lisas nimetatud omatoodetud toode, välja arvatud kalandus- ja vesiviljelustooted. Töötlemisel saadud põllumajanduslikul tootel peab olema ilmne seos taotleja põllumajandusliku tootmistegevusega. Põllumajanduslike toodete hulka ei saa aga lugeda töötlemisel saadud tooteid, mis sisaldavad toorainena vaid vähesel määral omatoodetud 1. lisas nimetatud tooteid. Nii näiteks ei loeta siia gruppi kuuluvaks tekstiilmaterjalidest esemeid, millele on lisatud kaunistuseks omatoodetud villast narmaid või puitmööblit, millele on lisatud omakasvatatud lamba nahast elemente jms tooteid.

**Eelnõu § 2 lõikes 7** on sätestatud tegevused, mida selle määruse tähenduses loetakse hobusekasvatusega seotud teenuste osutamiseks. Hobusekasvatusega seotud teenusteks loetakse justiitsministri 28. detsembri 2005. a määruse nr 59 “Kohtule dokumentide esitamise kord” lisas 16 “Eesti majanduse tegevusalade klassifikaator (EMTAK)” (edaspidi *EMTAK 2008*) loetletud järgmised tegevused:

1) EMTAK 2008 jao R alajao 93199 “Mujal liigitamata sporditegevus” tähenduses võistlus- ja ratsahobuste tallide tegevus, mille alla loetakse näiteks ratsateenused, ratsutamistunnid, hobuste rent võistlusteks, teenused hoburakenditega, hobuse esmane väljaõpe, hobuse treening, sõitja/ratsaniku treening, hobustega seonduvate oskuste koolitus ja atesteerimine, ratsutamisõpetus;

2) EMTAK 2008 jao N alajao 77399 “Muu mujal liigitamata masinate, seadmete jm materiaalse vara rentimine ja kasutusrent” tähenduses hobuste rentimine;

3) EMTAK 2008 jao A alajao 01621 “Loomakasvatuse abitegevused” tähenduses hobustega seotud teenused, näiteks hobuserautajate tegevus, sugutäkkude kasutamise teenus.

Hobusekasvatusega seotud teenuste nimekirja koostamisel on arvestatud Eesti hobusekasvatajaid ühendavate esindusorganisatsioonide (Eesti Hobusekasvatajate Selts, Eesti Traavliliit, Eesti Sporthobuste Selts) ettepanekuid.

**Eelnõu 2 lõikes 8** tähendab “kas koos või eraldi § 2 lõikes 1 või 2 nõuetele vastamine” seda, et ülevõtja ja ülevõetav koos vastavad määruses toodud tingimustele ehk kui näiteks taotleja üksi ei täida kõiki nõudeid, vaadatakse ka selle isiku andmeid, kelle põllumajandusettevõte üle võeti.

Selleks, et oleks võimalik nn ülevõetut ja ülevõtjat koos vaadata, peab:

* ülevõtja olema esitanud äriregistrile taotlemisele vahetult eelnenud majandusaasta aruande või Maksu- ja Tolliametile vastava tuludeklaratsiooni E vormi ning;
* ülevõetu peab olema tegutsenud taotluse esitamisele vahetult eelnenud teisel majandusaastal ja esitanud äriregistrile taotlemisele vahetult eelnenud teise majandusaasta aruande või Maksu- ja Tolliametile vastava tuludeklaratsiooni E vormi.

“Eraldi“ vaadatakse andmeid siis, kui ülevõtjal ei ole taotluse esitamisele vahetult eelnenud majandusaasta aruannet või ei ole esitanud Maksu- ja Tolliametile tuludeklaratsiooni E vormi, siis tuleb mõlema majandusaasta nõuetekohasust vaadelda ülevõetud ettevõtja näitajate alusel.

Kui ülevõtjal on äriregistris vähemalt kahe majandusaasta aruanded, siis ta ei kvalifitseeru ülevõtjaks eelnõu § 2 lõigete 3 või 4 mõistes.

Kui ülevõetu ja ülevõtja majandusaastad jäävad samasse kalendriaastasse, siis neid tuleks käsitleda kui kahte erinevat majandusaastat (tulenevalt raamatupidamisseadusest esitatakse majandusaasta aruanne iga ettevõtlusvormi kohta eraldi).

**Eelnõu § 2 lõige 9** sätestab toetuse taotlemisel piirangu ettevõtjatele, kes on andnud oma põllumajandusettevõtte üle teisele ettevõtjale. Nimetatud piirangu eesmärk on tagada, et kaks erinevat ettevõtjat ei omaks ühtede ja samade majandusnäitajate alusel võimalust toetust saada. Ettevõtja, kes on oma põllumajandusliku tegevuse täielikult üle andnud, kuid soovib jätkata põllumajandusliku tegevusega edaspidi, saab toetust taotleda, kui üleandmisest on möödunud vähemalt kaks majandusaastat.

**Eelnõu §-s 3** on sätestatud nõuded taotlejale.

Toetuse taotlejale ja toetuse saajale kehtestatud nõuete jaotamise põhjus tuleneb komisjoni delegeeritud määruse (EL) nr 640/2014 artiklist 35 “Toetuskõlblikkuse kriteeriumide (v.a pindala suurus või loomade arv) ning sellekohaste või muude kohustuste täitmata jätmine”, mis kehtestab reeglid toetuskõlbulikkuse kriteeriumite rikkumisel. Komisjoni delegeeritud määruse (EL) nr 640/2014 artikli 35 lõike 1 kohaselt taotletud toetust ei maksta või see tühistatakse täielikult, kui toetuskõlblikkuse kriteeriume ei täideta. Nimetatud artikli lõike 2 kohaselt taotletud toetuse maksmisest keeldutakse või see tühistatakse täielikult või osaliselt, kui ei ole täidetud a) maaelu arengu programmis kehtestatud kohustused või b) vajaduse korral muud kohustused, mis on kehtestatud liidu või liikmesriigi õigusega või maaelu arengu programmiga, eelkõige seoses riigihangete, riigiabi ning muude kohustuslike standardite ja nõuetega. Seetõttu on eelnõus kriteeriumid jagatud toetuskõlblikkuse kriteeriumiteks, kohustusteks või muudeks kohustusteks. Eelnõu § 3 lõikes 1 on toodud need toetuskõlblikkuse kriteeriumid, mis kohalduvad nii toetuse taotlejale kui toetuse saajale. Eelnõu § 3 lõikes 2 on toodud toetuskõlblikkuse kriteeriumid, mis kohalduvad vaid toetuse taotlejale (kriteeriumite mittetäitmise korral taotluse rahuldamise otsust ei tehta).

Komisjoni delegeeritud määruse (EL) nr 640/2014 artikli 35 punkti 3 kohaselt teeb liikmesriik nõuete rikkumise või kohustuste täitmata jätmise tõttu otsuse toetuse maksmisest keeldumise, selle tagasinõudmise või osalise tagasinõude kohta arvestades toetuse tingimustega seotud nõuete rikkumise raskusastet, ulatust, kestust ja kordumist.

**Eelnõu § 3 lõike 1 punkt 1** sätestab, et taotlejal ei tohi olla riikliku maksu võlga või riikliku maksu võla tasumine on ajatatud. Maksuvõla tasumise ajatamise korral on maksud, mille tasumise tähtaeg on möödunud, tasutud ettenähtud summas. Sätte eesmärk on tagada, et toetust saavad vaid ettevõtjad, kes on oma kohustused riigi ees täitnud. Toetust antakse ettevõtjatele, kes on jätkusuutlikud.

**Eelnõu § 3 lõike 1 punktiga 2** kehtestatakse, et toetuse taotlejal (sh ka tootjarühma liikmel) ei või olla taotluse esitamise tähtpäevale järgnevast päevast kuni toetuse määramise otsuse tegemiseni karistusregistrisse kantud karistusandmeid loomatauditõrje seaduse §-s 583, 588 või 589, söödaseaduse §-s 33, 34 või 35, taimekaitseseaduse §-s 97 või 1002 , veeseaduse §-s 385, jäätmeseaduse §-s 120 või 1266, loomakaitseseaduse §-s 661, 666 või 6610, looduskaitseseaduse §-s 74, keskkonnamõju hindamise ja keskkonnajuhtimissüsteemi seaduse §-s 53 või karistusseadustiku §-s 522, 192, 193, 354, 359, 364, 367 või 372 sätestatud süütegude toimepanemise eest. Nimetatud õigusaktid reguleerivad otseselt põllumajanduslike toodete tootmise ja nende esmatöötlemise valdkonna toimimist ja seoses sellega, et toetusega jagatakse riigieelarvelisi vahendeid, mida on piiratud ulatuses, on oluline, et nimetatud vahendeid saaksid kasutada sellised ettevõtjad, kes on täitnud põllumajanduslike toodete tootmise ja nende esmatöötlemise õigusakte ning suutnud vastavalt nendele õigusaktidele oma tegevust korraldada.

Isikud, keda või kelle liikmeid (tootjarühmade puhul) on karistatud eelnimetatud süütegude toimepanemise eest ja nende kohta on karistusregistris kehtivad karistusandmed, ei saa sel perioodil Euroopa Maaelu Arengu Põllumajandusfondist (EAFRD) toetusi taotleda.,

Euroopa Parlamendi ja nõukogu määruse (EL) nr 1305/2013 artikli 17 lõike 6 kohaselt võib juhul, kui liidu õigusega nähakse põllumajandustootjatele ette uusi nõudeid, anda toetust nendele nõuetele vastamiseks vajalike investeeringute tegemiseks maksimaalselt 12 kuu jooksul alates kuupäevast, kui need muutusid põllumajandusliku majapidamise jaoks kohustuslikuks.

Kui toetuse saajal on kehtiv karistus ja sellega on kaasnenud ka ettekirjutus, siis puudub investeeringutoetusel ergutav mõju, kuna vastavate riiklike õigusaktide kohaselt peab toetuse taotleja tegema ettekirjutusega ettenähtud investeeringu niikuinii. Kuna eelnõu alusel antava investeeringutoetuse eesmärk on põllumajandusettevõtete tulemuslikkuse parandamine, mitte olemasolevate rikkumiste likvideerimine, siis ei täidaks loomade heaolu ning keskkonnanõudeid rikkunud ettevõtjate toetamine meetme eesmärki.

**Eelnõu § 3 lõike 1 punkt 3** kehtestab piirangud toetuse taotlemisele, kui sama investeeringuobjekti kohta on juba saadud toetust riigieelarvelistest, EL-i või välisvahenditest või muud tagastamatut riigiabi või vähese tähtsusega abi. Piirangu eesmärk on vältida ühe ja sama investeeringuobjekti topeltrahastamist läbi erinevate arengukavade alusel antavate toetuste või struktuurifondide vahenditest saadud abi või toetuste või muude toetuste. Euroopa Parlamendi ja nõukogu määruse (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607) (edaspidi *Euroopa Parlamendi ja nõukogu määrus (EL) nr 1306/2013*) artikli 30 kohaselt ei tohi EAFRD-st rahastatavaid kulusid katta liidu eelarvest ühegi teise rahastamisvahendiga.

**Eelnõu § 3 lõike 1 punkti 4** kohaselt ei saa toetust taotleda ettevõtja, kelle suhtes on algatatud likvideerimismenetlus või kohtuotsusega välja kuulutatud pankrott või kellele on määratud pankrotiseaduse kohaselt ajutine pankrotihaldur. Pankrotiseaduse § 1 lõike 3 alusel on juriidilisest isikust võlgnik maksejõuetu siis, kui võlgniku vara ei kata tema kohustusi ja selline seisund ei ole võlgniku majanduslikust olukorrast tulenevalt ajutine.

Nimetatud asjaolude tuvastamisel arvestab PRIA muuhulgas ka taotleja võlakordaja ja maksevõime näitajatega. Samuti kontrollib PRIA taotleja või toetuse saaja suhtes võimaliku algatatud likvideerimismenetluse või väljakuulutatud pankroti teate olemasolu Eesti Vabariigi ametlikust võrguväljaandest Ametlikud Teadaanded.

**Eelnõu § 3 lõike 2 punktides 1 ja 2** sätestatud piirangutega tagatakse, et toetust saavad taotleda vaid ettevõtjad, kes on jätkusuutlikud ning kelle majandusnäitajate alusel võib eeldada, et täiendavad investeeringud aitavad kaasa ettevõtja arengule ega muutu ettevõtjale koormavaks. Euroopa Parlamendi ja nõukogu määruse (EL) nr 1305/2013 artikli 17 kohaselt peab meetme kohane toetus parandama põllumajandusliku majapidamise üldist tulemuslikkust ja jätkusuutlikkust, mitte seda halvendama.

Sätestatud lühiajaliste ja pikaajaliste kohustuste ning käibevara, põhivara ja omakapitali mõisteid on selgitatud Raamatupidamise Toimkonna juhendi 2 “Nõuded informatsiooni esitusviisile raamatupidamise aastaaruandes (muudetud 2011)”[[1]](#footnote-1) (edaspidi *RTJ*) punktides 17–19 ja selle lisas 1 esitatud bilansikirjete selgituses. Lühiajalised kohustused on kohustused, mis eeldatavasti arveldatakse ettevõtte tavapärase äritsükli jooksul, või varad, mida tõenäoliselt suudetakse realiseerida 12 kuu jooksul. Kõik kohustused, mis ei ole lühiajalised kohustused, on pikaajalised kohustused. Varade kogusumma on taotleja käibevara ja põhivara kokku. RTJ punktide 14 ja 16 alusel on käibevarad varad, mis eeldatavasti realiseeritakse ettevõtte tavapärase äritsükli jooksul. Kõik varad, mis ei ole käibevarad, on põhivarad.

Taotleja võlakordaja ehk võõrkapitali osakaalu näitaja ei tohi taotluse esitamisele vahetult eelnenud majandusaastal olla suurem kui 0,70. Taotleja maksevõime näitaja peab taotluse esitamisele vahetult eelnenud majandusaastal olema suurem kui 1,00.

Võlakordaja näitab võõrkapitali osatähtsust kogukapitalis, st kui suurel määral on ettevõtte vara finantseeritud laenukapitaliga ehk kui palju oli bilansipäeval kohustusi kokku varade iga euro kohta. Võlakordaja ehk võõrkapitali osakaalu näitaja arvutatakse järgmise valemi alusel: võlakordaja = kohustused (so lühiajalised kohustused + pikaajalised kohustused) / koguvara (so käibevara + põhivara). Suure võlakoormuse korral võib müügitulu või debitoorse võla laekumissageduse järsk langus osutuda saatuslikuks ja ettevõte ei saa oma kohustisi tasutud ning sellega seoses kasvab võlausaldajate risk.

Maksevõime suuruse piirangu eesmärk on vältida põllumajandusettevõtja käibevahendite puudujääki ning sellest tulenevaid võimalikke majandusraskusi, mida kavandatav investeering võib kaasa tuua. Maksevõime näitaja ehk lühiajaliste kohustuste kattekordaja arvutatakse järgmise valemi alusel: maksevõime näitaja = käibevara / lühiajalised kohustused.

Eelnimetatud nõuded on samased perioodil 2007–2013 rakendatud nõuetega.

**Eelnõu § 3 lõike 2 punktis 3** on sätestatud majandusaasta minimaalne pikkus, mis on vajalik toetuse taotlemisel taotlejatele võrdsete tingimuste tagamiseks. Eestis on majandusaasta üldjuhul 12 kuu pikkune, kuid erandjuhtudel võib see olla pikem või lühem. Erineva pikkusega saab majandusaasta olla näiteks olukorras, kus ettevõtja alles alustab tegevust või muudab oma majandusaasta alguse ja lõpu aega. Toetuse taotlemisel võib taotluse esitamisele vahetult eelnenud majandusaasta olla pikem kui 12 kuud, kuid mitte lühem. Erandiks on toetuse taotleja, kes võttis üle FIE põllumajandusettevõtte ja tootjarühm, kellel ei pea taotluse esitamisele vahetult eelnenud majandusaasta olema vähemalt 12 kuu pikkune. Raamatupidamise seaduse § 13 lõike 2 kohaselt võib raamatupidamiskohustuslase asutamisel, lõpetamisel, majandusaasta alguskuupäeva muutmisel või muul seadusega ettenähtud juhul majandusaasta olla lühem või pikem kui 12 kuud, kuid ei tohi ületada 18 kuud. Samas tuleb jälgida, et ka siis kui ülevõtja või ülevõetava majandusaasta on lühem kui 12 kuud, peab ettevõtja täitma toetuse andmiseks kehtestatud miinimumnõudeid (näiteks minimaalse põllumajandusliku müügitulu suurus ja põllumajandusliku müügitulu osakaal ettevõtte kogumüügitulus).

**Eelnõu § 3 lõike 2 punkt 4** sätestab taotlejale kohustuse, mille alusel peab taotleja, kes on äriühing, olema esitanud taotlemisele vahetult eelnenud kahe majandusaasta aruanded äriseadustikus sätestatud juhul äriregistrisse. Kohustuse eesmärgiks on tagada taotluste menetlemisel kasutatavate majandusnäitajate ja äriregistris olevate ettevõtte majandusnäitajate samasus ja kontrollitavus. Toetust ei saa taotleda ettevõtted, kes ei ole majandusaasta aruande esitamise kohustust täitnud.

**Eelnõu § 3 lõike 2 punkt 5** kehtestab, kui taotleja on varem saanud toetust riigieelarvelistest, Euroopa Liidu või välisabi vahenditest või on saanud muud tagastamatut riigiabi, mis on kuulunud tagasimaksmisele või tagastatavat riigiabi, peab tagasimaksmisele kuulunud summa olema tagasi makstud või toetuse tagasimaksmise ajatamise korral on tagasimaksed tasutud ettenähtud summas. Selle nõude eesmärgiks on maandada riigile lisanduvate rahaliste kohustuste (rikkumiste tagasimaksed) tekkimise riski ning tagada vahendite kasutamise sihtotstarbelisus ja jätkusuutlikkuse suurendamine.

**Eelnõu § 3 lõige 3** kehtestab, millised majandusaasta aruanded võetakse aluseks toetuse taotlemisel.

Taotlusvoorude toimumisaja kavandamisel jälgitakse, et ettevõtjatele jääks mõistlik aeg oma majandusaasta aruande koostamiseks ja esitamiseks.

Muudatus tagab nendele ettevõtjatele, kelle majandusaasta ei ühti kalendriaastaga, toetuse taotlemiseks paindlikumad tingimused.

**Eelnõu § 3 lõigete 4 ja 5** kohaselt võib olla eelnõu § 2 lõigetes 3 või 4 nimetatud ülevõtja taotluse esitamisele vahetult eelnenud majandusaasta lühem kui 12 kuud ning vastava aasta aruanne ei pea olema esitatud äriregistrile. Eelnõu § 2 lõikes 5 nimetatud tootjarühmale ei kohaldata samu nõudeid, mis ülevõtjale, sealhulgas maksevõimenäitaja ja võlakordaja vaatlemise nõuet.

Ülevõtjatele ja tootjarühmadele on sätestatud erisus, kuna nimetatud sihtgruppidel ei pea olema eelnõu kohaselt enne toetuse taotlemist majandustegevust. Nimetatud ettevõtjate toetuse taotlejaks sobimist vaadeldakse ülevõtja korral üldjuhul ülevõetud ettevõtja või tootjarühma korral tema liikmete majandusnäitajate alusel.

**Eelnõu § 3 lõike 6** kohaselt ei või taotleja kavandatava investeeringu tegemist alustada varem ja investeeringu tegemist tõendavad dokumendid ei või olla väljastatud varem kui taotluse esitamise päevale järgneval päeval, välja arvatud ettevalmistav töö, mille puhul ei või töö tegemist tõendavad dokumendid olla väljastatud varem kui 2014. aasta 1. jaanuaril. Vastav nõue tuleneb Euroopa Parlamendi ja nõukogu määruse (EL) nr 1305/2013 artiklist 60.

**Eelnõu § 4** sätestab toetatavad tegevused.

**Eelnõu § 4 lõikes 1** on sätestatud põhitegevused, mille kohta saab toetust taotleda. Toetust võib taotleda töötlemata põllumajandustoodete (so Euroopa Liidu toimimise lepingu I lisas nimetatud töötlemata toodete, va kalandus- ja vesiviljelustooted) tootmiseks. Toetust ei anta põllumajandustoodete töötlemiseks. Samuti on toetatavad omatarbeks elektri, soojuse, biokütuse- või gaasi (edaspidi koos *bioenergia*) tootmiseks vajalikud tegevused. Toetatavad on ka põllumajandustoote esmamüügiks ettevalmistamistega seotud tegevused, kuna nimetatud tegevused ei muuda toote olemust. Põllumajandustoodete esmamüügiks ettevalmistamine on näiteks omatoodetud või liikmete poolt toodetud toote puhastamine (sh pesemine), sorteerimine, säilitamine ja pakkimine. Kui omatoodetud põllumajandustoote olemust muudetakse (näiteks kooritakse, tükeldatakse või muul moel töödeldakse), siis antud tegevus kvalifitseerub töötlemiseks ning ei ole seetõttu abikõlblik käesoleva meetme raames. Näiteks õunte säilitamine külmkambrites ei ole töötlemine, kuna toote olemus ei muutu, kuid õuntest moosi valmistamine on töötlemine. Abikõlblikud on otseselt põllumajandustoodete tootmiseks tehtud tegevused, sh sõnnikuhoidlate ehitamine kui loomapidamiseks vajalik ehitis. Eelnevast tulenevalt ei ole abikõlblik selliste hoonete ja rajatiste ehitamine, mis ei ole otseselt seotud põllumajandustoodete tootmisega, nagu näiteks väetisehoidlate, masinate hoidmiseks ettenähtud hoonete, kütusemahutite ja põllumajandusmasinate parandamiseks ettenähtud töökodade ehitamine – sõltumata sellest, kas neid kasutatakse põllumajanduse valdkonnas või mujal.

**Eelnõu § 4 lõike 1 punkt 1** reguleerib**,** millised põllumajanduslikud tootmishooned või rajatised (ehitusseaduse § 3 lõike 2 tähenduses) saavad määruse alusel toetust. Abikõlblik on põllumajandusliku tootmishoone või rajatise püstitamine, rajamine, paigaldamine, laiendamine või ümberehitamine ehitusseadustikus sätestatud tingimustel ja korras (edaspidi *ehitamine*).Ehitise lammutamine toetatava tegevusena ei ole toetatav, v.a juhul, kui nimetatud tegevus moodustab osa ehitusprojektis ettenähtud ehitustöödest. Ehitise parendamine ei ole abikõlblik.

Ehitamine hõlmab ehitise ehitamist koos selle oluliste osadega. Ehitise olulised osad on tsiviilseadustiku üldosa seaduse § 55 lõike 1 järgi asjad, millest ehitis on ehitatud või mis on sellega püsivalt ühendatud ja mida ei saa eraldada ehitist või eraldatavat asja oluliselt kahjustamata. Ehk siis ehitise olulised osad on asjad, milleta hoonet ei saaks tavaarusaama kohaselt käsitada valmisolevana ehk terviklikuna. Ehitise olulisteks osadeks on ka ehitise eesmärgipärast kasutamist võimaldavad tehnosüsteemid.

Ehitusseadustiku § 4 lõike 5 kohaselt on tehnosüsteem ehitise toimimiseks, kasutamiseks või ohutuse tagamiseks vajalike seadmete, paigaldiste või kommunikatsioonide kogum koos vajalike konstruktsioonielementidega. Tehnosüsteemiks loetakse sellist süsteemi, mis asub ühe ehitise piires (st hoonesisesed tehnosüsteemid) ja mis on kogum seadmeid, kommunikatsioone ja nende toimimiseks vajalikke konstruktsioonielemente, kui need on vajalikud konkreetse ehitise toimimiseks. Tehnosüsteemi mõiste alla ei kuulu sellised asjad (päraldised), mis pole süsteemi osad, kuid teenivad süsteemi ja on sellega seotud vastava ruumilise seose kaudu.

Seni on kõige rohkem segadust tekitanud teraviljakuivatite liigitamine. Ehitusseadustiku mõistes on võimalik üldjuhul lugeda teraviljakuivati rajatiseks. Samas, kui osta vaid teravilja kuivatamiseks vajalikke seadmeid, siis on tegemist eelnõu § 4 lõike 1 punkti 2 alusel toetatava põllumajanduslikku tootmishoonesse paigaldatava või sinna juurde kuuluva statsionaarse seadmega. Eelnevast tulenevalt kehtibki põhimõte, kui taotletakse toetust nii ehitustegevuseks kui ka masinate ja seadmete paigaldamiseks, siis on tegemist eelnõu § 4 lõike 1 punkti 1 tähenduses tootmishoone või rajatise ehitamisega ja kui ehitustegevust ei ole, siis on tegemist eelnõu § 4 lõike 1 punkti 2 tähenduses statsionaarse seadme ostmisega. Kui statsionaarse seadme ostmise korral on selle paigalduseks vajalik ehitusseadustiku alusel ehitusloa olemasolu, siis nimetatud luba peab ehitusregistris kajastuma hiljemalt viimase maksetaotluse esitamise ajal.

Toetatavad on ka konteinerhoidlad, kui nad on ehitised ehitusseaduse tähenduses ja seda näiteks ka juhul, kui nad on paigaldatud tugevale alusepinnale ning ei vaja paigaldamiseks eraldi vundamenti. Riigikohtu Halduskolleegium on oma 21.02.2011 otsuses nr 3-3-1-80-10 jõudnud järeldusele, et ehitise määratlemisel ei piisa üksnes selle tuvastamisest, kas asi on rajatud inimtegevuse käigus ning kas ja kuidas see on teisaldatav. Oluline on asja ehitisena määratlemisel arvestada ka selle asja põhilist kasutusotstarvet (eesmärki), kasutamise viisi, kestvust ja muid asja iseloomustavaid tunnuseid, mis kogumis võimaldavad eristada ehitist teistest asjadest.

Investeeringute puhul ehitistesse, kus peetakse loomi, ei tohi loomade planeeritav arv ületada loomade pidamist reguleerivates õigusaktides (näiteks Maaeluministri määrused “Nõuded veise pidamise ja selleks ettenähtud ruumi või ehitise kohta﻿” ja “Mahepõllumajandusliku tootmise nõuded”) kehtestatud loomakoha pindala minimaalseid piirmäärasid.

**Eelnõu § 4 lõike 1 punkt 2** kohaselt teotatakse põllumajanduslikku tootmishoonesse või rajatisse paigaldatava või sinna juurde kuuluva statsionaarse seadme, loomade pidamiseks mõeldud paigaldise või muu vajaliku sisseseade ostmist või paigaldamist. Statsionaarsed seadmed võivad, kuid ei pea olema kirjeldatud ehitusprojektis. Loomade pidamiseks mõeldud paigaldised ja vajalikud sisseseaded on näiteks puurid, latrid, sulud, kogumisaedikud, desomatid, pesamajad, jooginõud, jooturid jms. Toetatavad on ka muud põllumajandustootmises vajalikud sisseseaded, mis ei ole seotud loomade pidamisega, kuid on seotud põllumjadusliku esmatootmisega. Sisseseade peab olema seostatud põllumajandusliku toomisprotsessiga ja moodustama koos ehitisega terviku. Näiteks on toetavad laohoonesse spetsiaalselt projekteeritud säilituskastid.

Statsionaarne tehnoloogiline seade peab olema paikne ning ehitisse kohtkindlalt kinnitatud.

**Eelnõu § 4 lõike 1 punktide 3 ja 4** kohaselt on toetatav bioenergia tootmiseks vajalike hoonete ja rajatiste ehitamine ning nendesse statsionaarsete seadmete ja muu vajaliku sisseseade ostmine ja paigaldamine, kui bioenergia tootmise sisendina kasutatakse Euroopa Liidu toimimise lepingu I lisas nimetatud tooteid (va kalandus- ja vesiviljelustooted) ning toodetavat bioenergiat kasutatakse valdavalt omatarbeks.

Parlamendi ja nõukogu direktiivi 2009/28/EÜ taastuvatest energiaallikatest toodetud energia kasutamise edendamise kohta ning direktiivide 2001/77/EÜ ja 2003/30/EÜ muutmise ja hilisema kehtetuks tunnistamise kohta (ELT L 140, 05.06.2009, lk 16–62) (*edaspidi direktiiv 2009/28/EÜ*) artikli 2 punkti e tähenduses on biomass põllumajandusest, kaasa arvatud taimsed ja loomsed ained, metsatööstusest ja sellega seotud tootmisest, sealhulgas kalandusest ja vesiviljelusest pärit bioloogilise päritoluga toodete, jäätmete ja jääkide bioloogiliselt lagunev fraktsioon ning tööstus- ja olmejäätmete bioloogiliselt lagunev fraktsioon. Direktiivi 2009/28/EÜ artikli 2 punktide h ja i kohaselt mõeldakse biokütuse all kas vedelat biokütust, mis on energia, sealhulgas elektri-, soojus- ja jahutusenergia, välja arvatud transpordi jaoks kasutatava energia saamiseks kasutatav vedelkütus, mis on toodetud biomassist, ning biokütust, mis on biomassist toodetud transpordis kasutatav vedel- ja gaaskütus.

Elektrienergia müümine elektrivõrku on lubatud eeldusel, et selle aastas müüdud kogus ei ületaettevõtjamaksimaalset aastast elektrienergia tarbimist. Kuna ettevõtte elektritarbimisvajadus ei pruugi olla pidev ja ühtlane ning ka elektrienergia tootmine võib olla tsükliline, siis on ajutiselt ülejääva elektrienergia müümine lubatud.

**Eelnõu § 4 lõike 1 punktide 5 ja 6 kohaselt** on teotatavEuroopa Liidu toimimise lepingu I lisa 8. rühmas nimetatud söödavaid vilju kandvate viljapuuaedade, marjaistandike (edaspidi koos *istandikud*) rajamiseks ning laiendamiseks vajaliku paljundusmaterjali ostmine või istutamine ning istandike ja puukoolide piirdeaedade ning konstruktsioonide ostmine või paigaldamine.

Söödavaid vilju kandvad mitmeaastased taimed kuuluvad komisjoni määruse (EÜ) nr 1214/2007 (millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa) CN-koodi 0602 20 alla. Marjakultuuride istandikud on kultiveeritavad põõsas-, vään- või rohttaimed, millel kasvavad söödavad viljad. Viljapuud on puud, mille vilju kasutatakse kas toorelt või töödeldakse toiduks. Istandiku rajamise korral ei tohi maksimaalne istikute arv ühe hektari kohta ületada eelnõu lisas 1 nimetatud istikute puhul kehtestatud piirmäära.

Istandikes või viljapuid kasvatavates puukoolides kasutatavateks konstruktsioonideks on näiteks tuuletõkkeaed, puude toestuse konstruktsioonid ja konstruktsioonid viljapuude kevadtalviseks päikese eest varjutamiseks. Puukool on maa-ala, kus paljundatakse puid (sh ilu- ja viljapuid) ning marja- ja dekoratiivpõõsaid. Kui toetuse taotlejal ei ole istandike ja puukoolide piirdeaedade ning vastavate konstruktsioonide ostmise või paigaldamise hetkel viljapuuaeda või marjaistandikku, siis eelnõu § 29 lõike 3 punkti 4 kohaselt tuleb toetuse saajal hiljemalt ühe aasta jooksul arvates viimase toetuseosa saamisest rajada kogu investeeringuobjekti ulatuses istandik, kus kasvatatakse Euroopa Liidu toimimise lepingu I lisa 8. rühmas nimetatud söödavaid vilju kandvaid puid ja põõsaid. Abikõlblik ei ole kattekile ostmine ja paigaldamine. Puukoolide puhul, kus kasvatatakse mittesöödavaid vilju kandvaid puid, ilupuid ja dekoratiivpõõsaid, on toetatav vaid piirdeaedade rajamine. Taimekaitseseaduse § 3 lõike 6 alusel on istutamine taime kasvukohale paigutamine taime kasvamiseks, paljunemiseks või paljundamiseks. Seega on abikõlblikud tegevused otseselt taime istutamisega seotud tegevused nagu istutamiseks augu tegemine, taime istutusauku panek, vajadusel väetise lisamine ja kastmine ning istutusaugu sulgemine. Istutuspinna ettevalmistamine ja mulla ostmine ei ole abikõlblik. Kui istiku ümber olev kilest ümbris sisaldub taime ostuhinnas, siis on tegemist abikõlbliku kuluga, vaid kilest ümbriste ostmine ei ole abikõlblik.

**Eelnõu § 4 lõike 1 punkti 7** kohaselt saab toetust mesindus- või seenekasvatusinventari ning -seadmete ostmiseks ning vajadusel paigaldamiseks.

Toetustsaabtaotleda selliste mesindus- või seenekasvatusega seotud seadmete ja inventari ostmiseks ja paigaldamiseks nagu näiteks mesilastaru ja mesindusinventar, seenekasvatusseadmed, substraadisegisti, autoklaav, kliimaseade ja auruboiler, kütteseade ja -süsteem, valgustusseade, kompostisegisti, pastöriseerimiskamber, meevõtmisel mesilaste kärgedele eemaldamisel kasutatav lehepuhur jms.

**Eelnõu § 4 lõike 1 punkti 8** kohaselt on toetavad põllumajandussaaduste tootmiseks (sh ka niisutuseks), säilitamiseks ja toodangu esmamüügi eelseks ettevalmistuseks vajalike uute mobiilsete masinate ja seadmete ostmine, kui need on ELÜPS-i § 99 lõigete 6 ja 7 kohaselt kantud põllumajandustoetuste ja põllumassiivide registrisse (edaspidi *hinnakataloog*).

Võrdlushindade kataloog sisaldab sinna kantud asjade või teenuste kohta andmeid, mis võimaldavad neid tuvastada ja määravad nende komplekteerituse või ulatuse (näiteks põllumajandustehnika puhul mudeli hinna sisse arvestatud lisavarustuse hulga jms), ning asja või teenuse seaduse alusel sätestatud korras kinnitatud piirhinda ja selle kehtivuse tähtaega.

Kuna toetusmäär on traktorite ja muude mobiilsete masinate puhul erinev, siis on oluline neid omavahel eristada. Põllumajandustraktor on masin, mis on loodud käitama, kandma, vedama või lükkama erinevaid töömasinaid. Selleks on traktor varustatud standardikohaste rippsüsteemide, jõusiirdevõllide ja hüdraulika ning elektriühendustega.

**Eelnõu § 4 lõike 1 punkti 9** kohaselt on toetatav põllumajandusmasina ümberehitamine biogaasi või biokütuse tarbimiseks. Euroopa Parlamendi ja nõukogu määruse (EL) nr 1305/2013 artikli 5 punkt 5 seab üheks maaelu arengut käsitlevaks liidu valdkondlikuks prioriteediks ressursitõhususe edendamise ning vähese CO2-heitega ja kliimamuutuste suhtes vastupidavale majandusele ülemineku toetamise põllumajanduses ning toiduainete- ja metsandussektoris.

**Eelnõu § 4 lõike 1 punkti 10** kohaselt on toetav niisutussüsteemi ehitamine. Arvestades, et niisutussüsteemide ehitamine teostatakse järgides ehituseadustikku või maaparandusseadust, siis peab taotleja olema taotluse esitamisel ehitusprojekt. Niisutussüsteemi ehitamine hõlmab niisutussüsteemi ehitamist koos selle juurde kuuluvate vajalike osadega, mis on tarvilikud niisutussüsteemi toimimiseks. Niisutussüsteemide osaks võivad olla ka statsionaarsed seadmed, ehk siis niisutussüsteemi olulised osad, ilma milleta ei saaks kasutada niisutussüsteemi valmisolevana ehk terviklikuna niisutuseks vajalike tegevuste elluviimiseks. Toetav on ka niisutussüsteemi eesvoolude ehitamine, (niisutusvõrgu veehaardesse vee juurdevooluks rajatud veejuhe või loodusliku veekogu reguleeritud lõik) kui eesvoolu veeseisust või toruveejuhtme vee läbilaskevõimest sõltub niisutussüsteemi toimimine. Niisutussüsteemide puhul ammutatakse vesi veekogust või põhjaveekihist ja jaotatakse niisutatavale maale.

**Eelnõu § 4 lõike 1 punkti 11** kohaselt on toetatavadniisutuseks vajalike statsionaarsete seadmete ostmine või paigaldamine, mille puhul ei ole nõutav tulenevalt ehitusseadustikust või maaparandusseadusest ehitusprojekti olemasolu. Niisutuseks vajalike seadmete puhul on oluline, et nende tehnilised parameetrid sisaldaksid teavet, mille alusel saaks seadme veekasutust määratleda, va kui investeering tehakse üksnes olemasoleva niisutussüsteemi või selle elemendi energiatõhususe suurendamiseks..

**Eelnõu § 4 lõikes 2** on sätestatud tegevused, mis võivad eelnõu § 4 lõikes 1 nimetatud toetatavate põhitegevustega kaasneda. Toetust ei saa taotleda ainult lõikes 2 nimetatud tegevuse elluviimiseks. Samuti tuleb arvestada, et nimetatud tegevuste abikõlblik maksumus kokku võib olla kuni 30 protsenti eelnõu § 4 lõikes 1 nimetatud tegevuste abikõlblikust maksumusest. Nimetatud piirangud tagavad, et toetatavate põhitegevustega kaasnevad tegevused jäävad koguinvesteeringus lisategevuseks.

**Eelnõu § 4 lõike** **2 punkt 1** sätestab, ettoetatava tegevuse osaks võib olla ka investeeringuobjektiga seotud ettevalmistav töö, sh projekteerimistöö tegemine ning projekteerimiseks vajalik ehitusgeoloogilise ja -geodeetilise uurimistöö tellimine, keskkonnamõju eelhindamine, keskkonnamõju hindamine ning energiaauditi tellimine (edaspidi *ettevalmistav töö*). Ettevalmistava töö puhul ei või töö tegemist tõendavad dokumendid olla väljastatud varem kui 2014. aasta 1. jaanuaril. Ettevalmistav töö, millega koos ei taotleta toetust hoone või rajatise või niisutussüsteemi ehitamiseks, ei ole abikõlblik.

**Eelnõu § 4 lõike** **2 punkti 2** kohaselt saab toetust toetatava hoone, rajatise või istandiku juurde kuuluva eratee või platsi ehitamiseks.

Põllumajandusliku ettevõtte tootmisalal võib olla palju erinevaid teid või platse (näiteks kahe tootmishoone vahelised teed või platsid toodangu või sööda ladustamiseks või laadimiseks), mille ümberehitamine või rajamine võib olla vajalik. Silmas tuleb pidada, et teede ehitamine on toetatav koos põhitegevusega (põhitegevused on loetletud eelnõu § 4 lõikes 1) osana, mis tähendab, et kui toetust ei taotleta põhitegevuse elluviimiseks, siis toetust tee või platsi rajamiseks või ümberehitamiseks ei anta. Toetuse taotleja, kes taotleb toetust eratee või platsi ehitamiseks väljaspool talle kuuluvat maad, peab esitama ärakirja dokumendist, mis tõendab, et taotleja kasuks on seatud reaalservituut.

**Eelnõu § 4 lõike** **2 punkti 3** kohaselt on omanikujärelevalve tegemine toetatav vaid selle hoone või rajatise puhul, mille ehitamiseks toetust taotletakse. Omanikujärelevalve teostamine on abikõlblik, kui see tehakse ehitusseadustikus kehtestatud korras.

Ehitis peab olema projekteeritud ja ehitatud hea ehitustava ning ehitamist ja ehitusprojekti käsitlevate õigusaktide kohaselt ega või tekitada ohtu inimese elule, tervisele või varale või keskkonnale. Ehitise ümberehitamise ja laiendamise korral tuleb tagada ümberehitatavate või laiendatavate osade vastavus ehitusseaduses sätestatud nõuetele.

**Eelnõu § 4 lõike** **2 punkti 4** kohaseltvõib toetatava tegevuse osaks olla infotehnoloogia- ja valveseadmete ning toodangu kvaliteeti määravate seadmete ostmine ja paigaldamine.

Infotehnoloogia- ja valvesüsteemide ostmine ja paigaldamine annab võimaluse jälgida näiteks põllumajandushoonetes ja istandikes toimuvat ning parandada seeläbi tootmisprotsessi jälgimist (näiteks põllumajandusloomade inna õigeaegseks avastamiseks).

**Eelnõu § 4 lõike** **2 punkti 5** kohaselt on toetatav infotehnoloogilise lahenduse ja tarkvara ostmine. Infotehnoloogilise lahenduse eesmärk on selliste infotehnoloogiliste lahenduste toetamine, mis aitavad kaasa toomisprotsesside tõhusamaks ja keskkonnahoidlikumaks muutmisele ja seeläbi meetme eesmärkide saavutamisele. Kui GPS on eelnõu § 4 lõikes 1 nimetatud masina või seadme varustuse osa, siis seda kulu ei loeta kaasnevaks tegevuseks.

**Eelnõu § 4 lõike 2 punkti 6** kohaselt on toetatav lairibale juurdepääsuühenduste (liini ja liinirajatiste) rajamine.

Elektroonilise side seaduse § 2 punkti 8 kohaselt on elektroonilise side võrk ülekandesüsteem koos selle tööks vajalike lülitusseadmete ning muude tugisüsteemidega, mis võimaldab signaalide edastamist ja suunamist kaabli kaudu, samuti raadio, optiliste või muude elektromagnetiliste vahenditega. Muu hulgas on elektroonilise side võrkudeks, olenemata nende kaudu edastatava informatsiooni iseloomust, satelliitvõrk, telefonivõrk, andmesidevõrk, mobiiltelefonivõrk, ringhäälinguvõrk, kaabellevivõrk ja elektrikaablisüsteem, kui seda kasutatakse signaalide edastamiseks või suunamiseks.

Lairibale juurdepääsuühenduste investeeringuobjekt peab võimaldama oma tehnilise lahenduse poolest kiire lairibateenuse osutamist, s.o teenust allalaadimiskiirusega vähemalt 100 Mbit/s. Majandus- ja Kommunikatsiooniministeeriumi välja töötatud „Eesti infoühiskonna arengukava 2020” üheks eesmärgiks on, et ettevõtetel ja asutustel oleks võimalus liituda uue põlvkonna lairibavõrguga ning kasutada internetiühendust kiirusega vähemalt 100 Mbit/s.

**Eelnõu § 4 lõike** **2 punkti 7** kohaselt on toetatav veevarustus-, kanalisatsiooni- ja reoveepuhastussüsteemide ehitamine ning nende juurde kuuluvate seadmete ostmine ja paigaldamine ning veevarustus- ja kanalisatsioonivõrguga liitumine, kui see on ehitusprojektis ette nähtud ja tehtud ehitusseadustikus sätestatud tingimustel ja korras.

**Eelnõu § 4 lõike** **2 punkti 8** kohaselt on toetatav elektrisüsteemi ja elektripaigaldise ehitamine, nende juurde kuuluvate seadmete ostmine ja paigaldamine, elektrivõrguga liitumine ning elektri võrguühenduse võimsuse suurendamine, kui need tegevused on ehitusprojektis ette nähtud ja tehtud ehitusseadustikus sätestatud tingimustel ja korras. Võrreldes määrusega nr 15 on ära jäetud piirang, et elektrisüsteemi ja elektripaigaldise ehitamine peab olema seotud hoone või rajatise ehitamisega. Nimetatud piirang ei olnud mõistlik selliste masinate ja seadmete ostmise korral, mille paigaldamine eeldas elektrivõimsuse juurdeostmist. Edaspidi on elektrisüsteemi ja elektripaigaldise ehitamine abikõlblik kaasneva tegevusena kõigi eelnõu § 4 lõikes 1 nimetatud tegevuste korral.

**Eelnõu § 5 lõike** **2 punkti 9** kohaselt toetatakse põllumajanduslikus tootmises ja bioenergia tootmises kasutatava patendi, litsentsi või kasuliku mudeli ostmist.

Ühe ja sama investeeringuobjekti võimaliku topeltrahastamise vältimiseks tuleb patent, kasulik mudel või litsents osta, järgides kasuliku mudeli seaduse §-des 42 ja 43 või patendiseaduse §‑des 45 ja 46 sätestatut. Litsentsisaaja võib litsentsiandja loal litsentsist tulenevad õigused anda all-litsentsiga kolmandatele isikutele, mis ei ole selle eelnõu kohaselt toetatav. Patenti, kasulikku mudelit või litsentsi ei ole võimalik osta liisimise teel, kuna nende investeeringuobjektide õiguskaitse ei pruugi olla kehtiv liisinguperioodi lõppemisel.

**Eelnõu § 4 lõike** **2 punkti 10** kohaselt on toetavpõllumajandusloomade pidamiseks ette nähtud statsionaarsete aedade ostmine ning vajadusel ka nende paigaldamine. Looma pidamiseks mõeldud statsionaarsed aiad peavad vastama loomakaitseseaduses loomaliigile kehtestatud nõuetele. Põllumajandusloomade pidamiseks ette nähtud statsionaarsete aedade puhul ei rakendata eelnõu § 18 lõikes 2 sätestatud toetuse suuruse arvutamist loomakoha maksumuse alusel.

**Eelnõu § 4 lõike 2 punkti 11** kohaselt on abikõlblik toetatava hoone või rajatise juurde kuuluva tuletõrje veevõtuks veehoidla või veevõtukoha ehitamine. Nimetatud veehoidla või veevõtukoht tuleb ehitada tuleohutuse seaduse alusel. Nimetatud objektide ehitamisel tuleb järgida ka ehitusseadustikust tulevaid nõudeid. Tuletõrje veevõtukohtade (ka veehoidlate) rajamine, ümberehitamine ja laiendamine on abikõlblik vaid juhul, kui toetust taotletakse põhitegevusena uue ehitise rajamiseks või olemasoleva ehitise ümberehitamiseks või laiendamiseks. Tuletõrje veehoidlate ja veevõtukohtade ehitamine on toetatav kaasneva tegevusena, kuna tegemist on investeeringuga, mis on kaudselt seotud põllumajandussaaduste tootmisega, on oma olemuselt pikaajaline, seotud üldjuhul taotleja jaoks märkimisväärsete kuludega ning on majanduslikult mittetasuv ent ohutuse seisukohast ülimalt oluline.

Veevõtukoha olemasolu kohustus on sätestatud majandus- ja taristuministri 02.06.2015. a määruse nr 54 „Ehitisele esitatavad tuleohutusnõuded“ § 28 lõikes 3. Täpsed nõuded veevõtukohtadele sätestab standard EVS 812-6:2012 “Ehitiste tuleohutus” osa 6: “Tuletõrje veevarustus”.

**Eelnõu § 4 lõikes 3** on sätestatud tegevused, mida loetakse käesolevas eelnõus ehitamiseks. Üldjuhul lähtub käesoleva määruse alusel ehitamise definitsioon ehitusseadustikus või maaparandusseaduses sätestatud definitsioonist. Käesolevas määruses ei loeta ehitamiseks ehitusseadustiku mõistes lammutamist, kui lammutamine ei moodusta osa ehitusprojektis ettenähtud lammutustöödest. Samuti ei loeta ehitamiseks parendustöid (näiteks vaid hoone värvimine).

**Eelnõu §-**des **5-12** on toodud nõuded toetatavatele tegevustele lähtuvalt toetatava tegevuse liigist.

**Eelnõu §-s 5** on esitatud nõuded põllumajandusliku tootmishoone või rajatise või bioenergia tootmiseks vajaliku hoone ehitamisega seotud investeeringute korral.

**Eelnõu § 5 lõike 2** kohaselt peab taotlejal ehituslike tegevuste korral olema ehitusluba või ehitusteatis, kui see on nõutav tulenevalt ehitusseadustikust. Ehitusloa või ehitusteatise olemasolu kontrollib PRIA registritest. Ehitusseadustiku mõistes teavitamis- või loakohustuslikud tegevused on loetletud ehitusseadustiku lisas 1. Ehitusloa või ehitusteatise olemasolu näitab, et taotlejal on õigus antud ehitist vastavasse kohta ehitada.

**Eelnõu § 5 lõigetes 3 ja 4** kehtestatakse nõuded investeeringuobjekti ja selle aluse maa omandikuuluvuse ning minimaalsete kasutustingimuste kohta juhul, kui investeeringuobjekti alune maa ei kuulu toetuse taotleja omandisse. Kui taotleja on mikro-, väikese või keskmise suurusega ettevõtja, kes vastab komisjoni soovituse (EL) nr 361/2003, mis käsitleb mikroettevõtete ning väikese ja keskmise suurusega ettevõtete määratlust (ELT L 124, 20.05.2003, lk 36–41), lisas nimetatud tingimustele (edaspidi *VKE*), siis peab taotleja olema omanik või tema kasuks seatud kasutusõigus kolmeks aastaks arvates PRIA poolt viimase toetuseosa väljamaksmisest. Kui taotleja ei ole VKE, siis peab taotleja olema omanik või tema kasuks seatud kasutusõigus viieks aastaks arvates PRIA poolt viimase toetusosa väljamaksmisest.

Kui ehitis paigaldatakse kaasomandis olevale kinnistule, peab kinnistusraamatus olema asjaõigusseaduse § 79 lõike 2 kohaselt märkus, millest nähtub, et taotlejal on õigus ja võimalus teha kavandatav investeering ning investeeringuobjekti sihtotstarbeliselt kasutada vähemalt kolm või viis aastat arvates PRIA poolt viimase toetusosa väljamaksmisest. PRIA kontrollib nimetatud nõude täitmist kinnistusraamatust. Kinnistusraamatus olev märge kehtib ka siis, kui kinnistu kaasomanik vahetub, millega on tagatud, et investeeringut on võimalik sihtotstarbeliselt kasutada ka kaasomaniku vahetumise korral. PRIA kontrollib nimetatud nõude täitmist kinnistusraamatust ja märke aluseks olevast lepingust.

Nõuete eesmärgiks on tagada, et toetuse taotlejal on võimalus kavandatud kohta investeeringuobjekti ehitada ja peale selle valmimist ka sihipäraselt kasutada.

Toetuse saajale sätestatud sihipärase kasutamise perioodi pikkus tuleneb Euroopa Parlamendi ja Nõukogu määruse nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320−469) artiklist 71. Investeeringuobjekti sihipärase kasutamise perioodi pikkuse määratlemise abil tagatakse meetme eesmärkide täitmine. Komisjoni määruse (EL) nr 651/2014 I lisa artikkel 2 punkt 1 sätestab, et VKE kategooriasse kuuluvad ettevõtjad, kellel on vähem kui 250 töötajat ja kelle aastakäive ei ületa 50 miljonit eurot ja/või aastabilansi kogumaht ei ületa 43 miljonit eurot.

**Eelnõu § 5 lõikes 5** sätestatakse, et olemasolevate loomakasvatusehitiste ümberehitamise või laiendamise puhul, peab olemasolev ehitis olema registreeritud loomatauditõrje seaduse § 11 lõike 5 alusel kehtestatud korras. Loomatauditõrje seaduse § 11 lõike 5 kohaselt peab põllumajandusloomade registrisse olema kantud loomapidaja esitatud andmed registreerimisele kuuluvate põllumajandusloomade ning selliste loomakasvatushoonete ja -rajatiste ning loomade pidamiseks piiritletud alade kohta, kus tegeletakse loomatauditõrje seaduse § 196 lõikes 1 nimetatud loomade pidamisega.

**Eelnõu §-s 6** on esitatud nõuded statsionaarse seadme ostmiseks antava toetuse puhul.

Võrreldes ehitamisega seotud investeeringutega on statsionaarse seadme, sisseseade või loomade pidamiseks mõeldud paigaldise ostmiseks ning vajadusel paigaldamiseks mõeldud investeeringud võimalikud ka juhul, kui hoonele või rajatisele, kuhu investeeringuobjekt paigutatakse, on taotleja kasuks seatud kasutusvaldus või on taotleja sõlminud hoone või rajatise kasutamiseks kirjaliku rendilepingu. Statsionaarset masinat, seadet või sisseseadet on võimalik toetusega osta ka juhul, kui hoonet, kuhu see paigaldatakse, veel ei ole või see ei ole veel päris valmis. Sellisel juhul peab toetuse saaja nimetatud hoone ehitama või korraldama selle hoone ehituse sellise aja jooksul, et investeeringuobjekt oleks võimalik võtta sihipärasesse kasutusse kahe aasta jooksul arvates taotluse rahuldamise otsuse tegemisest. PRIAl on õigus küsida taotlejalt või toetuse saajalt täiendavat teavet, et investeeringuobjekti sihipärase kasutamise tagamise võimalikkuses veenduda.

**Eelnõu §-s 7** on esitatud nõuded mobiilse masina või seadme ostmiseks antava toetuse puhul. Põllumajandussaaduste tootmiseks, säilitamiseks ja toodangu esmamüügi eelseks ettevalmistuseks vajalike mobiilsete masinate ja seadmete (sh põllutöömasinate, haakeriistade) ostmise korral peavad need olema kantud võrdlushindade kataloogi.

Eesti Maaülikooli 2014. aastal tehtud uuring “Põllumajandusettevõtjate, sh investeeringutoetuse taotlejate finantsolukord 2015. aastaks”leidis analüüsides põhivara seost müügitulu suurusega, et põhivara suurus oli suures korreleeruvuses müügitulu suurusega (r = 0,8) ehk mida suurem oli ettevõtja müügitulu näitaja, seda suurem oli ka ettevõtja põhivara suurus. Eelnevast tulenevalt on vajalik toetada masinate ja seadmete ostu pigem väiksema müügituluga ettevõtjatel, et soodustada nende kasvu ja seeläbi ka tulemuslikkuse parandamist.

Taotluse esitamisele vahetult eelnenud kahe majandusaasta keskmine müügitulu näitaja arvutamisel kasutakse aritmeetilist keskmist.

Aianduse tegevusala ettevõtjatele on kehtestatud erisus eesmärgiga võimaldada aianduse valdkonna esmatootjatel mobiilsete masinate ja seadmetega varustatust parandada, kuna nende tootmisprotsess sõltub enim mobiilse põllumajandustehnika olemasolust.

**Eelnõu §-d 8 ja 9** reguleerivad taotlejale esitavaid nõudeid niisutussüsteemi ehitamise ja niisutuseks vajalike statsionaarsete seadmete ostmise korral. Võrreldes määrusega nr 15 on nimetatud paragrahvis toodud nõuded uued.

Niitusutustegevus on abikõlblik, kui see ei halvendada veekogumi või seda ümbritseva keskkonna seisundit. Samuti ei või niisutustegevusega kaasneda muud olulist negatiivset mõju keskkonnale. Kõik niisutusega seotud tegevused peavad vastama Euroopa Parlamendi ja nõukogu määruse (EL) nr 1305/2013 artiklis 46 (Investeeringud niisutusse) sätestatud tingimustele.

**Eelnõu § 8** kehtestab tingimused niisutussüsteemi ehitamiseks ja niisutuseks vajaliku statsionaarse seadme ostmiseks antava toetuse korral.

Käesoleva eelnõu mõistes on tegemist niisutuseks tehtava investeeringuga kui toimub niisutussüsteemi vee pumpamine põhjaveekogumist või pinnaveekogumist. Niisutussüsteemiks loetakse ka kahepoolse reguleerimisega maaparandussüsteeme, mis pumpavad vett põhjaveekogumist või pinnaveekogumist. Kahepoolse reguleerimisega maaparandussüsteem, kus ei toimu vee pumpamist, ei loeta käesoleva toetuse mõttes niisutussüsteemideks ja need on toetatavad MAK 2014-2020 meetmest 4.3.2 „Põllu- ja metsamajanduse taristu arendamise ja hoiu investeeringutoetus“.

Kui niisutamiseks kavandatakse kasutada vaid sademevett ning põhjaveekogumist või pinnaveekogumist vett juurde ei võeta, siis on tegemist eelnõu § 4 lõike 1 punktis 2 nimetatud tegevusega.

Euroopa Parlamendi ja nõukogu määrus (EL) nr 1305/2013 artikli 46 lõike 2 kohaselt peavad investeeringud niisutusse olema kooskõlas liikmesriigis vastuvõetud veemajanduskavadega. Kehtivad veemajanduskavad on leitavad järgmisel aadressil: <http://www.envir.ee/et/eesmargid-tegevused/vesi/veemajanduskavad/veemajanduskavad-2015-2021>.

Niisutusinvesteeringute teostamiseks kehtestatud nõuded on kajastatud veemajanduskavade peatükis 8.3.5. Nimetatud peatükis on loetletud meetmed, mida kohaldatakse niisutuseks veevõtu kavandamise korral. Nimetatud meetmete eesmärk on vältida veekogumi seisundiklassi halvenemist ja ennetada veekogumitele uute koormusallikate tekkimist. Eelnevast tulenevalt on veemajanduskavades sätestatud veekogumitel, millega seotult kavandatakse veevõttu (niisutuseks, jahutuseks, hüdroenergia tootmiseks vm), kohustus rakenda järgnevaid meetmeid:

* + keskkonnamõju (eel)hindamise rakendamine tegevustele, milliste puhul on kahtlus, et need võivad viia veekogumi seisundi halvemaks kui hea;
	+ keskkonnalubade andmisel veekogumi seisundi halvenemist (s.h läbi koosmõju ja kumuleeruva mõju) vältivate tingimuste seadmine;
	+ mitteheas seisundis või ohustatud veekogumite valgaladega seotud planeeringutes lisakoormuse avaldumise vältimine või olemasoleva koormuse vähendamine;
	+ mitteheas seisundis või ohustatud veekogumite valgaladega seotud planeeringute järelevalve (vajadusel täiendavate keskkonnameetmete rakendamise nõue).

Niisutustegevuse kavandamisel on olulise tähtsusega põhjavee ja pinnaveekogumi seisund, kust niisutustegevuseks soovitakse hakata vett võtma. Eestis määratakse pinnaveekogumi seisund veekogu ökoloogilise ja keemilise seisundi alusel. Põhjaveekogumi seisund määratakse keemilise ja koguselise seisundi alusel. Veekogumi seisund loetakse heaks, kui nii keemiline kui koguseline seisund on vähemalt hea. Pinnaveekogude ja põhjaveekogumite seisundiinfo on leitavad järgmistelt aadressidelt: <http://www.keskkonnaagentuur.ee/et/eesmargid-tegevused/vesi/pinnavesi/veekogumite-seisundiinfo>, http://www.keskkonnaagentuur.ee/et/eesmargid-tegevused/vesi/pohjavesi/pohjavee-seisund.

Hinnangu, kas kavandav investeering vastab veemajanduskavade nõuetele, halvendab veekogumi või seda ümbritseva keskkonna seisundit või mitte, annab Keskkonnaamet keskkonnamõju eelhinnangu või keskkonnamõju hindamise aruande (edaspidi *KMH*) ja muu olemasoleva teabe alusel. Keskkonnamõju eelhinnangu, mis sisaldab Euroopa Parlamendi ja Nõukogu direktiivi (EL) nr 2011/92 teatavate riiklike ja eraprojektide keskkonnamõju hindamise kohta lisas III (leitav aadressilt: http://eur-lex.europa.eu/legal-content/ET/TXT/?qid=1480420689518&uri=CELEX:32011L0092) nimetatud teavet, tellib toetuse taotleja ning esitab selle Keskkonnaametile kooskõlastuse saamiseks. Kui keskkonnamõju eelhinnangu alusel leitakse, et KMH on vajalik, siis tuleb enne toetustaotluse esitamist teha ka KMH keskkonnajuhtimissüsteemi seaduse (edaspidi *KeHJS*) alusel. Juhul, kui keskkonnamõju eelhinnang ei ole nõutav (so juhul juhul kui investeering tehakse üksnes olemasoleva toimiva niisutussüsteemi elemendi energiatõhususe suurendamiseks), siis annab Keskkonnaamet hinnangu kavandatava investeeringu mõju kohta olemasoleva niisutussüsteemi seadme tehniliste parameetrite ja selle niisutussüsteemi kavandatava aastase veekasutuse näitaja alusel.

**Eelnõu § 8 lõigetes 3-5** kehtestatakse nõuded niisutusega seotud investeeringuobjekti ja selle aluse maa omandikuuluvuse ning minimaalsed kasutustingimused juhul, kui investeeringuobjekti alune maa ei kuulu toetuse taotleja omandisse.

Kui niisutusega seotud ehitis või rajatis paigaldatakse kaasomandis olevale kinnistule, siis peab olema kinnistusraamatus asjaõigusseaduse § 79 lõike 2 kohaselt märkus, millest nähtub, et taotlejal on õigus ja võimalus teha kavandatav investeering ning investeeringuobjekti sihtotstarbeliselt kasutada vähemalt kolm või viis aastat arvates PRIA poolt viimase toetusosa väljamaksmisest, olenevalt sellest, kas taotleja on VKE või suurettevõtja. PRIA kontrollib nimetatud nõude täitmist kinnistusraamatust. Kinnistusraamatus olev märge kehtib ka siis, kui kinnistu kaasomanik vahetub, seega on tagatud, et investeeringut on võimalik sihtotstarbeliselt kasutada ka kaasomaniku vahetumise korral. PRIA kontrollib nimetatud nõude täitmist kinnistusraamatust ja märke aluseks oleva lepingu tingimustest. Võrreldes niisutussüsteemide ehitamisega seotud investeeringutega on niisutuseks vajaliku statsionaarse seadme ostmiseks ning vajadusel paigaldamiseks mõeldud investeeringud võimalikud ka juhul, kui hoonele või rajatisele, kuhu statsionaarne seade paigutatakse on taotleja kasuks seatud kasutusvaldus või on taotleja sõlminud hoone või rajatise kasutamiseks kirjaliku rendilepingu.

Ehitusseadustiku mõistes teavitamis- või loakohustuslikud tegevused on loetletud ehitusseadustiku lisas 1. Ehitusloa või ehitusteatise olemasolu kontrollib PRIA registritest.

Nimetatud nõuete eesmärgiks on tagada, et toetuse taotlejal on võimalus kavandatud kohta investeeringuobjekti ehitada ja peale selle valmimist seda ka sihipäraselt kasutada.

**Eelnõu § 9** sätestab nõuded niisutusega seotud investeeringute korral nõutavale vee kokkuhoiule. Nende investeeringute puhul, kus nõutakse niisutussüsteemi reaalset vee kokkuhoidu on oluline, et kogu ettevõttes kasutatav veekogus väheneb vähemalt samas ulatuses, kui investeerimistasandil on vett kokku hoitud.

Vee kokkuhoiuks seatud tingimused sõltuvad niisutussüsteemi seisukorrast (taotlemise ajal toimiv või mitte toimiv) ja veekogumi seisundist.

Kuna Eestis on niisutatavaid alasid suhteliselt vähe, siis loetakse olemasolevaks niisutussüsteemiks ka ala, kus niisutust taotluse esitamise ajal ei tehta, kuid kus on olnud pärast 1. jaanuari 2007. aastal töökorras niisutussüsteem. 2007. a oli Eestis 1363 ha alasid, kus paiknes niisutussüsteem. Nimetatud alad on loetud olemasolevaks niisutuseks Euroopa Parlamendi ja nõukogu määrus (EL) nr 1305/2013 artikli 46 lõike 5 viimase alajaotuse kohaselt. Kui toetuse taotleja soovib nimetatud erisuse alusel toetust taotleda, siis peab ta tõendama, et peale 1. jaanuari 2007. a on vastaval alal niisutussüsteem olnud ja toiminud.

Toetuse taotlejal võib olla võimalik tõendada täna mittetoimiva, kuid peale 01. jaanuari 2007. aastal toiminud niisutussüsteemi toimimist vastava projekti, süsteemi passi, vee erikasutusloa jms alusel. Olemaolevate ja toetuse taotlemise hetkel maatulundusmaal toimivad niisutussüsteemid peavad olema kantud Vabariigi Valitsuse 18.06.2004 määruse nr 222 “Maaparandussüsteemide registri asutamine ja registri pidamise põhimääruse” § 15 lõike 8 kohaselt maaparandussüsteemide registrisse (edaspidi *MSR*). MSR-i andmed on PRIA-le kättesaadavad taotleja poolt avaldatud MSR numbri alusel.

Kui avamaal asuv niisutussüsteem ei ole kantud MSR-i, loetakse see mittetoimivaks.

Euroopa Parlamendi ja nõukogu määrus (EL) nr 1305/2013 artikli 46 lõike 3 kohaselt peab investeeringu järgselt olema niisutuseks kasutatava vee kogus mõõdetav.

Niisutussüsteemi ehitusprojekt peab sisaldama teavet olemasoleva ja kavandatava arvutusliku maksimaalse veekasutuse, taotleja ja olemasoleva niisutussüsteemi senise veekasutuse (kui veekasutust ei mõõdetud, siis hinnangulise senise veekasutuse) ja arvutusi arvutusliku ja tegeliku veekasutuse kavandatava vähenemise kohta. Nimetatud teave on vajalik, et teha kindlaks niisutussüsteemi ümberehitamisega kaasnev arvestuslik ja kui vett võetakse veekogust, mille seisund on vähem kui hea, siis ka kavandatav tegelik kokkuhoid. Nimetatud näitajad märgitakse ehitusprojektis, kuna niisutussüsteemi projekteerija saab kõige asjakohasemalt hinnata uue ja vana süsteemi näitajate võrdlemisel ning ka lekete vähenemisega saavutatavat veekasutuse kokkuhoidu. Taotleja ja olemasoleva niisutussüsteemi senise veekasutuse näitajate puhul arvestatakse viimase kahe kuni viie aasta aritmeetilist keskmist veekasutust või kui veekulu ei mõõdetud, siis hinnangulist aastast veekulu. Kuna taotleja peab olema tegutsenud enne taotluse esitamist vähemalt kaks majandusaastat, siis vähemalt kahe aasta veetarbimise andmed peaksid olema kättesaadavad. Samas on aritmeetilise keskmise arvutamisel mõistlik võtta aluseks pikem periood, kuna ilmastiku muutused aastate lõikes võivad oluliselt mõjutada aastast veetarbimist. Kui niisutussüsteem mõnel aastal aritmeetilise keskmise arvutamisel arvesse võetava perioodi jooksul ei toiminud, siis kasutatakse niisutussüsteemi selle aasta veekasutuse hindamiseks niisutussüsteemi viimase kahe kuni viie aasta, millal süsteem veel toimis, aritmeetilist keskmist veekasutuse näitajat.

Juhul, kui niisutussüsteemi investeering ei nõua ehitusprojekti (olemasolevasse niisutussüsteemi paigaldatakse seadmed ilma olemasolevat niisutussüsteemi ümber ehitamata või laiendamata), siis leitakse olemasolev ja kavandatav arvutuslik maksimaalne veekasutus seadmete tehniliste parameetrite alusel ning andmed olemasoleva ja kavandatava arvutusliku maksimaalse veekasutuse, senise veekasutuse ja kavandatava veekasutuse vähenemise kohta esitatakse avaldusel.

Kui niisutuseks kasutatava veekogumi seisund on vee kogusega seotud põhjustel vähemalt hea ja investeeringu järgselt sellega seotud niisutatav pind ei laiene, tuleb taotlejal olemasoleva toimiva niisutussüsteemi ehitamise või olemasolevasse süsteemi niisutuseks seadmete ostmise korral saavutada vähemalt 5% ja mittetoimiva süsteemi korral vähemalt 10% ulatuses potentsiaalne veekokkuhoid. Vee potentsiaalne kokkuhoid (arvestuslik vähenemine) peab nähtuma niisutussüsteemi ehitusprojektist või olemasoleva seadme ja uue seadme tehnilistele parameetritele võrdlusest. Näiteks uuendatakse olemaolevat kastmissüsteemi, kus seni kasutusel olnud sprinklersüsteem asendatakse tilkniisutussüsteemiga ja sellega seotud niiskuse andurite ning uue infotehnoloogilise lahendusega. Uue niisutussüsteemiga on võimalik vähendada vee kulu seniselt maksimaalselt 10 000 m3-lt 8 000 m3-i, seega tagatakse arvestuslik vee sääst 2 000 m3, mis on 20% 10 000 m3-st.

Toimiva süsteemi korral on veekokkuhoiu nõue väiksem, kuna toimivad süsteemid on üldjuhul hiljuti uuendatud ja seetõttu ökonoomsema veekasutusega. Mittetoimiva süsteemi korral on veekokkuhoiu nõue suurem, kuna antud süsteemid on projekteeritud varasemalt ning neid üldjuhul ei ole uuendatud (seega on võimalik saavutada renoveerimisega suurem veekokkuhoid).

Kui niisutuseks kasutatava veekogumi seisund ei ole vee kogusega seotud põhjustel vähemalt hea ja investeeringu järgselt sellega seotud niisutatav pind ei laiene, siis peab lisaks arvestuslikule veekasutuse vähenemisele investeering tehniliselt tagama, et reaalselt on niisutussüsteemi aastast veekasutust võimalik vähendada koguse võrra, mis moodustab vähemalt 50 protsenti arvestuslikust niisutussüsteemi aastasest veekasutuse vähenemisest. Eespool toodud näite puhul tuleb vähemalt 1000 m3 vett ka tegelikult kokku hoida.

Veekasutust, arvestuslikku ja tegelikku veekasutuse vähenemist vaadeldakse näitaja – m3/aastas – alusel.

Kui niisutuseks vajalikku vee kogust investeeringu järgselt ei mõõdeta, siis ei ole tegevus abikõlblik.

Uue veerežiimi kahepoolse reguleerimissüsteemi või niisutussüsteemi ehitamine, mis suurendab niisutatava ala pindala, peab vastama lisaks eeltoodule järgmistele tingimustele:

* + ehitusprojekti alusel võetakse niisutuseks kasutatavat vett pinnaveekogust või põhjaveekogumist, mille seisund on veehulga alusel vähemalt hea;
	+ teostatud keskkonnamõju hindamise vajalikkuse eelhinnangu või keskkonnamõju hinnangu alusel ei ole investeeringul olulist negatiivset mõju keskkonnale

Siiski on niisutussüsteemi ehitamine, mis suurendab taotleja senist niisutatava ala pindala ja kasutab niisutuseks veekogu, mille seisud on vähem kui hea, vett võimalik, kui see on kombineeritud olemasoleva süsteemi ümberehitamisega. Sellisel juhul peab ehitusprojektist nähtuma, et arvutuslik veekasutus väheneb toimiva niisutussüsteemi korral vähemalt viis protsenti või mittetoimiva niisutussüsteemi korral vähemalt 10 protsenti senisest arvutuslikust veekasutusest ning toetuse saaja peab reaalselt niisutussüsteemi aastast veekasutust vähendama koguse võrra, mis moodustab vähemalt 50 protsenti arvestuslikust niisutussüsteemi aastasest veekasutuse vähenemisest.

Niisutussüsteemi investeeringute puhul on oluline, et kogu ettevõttes kasutatav veekogus väheneb vähemalt samas ulatuses, kui investeerimistasandil on vett kokku hoitud ning vett tuleb kokku hoida vähemalt 3 aasta jooksul alates toetuse viimase väljamakse tegemist, kui taotleja on VKE ning järgneva 5 aasta jooksul kui taotleja ei ole VKE. Kogu ettevõtte poolt kasutava vee hulka arvatakse ka ettevõtte poolt müüdud vee kogus. Oluline on tagada, et vee kokkuhoidu ja selle positiivset mõju keskkonnale, mida põllumajandustootja on saavutanud oma investeeringuga, ei tühistaks ettevõtte tasandil vee kulu suurendamine või vee müük. Kui taotlejal on eelnõu alusel kohustus niisutuseks kasutatavat vett reaalselt kokku hoida, siis investeeringuga kokku hoitud vett ei ole lubatud kasutada näiteks muu maa-ala niisutamiseks või müüa seda naabertalule.

Näide olukorra kohta, kus on nõutud veekasutuse arvestuslik ja tegelik vähenemine - kui olemasoleva niisutussüsteemi seaded vahetatakse efektiivsemate vastu, mille tulemusena võetakse ehitusprojekti alusel edaspidi vett 8000 m3 endise 10 000 m3 asemel, siis arvutuslik veekasutus väheneb 2000 m3 võrra (20%). Järelikult vähemalt 5% veekasutuse arvestuslikku vähenemist on tagatud. Toetuse saaja peab tegelikult investeeringu tasandil vett säästma sellest vähemalt 50% ulatuses ehk 1000 m3. Kui taotleja tegelik keskmine veekasutus oli enne investeeringut 9000 m3, siis investeeringu järgselt ei tohi veekasutus olla suurem kui 8000 m3 (9000 m3- 1000 m3=8000 m3).

Näide veekasutuse arvestusliku ja tegeliku vähenemise arvutamise kohta, kui vähenemist arvestatakse pumba või pumplate tehniliste näitajate alusel (olukorras, kus pumba vahetus ei nõua ehitusprojekti). Näiteks on olemaoleva pumba tootlikkus 20 m3/h. Veekasutus peab vähenema vähemalt 5%. Järelikult uue pumba tootlikkus peab olema vähemalt 20m3/h x 5% = 1 m3/h väiksem, kui senise pumba tootlikkus. Seega uue ostetava pumba tootlikkus võib olla maksimaalselt 19 m3/h (20 m3/h – 1 m3/h). Kui toetuse saaja võtab vett veekogust, mille seisund on vähem kui hea, siis on kohustus ka tegelikult veekasutust vähendada (vähemalt 50% arvestuslikust vähenemisest). Tegeliku nõutava veekokkuhoiu arvutamisel lähtutakse ettevõte senisest veekasutust, niisutussüsteemi veekasutust ning olemasoleva ja kavandatava tootmisprotsessi iseärasusustest (näiteks pumba töötamise ajalisest tsüklist).

Kui investeering tehakse üksnes olemasoleva toimiva niisutussüsteemi elemendi energiatõhususe suurendamiseks või olemasolevas niisutussüsteemis uue veehoidla rajamiseks, siis ei pea vee kokkuhoiuks seatud tingimusi (eelnõu § 9 lõiked 2, 3 ja 5) järgima. Energiatõhususse seotud investeeringute puhul peetakse silmas juhtumeid, kus olemasolevat toimivat niisutussüsteemi täiustatakse nii, et asendatakse olemasolevad seadmed (näiteks pumbad, hüdrofoorid) vähem energiat (Kw-des) tarbivate seadmetega.

**Eelnõu §-s 10** on esitatud nõuded istandike ja puukoolide piirdeaedade investeeringuteks antava toetuse korral.

**Eelnõu § 10 lõike 1** kohaselt peab viljapuuaedade ja marjaistandike rajamiseks ning laiendamiseks vajaliku paljundusmaterjali ostmise ning vajadusel istutamise puhul istandiku alune maa olema taotleja omandis.

**Eelnõu § 10 lõike 2** kohaselt peab istandike ja puukoolide piirdeaedade ning konstruktsioonide rajamise korral olema objekti alune maa taotleja omandis või taotleja peab saama seda kasutada hoonestusõiguse alusel.

**Eelnõu §-s 11** on esitatud nõuded taotlejale mesindus- või seenekasvatusinvesteeringuteks. Võrreldes ehitamisega seotud investeeringutega on mesindus- või seenekasvatusinventari ning seadmete ostmine ja vajadusel paigaldamine võimalik juhul, kui hoonele või rajatisele, kuhu nimetatud inventar ja seadmed paigutatakse, on taotleja kasuks seatud kasutusvaldus või on taotleja sõlminud hoone või rajatise kasutamiseks kirjaliku rendilepingu.

**Eelnõu §-s 12** on esitatud nõuded taotlejale toetava tegevusega kaasnevate tegevuste suhtes.

**Eelnõu §-s 12 lõike 2** kohaselt peabtoetatava hoone, rajatise või istandiku juurde kuuluva eratee või platsi ehitamise investeeringute puhul eratee või platsi alune maa olema taotleja omandis või peab taotleja kasuks olema seatud hoonestusõigus või reaalservituut. Sarnaselt eelnõu § 4 lõike 1 punktides 1, 3 ja 10 nimetatud ehituslikele tegevusteleon erateede ja platside puhul vajalik ehitusloa või ehitusteatise olemasolu, kui see on nõutav tulenevalt ehitusseadustikust. Ehitusloa või ehitusteatise olemasolu kontrollib PRIA registritest. Ehitusseadustiku mõistes teavitamis- või loakohustuslikud tegevused on loetletud ehitusseadustiku lisas 1. Ehitusloa või ehitusteatise olemasolu näitab, et taotlejal on õigus antud ehitist vastavasse kohta ehitada.

**Eelnõu §-s 12 lõike 3** kohasel peab taotlejal veevarustus- kanalisatsiooni- või reoveepuhastussüsteemi, elektrisüsteemi ja statsionaarsed aedade ehitamise või rajamise korral investeeringuobjekti alune maa olema taotleja omandis või peab olema taotleja kasuks seatud olema seatud hoonestusõigus. Võrreldes määrusega nr 15 ei ole enam nõutav, et veevarustus- kanalisatsiooni- või reoveepuhastussüsteem või elektrisüsteem kuuluksid mõne toetatava põllumajanduslike hoone või rajatise juurde. See tähendab, et toetust saab taotleda ka näiteks sellise põllumajandusliku tootmishoone elektrisüsteemi ümberehitamiseks, mida toetusega ei ehitata.

**Eelnõu § 13** sätestatakse toetatava tegevuse abikõlbliku kulu arvestamise alused.

**Eelnõu § 13 lõigete 1–4** alusel on abikõlblikeks kuludeks hinnapakkumuses toodud tegevuse või investeeringuobjekti, i võrdlushindade kataloogi kantud mobiilse masina- või seadme ja investeeringuobjekti Euroopa Liidu ühise põllumajanduspoliitika rakendamise seaduse § 84 kohaseks tähistamiseks tehtavate kulude käibemaksuta maksumus.

ELÜPS-i § 75 lõike 2 kohaselt peavad toetuse taotleja ja toetuse saaja kulude tegemisel järgima toetuse andmise tingimustes sätestatud nõudeid. Investeeringuobjekti abikõlbliku maksumuse alusel arvestatakse taotlejale makstav toetuse suurus, võttes arvesse eelnõu §-des 17 ja 18 sätestatud maksimaalseid toetusmäärasid ja maksimaalset toetuse suurust.

Eelnõu § 4 lõike 1 punktis 8 nimetatud tegevuste puhul antakse toetust tegelike kulude alusel, kuid mitte enam kui hinnakataloogis märgitud maksimaalne maksumus.

Abikõlblik on investeeringuobjektiga seotud ettevalmistava töö maksumus kuni 10% ulatuses selle investeeringuobjekti abikõlblikust maksumusest, millega ettevalmistav töö kaasnes. Nimetatud kulud on abikõlblikud Euroopa Parlamendi ja nõukogu määruse (EÜ) nr 1305/2013 artikli 60 lõike 2 punkti c alusel. Lisaks on abikõlblik ka omanikujärelevalve tegemise maksumus kuni 3% ulatuses selle investeeringuobjekti abikõlblikust maksumusest, mille üle omanikujärelevalvet tehakse. Eelnõu § 4 lõikes 2 nimetatud tegevuste abikõlblik maksumus kokku on kuni 30% eelnõu § 4 lõikes 1 nimetatud tegevuste abikõlblikust maksumusest. Nimetatud piirangu eesmärk on tagada, et investeeringute tegemisel jääb põhirõhk tootvatele tegevustele.

Võrreldes määrusega nr 15 täpsustatakse abikõlblikke kulude arvestamist seoses Euroopa Parlamendi ja nõukogu määruse (EL) nr 1303/2013 artikli 69 lõike 3 punktiga c ja siseriikliku käibemaksuõigusega. Muudatustega on välja jäetud punkt, mille kohaselt loeti toetatavate tegevuste abikõlbliku kulu hulka ka tegevuse käibemaksuga maksumus, kui käibemaks ei olnud käibemaksuseaduse alusel tagasi nõutav. Muudatuse kohaselt ei ole käibemaks enam abikõlblik kulu, seda olenemata sellest, kas ettevõtja on ennast registreerinud käibemaksukohustuslaseks või mitte. Käibemaksu abikõlblikkuse hindamisel tuleb lisaks käibemaksukohustuslasena registreerimisele võtta arvesse veel mitmeid teisi käibemaksuseaduses (edaspidi *KMS*) käibemaksu tagastatavust reguleerivaid sätteid.

KMS § 29 lõike 5 kohaselt on maksukohustuslasel, kes on enne tema maksukohustuslasena registreerimise päeva soetanud kaupu, välja arvatud põhivara, nende võõrandamiseks või võõrandatavate kaupade tootmiseks, õigus maha arvata nende kaupade sisendkäibemaks maksustamisperioodil, kui need kaubad maksustatava käibena võõrandati. Sama paragrahvi lõike 51 kohaselt on maksukohustuslasel, kes on enne tema maksukohustuslasena registreerimise päeva saanud teenuseid, õigus maha arvata nende teenuste sisendkäibemaks maksustamisperioodil, kui neid teenuseid maksustatava käibena edasi osutati. Sama paragrahvi lõike 52 kohaselt on enne isiku maksukohustuslasena registreerimist soetatud põhivara sisendkäibemaks õigus maha arvata, võttes arvesse KMS § 32 lõikes 4 sätestatut:

* KMS § 32 lõike 41 kohaselt on sisendkäibemaksu korrigeerimise periood kinnisasja ja sellega seotud kauba ja teenuse puhul kümme kalendriaastat ning muu põhivara ja sellega seotud kauba ja teenuse puhul viis kalendriaastat;
* KMS § 32 lõike 42 kohaselt korrigeeritakse sisendkäibemaksu iga kalendriaasta lõpul, lähtudes maksustatava käibe tarbeks põhivara kasutamise tegelikust osatähtsusest sellel kalendriaastal.

Seega juhul, kui isik ei ole toetuse saamise ajal käibemaksukohustuslane ning käibemaks projekti kuludelt loetakse seetõttu abikõlblikuks, kuid projektiperioodil tekib tal KMS § 19 lõike 1 alusel kohustus (maksustatav käive ületab kalendriaasta algusest arvates 16 000 eurot) või ta registreerib end KMS § 20 lõike 2 alusel vabatahtlikult käibemaksukohustuslaseks, võib tal tekkida õigus tagantjärele maha arvata ka osa eelnevalt toetusest hüvitatud käibemaksust.

Seega, kui isikul tekib kohustus või võimalus end projektiperioodil registreerida käibemaksukohustuslaseks, on tegemist mitteabikõlbliku käibemaksuga, sest käibemaksu on võimalik KMS alusel (osaliselt) tagasi taotleda.

Lisaks tuleb arvesse võtta ka Euroopa Parlamendi ja nõukogu määruse (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002, artikli 30 lõiget 2, mille kohaselt tuleb vahendite kasutamisel järgida säästlikkuse ja tõhususe põhimõtet. Käibemaksu kontekstis saab säästlikuks ja tõhusaks pidada toetuse saaja vabatahtlikku käibemaksukohustuslaseks registreerimist enne projekti kulude tekkimist, kui on teada, et tal tekib projekti tegevuste tulemusena maksustatav käive. See annab toetuse saajale võimaluse projekti kuludelt sisendkäibemaksu maha arvamise teel vältida käibemaksukulu kandmist. Kui toetuse saaja ei soovi nimetatud võimalust kasutada, jääb käibemaksukulu tema enda kanda.

Toetusest rahastatavate tegevuste või investeeringuobjektide käibemaksu võib abikõlblikuks lugeda järgmistel juhtudel.

1. Isiku tegevus ei ole KMS § 2 lõike 2 kohane ettevõtlus või tekib tal ainult KMS § 16 kohane maksuvaba käive.

Kui isiku tegevust ei loeta KMS mõistes ettevõtluseks või on tal ainult maksuvaba käive, siis isik end maksukohustuslaseks registreerida ei saa, sest ka vabatahtlikul käibemaksukohustuslaseks registreerimise korral tuleb tõendada, et avaldajal on või tekib maksustatav käive.

Kui isiku tegevus ei ole toetuse andmise korral KMS § 2 lõike 2 kohane ettevõtlus või on tal ainult maksuvaba käive ja ta ei ole käibemaksukohustuslane, võib käibemaks olla abikõlblik tingimuslikult, sest kui projektiperioodil jooksul tekib isikul projekti tegevuste väliselt maksustatav käive ning toetusest finantseeritud kaubad, tööd või teenused on kasutatavad ka maksustatava käibe tarbeks, tekib tal KMS § 29 lõigete 5, 5¹ ja 52 kohaselt võimalus enne maksukohustuslaseks registreerimist tehtud kulutustelt teatud tingimustel sisendkäibemaks arvata maha tagantjärele. Seetõttu tuleks toetuse rahuldamise otsuses sätestada, et toetuse saajal on kohustus viivitamata teavitada rakendusüksust enda käibemaksukohustuslaseks registreerimisest.

Ehk kui käibemaks loetakse toetuse andmisel abikõlblikuks tingimuslikult, sest toetuse saaja tegevus ei ole KMS mõistes ettevõtlus või tal on ainult maksuvaba käive, kuid tal tekib projekti elluviimise perioodil võimalus toetusest hüvitatud käibemaks kasvõi osaliselt sisendkäibemaksuna maha arvata või tagastatakse see talle muul moel, tuleb rakendusüksusel see osa toetusest tagasi küsida.

2. Isik on KMS § 3 lõike 2 kohaselt piiratud käibemaksukohustuslane. Piiratud maksukohustuslaseks registreerimist reguleerib KMS § 21 ning KMS § 29 lõike 12 kohaselt on piiratud maksukohustuslase poolt tasumisele kuuluv käibemaksusumma maksustamisperioodil KMS § 3 lõikes 5 nimetatud toimingutelt arvestatud käibemaks. Seega piiratud maksukohustuslasel sisendkäibemaksu mahaarvamise õigust ei ole ning seda ei tagastata talle KMS alusel ka muul moel.

3. Isik on KMS § 3 lõike 1 kohaselt käibemaksukohustuslane, tal on nii maksuvaba kui ka maksustatav käive, tal on õigus kasutada käibemaksu osalisel mahaarvamisel KMS § 33 lõike 3 kohast otsearvestuse ja proportsionaalse mahaarvamise segameetodit või lõike 4 kohast meetodit ning toetusest finantseeritud kauba, tööde või teenuste kasutamine ainult maksuvaba käibe tarbeks on selgelt eristatav ning arvestust peetakse vastavalt nimetatud lõigetes sätestatud tingimustele.

4. Kui isik on KMS § 3 lõike 1 kohaselt käibemaksukohustuslane ning tegeleb nii ettevõtluse kui ka mitteettevõtlusega KMS mõistes ning:

* toetusest finantseeritud kaupa, töid või teenuseid kasutatakse ainult mitteettevõtluse tarbeks, see on selgelt eristatav ning
* isik kajastab raamatupidamises eraldi käivet ettevõtlusest ja mitteettevõtlusest ning nende tarbeks soetatud kaupu ja saadud teenuseid.

Isiku otsus loobuda võimalusest KMS alusel sisendkäibemaksu maha arvata või tagasi küsida ei ole aluseks käibemaksu abikõlblikuks lugemisel, sest Euroopa Parlamendi ja nõukogu määruse 1303/2013 artikli 69 lõike 3 punkti c kohaselt on käibemaks abikõlblik vaid juhul, kui see ei ole riigi käibemaksuõiguse alusel tagasi nõutav. Seega käibemaksu abikõlblikkuse hindamisel tuleb lähtuda KMS-st, mitte toetuse saaja sise-eeskirjades ega otsustes tehtud valikutest käibemaksu tagasiküsimise kohta.

**Eelnõu § 13 lõike 5 kohaselt** toetatakse kuni viie aasta vanuste kasutatud masinate ja seadmete (sh põllutöömasinate, haakeriistade) ostmist.

Komisjoni delegeeritud määruse (EL) nr 807/2014, millega täiendatakse Euroopa Parlamendi ja nõukogu määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja kehtestatakse üleminekusätted (ELT L 227, 31.07.2014, lk 1–17) (edaspidi *komisjoni delegeeritud määrus (EL) nr 807/2014*), artikli 13 punkti b kohaselt sätestavad liikmesriigid oma maaelu arengu programmides tingimused, mille kohaselt võivad kasutatud tehnika ostmise kulud olla toetuskõlblikud.

Kasutatud masinaid ja seadmeid saab osta taotleja, kes on mahepõllumajanduse valdkonnas tegutsemiseks tunnustatud ettevõte. Mahepõllumajanduse valdkonnas tegutsev isik on mahepõllumajanduse seaduse § 3 tähenduses nõukogu määruse (EÜ) nr 834/2007 artikli 2 punktis d nimetatud isik. PRIA kontrollib põllumajandustootja mahepõllumajanduse valdkonnas tegutsemise tunnustatust Põllumajandusameti hallatava registri[[2]](#footnote-2) alusel. Ökoloogiliste Tehnoloogiate Keskuse 2011. aastal tehtud uuringu „Mahetootmisele ülemineku ja mahetoetuse mõju põllumajandusettevõtete tootmis- ja majandusnäitajatele” kohaselt on mahepõllumajanduslik tootmine võrreldes tavatootmisega vähem efektiivsem, mistõttu on põhjendatud kasutatud tehnika ostmise toetamine.

**Eelnõu § 13 lõike 6** kohaseltabikõlblik kulu peab olema mõistlik, selge ja üksikasjalikult kirjeldatud, majanduslikult otstarbekas ja toetuse eesmärgi saavutamiseks vajalik. Taotleja tagab kasutatava raha otstarbeka ja säästliku kasutamise.

Kulud, mille kohta toetust taotletakse, peavad olema majanduslikult otstarbekad ja vajalikud toetuse eesmärgi saavutamiseks. Samuti ei tohi kavandatavad ning tehtud kulud olla põhjendamatult kõrged võrreldes tavaliselt sarnase tegevuse eest tasutava hinnaga.

Abikõlblike kulude kontrollimise kohustus ja võimalikud meetodid tulenevad komisjoni rakendusmääruse 809/2014 artikli 48 lõike 2 punktist e („Kontrolli käigus tehakse eelkõige kindlaks järgmised asjaolud: … määruse (EL) nr 1303/2013 artikli 67 lõike 1 punktis a osutatud kulude (välja arvatud sissemaksed ja amortisatsioonikulud) korral kantud kulude mõistlikkuse kontrollimine. Kulusid hinnatakse asjakohase hindamissüsteemi abil, kasutades näiteks võrdluskulusid, eri pakkumiste võrdlemist või hindamiskomiteed.“).

Euroopa Parlamendi ja Nõukogu määruse (EL) nr 1306/2013 artikli 60 kohaselt ei tohi anda toetusi isikutele, kelle puhul on tehtud kindlaks, et nad on toetuse saamiseks vajalikud tingimused tekitanud kunstlikult. ELÜPS-i § 75 lõike 2 kohaselt peavad toetuse taotleja ja toetuse saaja kulude tegemisel järgima toetuse andmise tingimustes sätestatud nõudeid.

**Eelnõu § 14** on sätestatud kulud, mis ei ole abikõlblikud.

Abikõlblikud ei ole kulud, mis on vastuolus EL-i õigusaktidega, sealhulgas Euroopa Parlamendi ja nõukogu määruse (EL) nr 1305/2013 artikliga 45 ja komisjoni rakendusmääruse (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.07.2014, lk 18–68) (edaspidi *komisjoni rakendusmäärus (EL) nr 808/2014*), artikliga 55 kehtestatud abikõlblikkuse kriteeriumitega.

Käibemaks on Euroopa Parlamendi ja nõukogu määruse (EL) nr 1303/2013 artikli 36 lõike 3 punkti c kohaselt abikõlblik ainult juhul, kui see ei ole riigi käibemaksuõiguse alusel tagasi nõutav (vt ka eelnõu § 13 lõigetes 1-4 käibemaksu kohta toodud selgitusi). Käibemaks ei ole enam abikõlblik pelgalt ainult seetõttu, et ettevõtja ei ole ennast käibemaksukohustuslaseks registreerinud.

Liisingumakse on abikõlblik ainult siis, kui asja omandiõigus läheb hiljemalt viie aasta möödumisel arvates PRIA poolt taotluse rahuldamise otsuse tegemisest, kuid kõige hiljem 31. detsembril 2023 üle toetuse saajale. Kõige hilisem tähtajaline piirang tuleneb Euroopa Parlamendi ja nõukogu määruse nr 1303/2013 artikli 65 lõikest 2, mille kohaselt on kulud Euroopa struktuuri- ja investeerimisfondidest toetuse saamiseks kõlblikud juhul, kui need on tekkinud toetuse saajal ja need on tasutud ajavahemikus alates programmi komisjonile esitamise kuupäevast või 1. jaanuarist 2014 – olenevalt sellest, kumb kuupäev on varasem – kuni 31. detsembrini 2023. See tähtaeg on põhjendatud asjaoluga, et Euroopa Parlamendi ja nõukogu määruse (EL) nr 1303/2013 artikli 65 lõike 2 kohaselt on abikõlblikud vaid programmiperioodil tehtud kulud.

Abikõlblik ei ole riigilõiv. Kuna riigilõivuseaduse § 2 (riigilõivu mõiste) kohaselt on riigilõiv riigilõivuseaduses sätestatud määras tasutav summa lõivustatud toimingu tegemise eest, siis Euroopa Parlamendi ja nõukogu määruse (EL) nr 1305/2013 artikli 45 kohaselt ei ole selline kulu toetatav.

Transpordikulud on abikõlblikud, kui need on seotud statsionaarse seadme veo- ja paigaldusega. Eesmärgiks on vältida olukordi, kus ostetava seadme veokulusid nö peidetakse seadme hinna sisse.

Komisjoni delegeeritud määruse (EL) nr 807/2014 artikli 13 kohaselt ei ole abikõlblikud taastuvenergia tootmiseks tehtud kulud, kui tooraineks ei ole biomass või kui kasutakse Euroopa Parlamendi ja nõukogu direktiivi 2009/28/EÜ artikli 17 lõigetes 2–6 nimetatud biomassi, mis on kogutud loodusliku mitmekesistamise aladelt. Kuna nimetatud alad on looduskaitsealad, siis nimetatud aladelt biomassi kogumine on riiklikult keelatud. Poollooduslikelt kooslustelt saadava biomassi kasutamine on lubatud hoiualadel kaitsekorralduskava kohaselt ja teistel kaitstavatel loodusobjektidel kaitse-eeskirja kohaselt.

Bioenergia tootmisel ei ole lubatud kasutada Euroopa Liidu toimimise lepingu I lisas nimetatud tooteks olevat biomassi, kui biomass on saadud looduskaitsealalt või see on saadud muult alalt (näiteks poollooduslik kooslus või NATURA ala), rikkudes hoiualale koostatud kaitsekorralduskava või teiste kaitstavate loodusobjektide korral kaitse-eeskirja.

Võrreldes määrusega 15 on edaspidi abikõlblik ettevalmistava töö raames ka keskkonnamõju eelhinnangu või keskkonnamõju hinnangu tellimine. Muudatus oli vajalik, kuna taotlejatel tuleb vastavad kulud kanda näiteks niisutussüsteemide ehitamiseks toetuse taotlemise korral.

Taotleja võib toetuse abil soetada investeeringuobjektiga seotud spetsiaaltarkvara, kuid mitte standardtarkvara, ‑riistvara ega sidevahendeid, sealhulgas mobiiltelefoni. Kuna riistvara kohta ei kasutada iseloomustavat sõna standardne, siis riistvara puhul on keeruline välja selgitada, et mis on standardriistvara ja mis ei ole. Oluline on aga see, kas riistvara on tegevuse elluviimise või investeeringuobjektiga või investeeringuobjekti tegevusvaldkonnas teenuse osutamisega otseselt seotud või mitte.

Euroopa Parlamendi ja nõukogu määruse (EL) nr 1305/2013 artikli 45 lõike 3 kohaselt ei anta põllumajanduslike investeeringute puhul investeeringutoetust põllumajandustootmisõiguste, toetusõiguste, loomade ning üheaastaste taimede ostmiseks ega selliste taimede istutamiseks.

Ehitamisse tehtud investeeringute puhul ei ole abikõlblikud ehituseks vajalike materjalide ostmise kulud juhul, kui toetust ei taotleta ehitustegevuseks. Abikõlblikuks kuluks ei ole ka tasud taotleja enda või tema töötaja tehtud töö eest.

Abikõlblik ei ole niisutussüsteemi ehitamine või niisutamiseks vajalike seadmete ostmine, kui tegevus on suunatud vee avalikuks kasutamiseks või kui keskkonnamõju eelhinnangu või keskkonnamõju hindamise aruande alusel investeering halvendab veekogumi või keskkonna seisundit. Samuti ei ole abikõlblik niisutuseks vajaliku vee ostmine.

Abikõlblikud ei ole seemnete ostmise ja seemnete külvamise kulud. Seemnete ostmise ja külvamise kulud on üldjuhul väiksemad võrreldes muu paljundusmaterjali ostmise kuludega. Lisaks arvestades, et seemnete ostmise toetamisel on raskendatud toetusraha sihipärase kasutamise kontroll olukorras, kui seeme ei ole idanenud, siis ei ole otstarbekas ega ressursitõhus antud tegevuse toetamine.

**Eelnõu §-des 15 ja 16** on sätestatud nõuded investeeringuobjekti hinnapakkumuste kohta.

Komisjoni rakendusmääruse (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.07.2014, lk 69–124), artikli 48 lõike 2 punkti e kohaselt hinnatakse rahastamiskõlbulikke kulusid asjakohase hindamissüsteemi abil, kasutades näiteks võrdluskulusid, eri pakkumiste võrdlemist või hindamiskomiteed. Käesoleva määruse alusel kasutatakse võrdluskulude (hinnakataloog) ja eri pakkumiste võrdlemiste (kolme hinnapakkumise nõue) meetodit.

Eelnõu § 9 lõike 1 kohaselt, kui investeeringuobjekti käibemaksuta maksumus ületab 5000 eurot, peab taotleja olema saanud vähemalt kolmelt asjakohast teenust osutavalt isikult võrreldavad hinnapakkumused koos tehniliste tingimuste, mis osutavad tehnilisele spetsifikatsioonile, loeteluga. Pakkumismenetlus peab olema tehtud ka ettevalmistava töö või omanikujärelevalve kohta.

Väljavalitud investeeringuobjekti hinnapakkumus ei tohi olla põhjendamatult kõrge võrreldes tavaliselt sarnase tegevuse ja investeeringuobjekti eest tasutava hinnaga. Kui taotleja ei ole valinud odavaimat hinnapakkumust, peab ta tehtud valikut põhjendama. Investeeringuobjekti hinnapakkumusel peab iga tegevuse ja investeeringuobjekti hind olema eraldi välja toodud. Hinnapakkuja ega hinnapakkuja osanik, aktsionär, liige või juhtorgani liige ei tohi omada osalust teise hinnapakkuja äriühingus ega kuuluda teise hinnapakkuja juhatusse või nõukokku. Samuti ei tohi taotleja ja hinnapakkujad olla omavahel seotud. Nimetatud piirangutega püütakse vältida taotleja ja hinnapakkuja ning hinnapakkujate omavahelisest seotusest tingitud kokkuleppetehinguid ja sellest tulenevat ebatervet konkurentsikeskkonda.

Hinnapakkumisel ei pea olema hinnapakkumise kehtivuse aega, sest kui investeeringut ei tehta taotlemisel esitatud hinnapakkumise alusel, siis peab toetuse saaja esitama vastavalt kas ühe või kolm uut hinnapakkumist. Toetust makstakse tegelike kulude alusel, kuid mitte rohkem, kui taotluse rahuldamise otsuses antud tegevuseks määratud summa ulatuses.

Kui toetust taotletakse § 4 lõike 1 punktides 1 ja 3 nimetatud investeeringute tarbeks, peab hinnapakkumine sisaldama üksikasjalikumaid andmeid ehitise kulude kohta. Arvestades põllumajandusehitiste suurt rahalist maksumust ja sellega kaasnevate kulutuste suurt mahtu, on PRIA-l võimalik vajaduse korral teha taotlustes esitatud ehitustegevuse kulude üle põhjalikumat kontrolli, kaasates selleks vajaduse korral eksperte.

Niisutussüsteemi ehitamise korral peab saadud hinnapakkumine sisaldama lisaks taotleja nimele, pakkuja nimele, pakkuja kontaktandmetele, hinnapakkumuse väljastamise kuupäevale ja kavandatava investeeringuobjekti või tegevuse käibemaksuta ja käibemaksuga maksumusele ka ehitise nimetust ja selle katastriüksuse katastritunnust, millel ehitis paikneb või millele kavandatakse ehitis ehitada. Lisaks peab niisutussüsteemi ehitamise korral taotleja esitama andmed niitusüsteemis kasutavata tehnoloogia kohta, et oleks tagatud niisutussüsteemide omavaheline võrreldavus. Näiteks saab võrrelda omavahel niisutuses kasutatavaid tilkkastmissüsteeme, kuid mitte niisutuses kasutatavaid tilkkastmissüsteeme ja spinklerkastmissüteeme.

Hinnapakkumises ehitustegevusega kaasnevate kulude näitamine on reguleeritud eesmärgiga tagada ehitustegevusega kaasnevate kulude mõistlikkus, selgus ja otstarbekus. See võimaldab nii toetuse saajal kui taotluste menetlejal paremini mõista investeeringuga kaasnevate kulude kujunemist. Kui nii taotluse esitaja, kui menetleja mõistavad investeeringuga kaasnevaid kulusid samaselt, siis aitab see kaasa taotluste kiirema ja kvaliteetsema menetlemise tagamisele.

PRIA koostab ehitustegevuste (va niisutussüsteemide ja erateede ja platside ehitamisega seotud ehitustegevused) hinnapakkumiste vormi ja avaldab selle oma veebilehel, ehitustegevuse hinnapakkumus on taotluse osaks olev dokument, mis esitatakse koos avaldusega.

Võrreldes määrusega nr 15 on muudatuseks, et hinnapakkumus peab lisaks kavandatava investeeringuobjekti või tegevuse käibemaksuta maksumusele sisaldama teavet ka käibemaksuga maksumuse kohta.

Selleks, et parandada kulude mõistlikkuse hindamissüsteemi, on otsustatud perioodil 2014–2020 lisaks eri pakkumiste võrdlemise meetodile kasutusele võtta ka võrdluskulude meetod. Võrdluskulude meetod võetakse kasutusele vaid mobiilsete masinate ja seadmete ostmise puhul. See tähendab, et mobiilsete masinate ja seadmete ostmisel ei ole vaja PRIA-le hinnapakkumust esitada. Toetuse saamiseks peavad mobiilsed masinad ja seadmed olema kantud hinnakataloogi. Hinnakataloogis fikseeritakse asja või teenuse maksimaalne abikõlblik käibemaksuta maksumus ja selle kehtivuse aeg.

Taotluste menetlemisel loetakse masina või seadme abikõlblikuks maksumuseks taotlusperioodi esimese päeva seisuga hinnakataloogis olevate masina või seadme abikõlblikku maksumust. Hinnakataloogi ei ole võimalik taotlusperioodi ajal uusi masinaid ja seadmeid sisestada. Kasutatud masinate ja seadmete ostmise puhul on toetuse taotlejal vajalik võtta hinnapakkumus uue samaväärse seadme kohta, kui uus samaväärne seade ei ole ELÜPS-i § 99 lõigete 6 ja 7 kohaselt kantud põllumajandustoetuste ja põllumassiivide registrisse.

**Eelnõu §-d 17 ja 18** sätestavad toetuse määra ja suuruse.

Euroopa Parlamendi ja nõukogu määruse (EL) nr 1305/2013 artikli 2 lõike 1 punkti d kohaselt on “toetusmäär” tegevusele ettenähtud avaliku sektori rahastamisosaluse määr.

**Eelnõu § 17 lõikes 1** on sätestatud, kuidas arvestatakse toetuse määra ja kui suure osa investeeringust võib toetus maksimaalselt moodustada. Üldjuhul antakse toetust kuni 40% toetatava tegevuse abikõlbliku kulu maksumusest, välja arvatud traktorite puhul, mille ostmisel on toetus kuni 30% investeeringuobjekti abikõlbliku kulu maksumusest.

**Eelnõu § 17 lõike 2** kohaselton minimaalne võimalik toetuse määr vähemalt 15 protsenti toetatava tegevuse abikõlbliku kulu maksumusest. Minimaalse võimaliku toetuse määra eesmärk on tagada, et investeeringute elluviimisel kaasneks toetuse andmisel ettevõtjatele ergutav mõju. Kui toetus moodustab kavandatavast investeeringu abikõlblikust kulust väiksema osa kui 15 protsenti, siis puudub toetusel ergutav mõju ja toetuse taotlejal tõenäoliselt on võimalik teha investeering ka ilma toetuseta.

**Eelnõu § 17 lõike 3** kohaseltontoetuse maksimaalne suurus ühe taotleja kohta kuni 500 000 eurot arengukava programmiperioodil (edaspidi *programmiperiood*) kokku. Arengukava programmiperioodiks on aastad 2014–2020.

**Eelnõu § 17 lõikes 4** on sätestatud maksimaalne toetuse suurus kontserni kohta.

Maksimaalne võimalik toetuse summa ühte kontserni kuuluvate ettevõtete kohta on 500 000 eurot programmiperioodi jooksul kokku, Ühte kontserni kuuluvad ettevõtjad loetakse üheks taotlejaks. Konkurentsiseaduse § 2 lõike 4 tähenduses valitsevat mõju omavateks ettevõtjateks on tegutsevad ettevõtjad, kellest üks omab teise suhtes konkurentsiseaduse § 2 lõike 4 tähenduses valitsevat mõju. Konkurentsiseaduse § 2 lõike 4 kohaselt on valitsev mõju võimalus ühe või mitme ettevõtja poolt ühiselt või ühe või mitme füüsilise isiku poolt ühiselt teise ettevõtja aktsiate või osade omamise kaudu, tehingu või põhikirja alusel või muul viisil otseselt või kaudselt mõjutada teist ettevõtjat, mis võib seisneda õiguses:

1) oluliselt mõjutada teise ettevõtja juhtorganite koosseisu, hääletamist või otsuseid või;

2) kasutada või käsutada teise ettevõtja kogu vara või olulist osa sellest.

Kontserni mõiste ei ole piiratud Eesti Vabariigi territooriumiga. Sätestatu eesmärk on ebaterve konkurentsikeskkonna vältimine ning toetuse ühtlasem hajutamine enama arvu ettevõtjate vahel.

**Eelnõu § 18 lõikes 1** on sätestatud, et kui toetust taotletakse eelnõu § 4 lõike 1 punktides 5–9 nimetatud tegevuste kohta, on toetuse maksimaalne suurus programmiperioodil iga punktis 5–9 nimetatud tegevuse kohta kuni 100 000 eurot. Kui toetust taotletakse ka muude eelnõu §‑s 4 nimetatud tegevuste kohta, siis on toetuse maksimaalseks suuruseks ühe taotleja kohta 500 000 eurot arengukava programmiperioodil.

**Eelnõu § 18 lõike 2** kohaselt arvutatakse toetuse suurus tegevuste puhul, mida tehakse lisas 2 nimetatud veise‑, sea-, lamba-, kitse-, hobuse- või lindude pidamiseks mõeldud loomakasvatusehitises või selle ehitamiseks, ehitusprojektis ettenähtud loomakohtade arvu ja lisas 2 nimetatud maksimaalse toetatava loomakoha maksumuse järgi, kuid toetus ei tohi ületada 40% investeeringuobjekti abikõlbliku kulu maksumusest. Paragrahvi 4 lõike 1 punktis 2 (statsionaarsete masinate ja seadmete ostmine) nimetatud tegevuste puhul arvestatakse loomakoha maksumust juhul, kui investeering tehakse koos § 4 lõike 1 punktis 1 nimetatud tegevusega (ehitustegevus).

Eelnõu lisas 2 käsitletakse loomagruppe järgmiselt:

* piimaveiste alla kuuluvad a) piimalehmad ja b) vasikatena piimatõugu veiste lehm- ja pullvasikad vanuses 0–6 kuud;
* noorloomade alla kuuluvad piimakarjakasvatuse eesmärgil kasvatatavad veised vanuses 7–24 kuud või kuni poegimiseni;
* nuumveised on üle 7-kuused nuumamise eesmärgil peetavad mullikad kuni tapmiseni, keda peetakse sisetingimustes;
* lihaveiste alla kuuluvad lihakarjakasvatuse eesmärgil kasvatatavad veised, kes on talvisel ajal valdavalt laudas, kus neil on vaba väljapääs lauda kõrval olevale jalutusalale, ja suveperioodil on karjamaal;
* tõupullide, välja arvatud ristandaretusloomade alla kuuluvad alates nende 12ndast elukuust loomad, keda peetakse põllumajandusloomade aretuse seaduse § 9 lõikes 4 sätestatud aretusprogrammi elluviimiseks vajaliku sperma saamise eesmärgil. Toetatakse taotlejaid, kes tegelevad aretusega põllumajandusloomade aretuse seaduse § 5 tähenduses, milleks on näiteks tõuraamatu pidamine, jõudlusvõime ning geneetilise väärtuse hindamine
* nuumsigade all mõistetakse sigu pärast võõrdepõrsaste perioodi lõppu, üldjuhul hiljemalt 3.–4. elukuust;
* võõrdepõrsaste all mõistetakse sigu alates võõrutamisest kuni lõppnuumale viimiseni;
* põhikarja sigade all mõistetakse põhikarja taastootmiseks peetavaid sigu (emised ja kuldid);
* lammas on loomaliik veislaste sugukonna lamba perekonnast;
* piimakitsede all mõistetakse piimasaamise eesmärgil kasvatatavaid kitsi;
* muude kitsede all mõistetakse kitsi, keda kasvatatakse villa, liha või naha tootmise eesmärgil;
* muude kodulindude alla kuuluvad munakanad ning munade saamise eesmärgil peetavad haned ja pardid;
* lihalindude alla kuuluvad lihakanatõugu kanad, kalkunid, lihatõugu haned, lihatõugu pardid, muskuspardid, sinikaelpardid, faasanid, pärlkanad ja nurmkanad, keda kasvatatakse lihasaamise otstarbel;
* vutid, keda kasvatatakse muna või lihakasvatamise eesmärgil;
* sugulindude all mõistetakse nii lihalindude kui ka munatootmise eesmärgil kasvatatavaid põhikarja linde, sh vutte.

Nende loomaliikide suhtes, mida lisa 2 ei käsitle (näiteks küülikud), arvutatakse toetuse määra eelnõu § 17 lõikes 1 toodud alustel.

Kuna sõnnikuhoidla ei ole ettenähtud loomade pidamiseks, siis arvutatakse selle toetuse suurus eelnõu § 17 lõike 1 alusel, mille kohaselt toetust antakse kuni 40 protsenti toetatava tegevuse abikõlbliku kulu maksumusest, välja arvatud traktorite puhul, mille ostmise korral on toetus kuni 30 protsenti investeeringuobjekti abikõlbliku kulu maksumusest.

**Eelnõu § 18 lõikes 3** on täpsemalt selgitatud, keda loetakse selle määruse tähenduses nooreks ettevõtjaks. FIE loetakse nooreks ettevõtjaks, kui ta on taotluse esitamise hetkel kuni 40-aastane. Äriühingu puhul loetakse taotleja nooreks ettevõtjaks, kui tal ei ole juriidilisest isikust osanikke või aktsionäre ning kõik aktsionärid või osanikud ja juhatuse liikmed on kuni 40 aastased.

Noor ettevõtja saab toetust 5% kõrgema toetuse määraga. Kuna tootjarühm saab ka toetust 5% kõrgema toetuse määraga, siis noore põllumajandustootja määratlust neile ei kohaldata.

**Eelnõu § 18 lõike 4** kohaselt antakse niisutussüsteemide ja niisutuseks vajalike seadmete kohta toetust kuni 70 protsenti toetatava tegevuse abikõlbliku kulu maksumusest, kui toetuse taotleja tegutseb peamiselt puuvilja- või marjakasvatuse toodete või nende töötlemisel saadud toodete tootmisega. Toetuse taotleja tegeleb peamiselt puuvilja- või marjakasvatuse toodete või nende töötlemisel saadud toodete tootmisega, kui nimetatud toodete müügitulu kas koos või eraldi moodustab üle 50 protsendi taotleja omatoodetud põllumajanduslike toodete müügitulust.

Euroopa Palamendi ja Nõukogu määruse (EL) nr 1305/2013 II lisa kohaselt on Eestile kohalduv maksimaalne toetuse määr põllumajandussektori investeeringute puhul 50%. Nimetatud määra on võimalik tõsta 20 protsendipunkti võrra looduslikust ja muust eripärast tingitud piirangutega ala puhul. Euroopa Palamendi ja Nõukogu määruse (EL) nr 1305/2013 artikli 32 lõike 1 punkti b alusel vastab kogu Eesti territoorium ebasoodsa piirkonna määratlusele. Eelnevast tulenevalt on võimalik toetuse määra suurendada kõigi puuvilja- või marjakasvatuse toodete või nende töötlemisel saadud toodete tootmisega tegelevate ettevõtjate korral, kes taotlevad toetust niisutussüsteemide ehitamiseks või niisutuseks seadmete ostmiseks ja paigaldamiseks, 70 protsendini. Võrreldes määrusega nr 15 on eelnõu § 18 lõige 4 uus ning lisatud seoses niisutussüsteemide abikõlblikkuse rakendamisega.

**Eelnõu § 18 lõike 5** alusel on toetuse määr kuni 5% võrra suurem, kui toetust taotleb noor ettevõtja või põllumajandustootjaid ühendav tootjarühm. Euroopa Palamendi ja Nõukogu määruse (EL) nr 1305/2013 II lisa kohaselt on võimalik toetuse määra tõsta ka noorte põllumajandustootjate ja ühisinvesteeringute puhul. Arvestades, et põllumajandustootmisega tegelevate töötajate keskmine vanus on suhteliselt kõrge ja ühistegevus põllumajandussektoris vähe arenenud, on kõrgema toetusmäära eesmärk soodustada noorte ettevõtjate ja tootjarühmade investeeringuid põllumajandustootmisesse.

Loomakasvatusehitise puhul arvestatakse lisaks loomakohtade arvule ka eelnõu § 17 lõikes 1 sätestatud toetuse maksimaalset määra. See tähendab, et ka veise, sea-, lamba-, kitse-, hobuse- või lindude pidamiseks ettenähtud loomakasvatusehitisse investeerimisel, on toetuse määr eelnimetatud ettevõtjatel 5 protsendipunkti kõrgem. Küll aga ei muutu määruse lisas 2 kehtestatud toetuse maksimaalne suurus loomakoha kohta ning see on sama kõigil taotlejatel, sõltumata nende east või ettevõtlusvormist. Juhul, kui taotletud toetuse suurus ületab loomakoha kohta kehtestatud toetuse maksimaalset suurust, siis seda ületav osa ei ole toetatav.

**Eelnõu § 18 lõikes 6** on sätestatud, et kui tõusigade aretamise ja levitamisega tegelev tulundusühistu, kellel on vähemalt 25 liiget, taotleb toetust teadus- ja õppetöö korraldamise eesmärgil kasutatava loomakasvatusehitise ehitamiseks, siis on toetuse maksimaalne suurus programmiperioodil kuni 1 500 000 eurot taotleja ja toetatava tegevuse kohta, arvestamata eelnõu § 18 lõikes 2 kehtestatud maksimaalselt toetatavat loomakoha maksumust.

Arengukava üheks prioriteetseks suunaks on ühistulise tegevuse toetamine. Olulised on ka põllumajandustoodete kvaliteedi parandamine (sh tõuaretuse kaasabil), teadmussiire ja nende sektorite tugevdamine, mida seni on vähem toetatud. Aretusfarmis on võimalik kasutada emiseid, kelle andmed on kontrollitavad Jõudluskontrolli Keskuses, ning paaritada neid parimate kultide spermaga. Aretusfarmist saavad seakasvatajad osta endale ristand-tõuemiseid, mistõttu on võimalik kokku hoida aretuseks minevaid kulusid. Eesti seakasvatusel tervikuna on kasutamata arengupotentsiaali ning tõhusam aretustöö, s.o sigade jõudlusvõime ja geneetilise väärtuse suurenemine aitab seda realiseerida ning samas suurendada ka seakasvatuse majanduslikku tasuvust.

**Eelnõu § 18 lõikes 7** on sätestatud, et § 4 lõike 1 punktis 8 nimetatud investeeringuobjektide (mobiilsed masinad ja seadmed) puhul võib toetuse suurus moodustada kuni kolmekordse taotleja toetuse taotlemisele vahetult eelnenud majandusaasta müügitulu suuruse. Nimetatud piirangut ei kohaldata § 2 lõikes 5 nimetatud tingimustele vastavate tootjarühmade puhul.

Selle kitsenduse eesmärk, et toetuse suurus on piiratud müügitulu suurusega, on tagada toetuse efektiivne ja eesmärgipärane kasutamine, samuti vältida taotleja võimaliku üleinvesteeringu ohtu (seda eelkõige suuremahuliste investeeringute puhul). Tulenevalt meetme eesmärgist suunatakse toetus taotlejatele, kes suudavad tagada investeeringule piisava omapoolse kaasfinantseeringu ning seeläbi tagada investeeringuprojekti elujõulisust tulevikus.

**Eelnõu § 18 lõike 8** kohaselt antakse eelnõu § 4 lõike 1 punktis 5 nimetatud viljapuuaedade ja marjaistandike rajamiseks vajalike istikute ostmiseks toetust, arvestades lisas 1 sätestatud istikute maksimaalset toetatavat ühikute arvu hektari kohta. Nende viljapuuaedade ja marjaistandike puhul, mida lisas 1 nimetatud ei ole, arvutatakse toetuse määra eelnõu § 17 lõikes 1 sätestatud alustel.

**Eelnõu § 19-s** kehtestatakse andmed ja dokumendid, mis on vajalikud Keskkonnaametile niisutusega seotud keskkonnamõju hindamiseks javastavakooskõlastuse andmiseks. Esitatud dokumentide põhjal hindab Keskkonnaamet, millist mõju kavandatav investeering keskkonnale avaldab. Asjaolud, mida Keskonnamet arvestab hinnangu ja kooskõlastuse andmisel, on kirjeldatud seletuskirjas eelnõu § 8 selgitustes.

Statsionaarse seadme ostmise puhul, mille eesmärk on üksnes olemasoleva toimiva niisutussüsteemi elemendi energiatõhususe suurendamine, ei ole keskkonnamõju eelhinnang või keskkonnamõju hindamise aruanne nõutud. Eelnõuga Keskkonnaameti kooskõlastusele vorminõudeid seatud ei ole.

**Eelnõu §-s 20** sätestatakse toetuse taotlusele esitatavad nõuded ja taotluse esitamise tähtaeg.

Taotluse ja neis esitatud andmeid tõendavate dokumentide esitamise tähtaja kuulutab välja PRIA, avaldades selle ametlikus võrguväljaandes Ametlikud Teadaanded. Toetuse taotluste vastuvõtmine toimub PRIA e-teenuse keskkonna kaudu. Toetuse saamiseks esitab taotleja PRIA e-teenuse keskkonna kaudu selleks ettenähtud tähtajal PRIA-le avalduse ning selles esitatud andmeid tõendavad dokumendid.

PRIA koostab toetuse saamiseks esitatava avalduse, maksetaotluse, hinnapakkumuste võrdlustabeli, enne kulutuste tegemist rahastatud tegevuse tasumise tõendamise teatise ja ehitustegevuse kulude kajastamise vormi ning avaldab need oma veebilehel. Ehitustegevuse hinnapakkumus on taotluse osaks olev dokument, mis esitatakse koos avaldusega. Taotleja võib ettenähtud tähtajal esitada ühe taotluse, mis võib sisaldada rohkem kui üht tegevust ja investeeringuobjekti.

Tsiviilseadustiku üldosa seaduse § 115 kohaselt peab taotleja esitama taotleja nõuetekohasuse tõendamiseks taotleja seadusjärgse esindusõiguseta isiku puhul tema volitusi tõendava volikirja.

Dokumendid esitatakse originaaldokumentidena, kui määruses ei ole ette nähtud dokumendi ärakirja esitamist.

**Eelnõu §-des 21 ja 22** on sätestatud nõuded avaldusel esitatavate andmete kohta.

Avaldus peab sisaldama teavet, mille alusel saab kindlaks teha eelnõu tingimuste täitmise ja koguda vajalikke statistilisi andmeid, mida saab hiljem kasutada toetusega saavutatavate mõjude kindakstegemiseks. Asjakohaseid dokumente nõutakse majandusliku jätkusuutlikkuse tõestamiseks. Euroopa Parlamendi ja nõukogu määruse (EL) nr 1305/2013 artikli 17 kohaselt toetatakse investeeringuid, mis parandavad põllumajandusliku majapidamise üldist tulemuslikkust ja jätkusuutlikkust. Täiendavate andmete kogumise vajalikkus tuleneb komisjoni rakendusmäärusest (EL) nr 808/2014 jt õigusaktidest ning Euroopa Komisjoni koostatud meetme rakendamise juhendmaterjalist. Avalduses esitatud andmed peavad olema täielikud ja õiged. ELÜPS-i § 79 lõike 4 punkti 3 kohaselt tehakse taotluse rahuldamata jätmise otsus, kui taotluses on esitatud valeandmeid või kui taotleja mõjutab taotluse menetlemist pettuse või ähvardusega või muul õigusvastasel viisil.

Eraldi on välja toodud, millised dokumendid peab esitama FIE, kes peab raamatupidamise seaduse kohaselt tekkepõhist raamatupidamise arvestust. Äriühingute puhul kontrollib PRIA taotleja majandustegevuse vastavust eelnõu tingimustele äriregistri abil. Kassapõhiste FIE-de vastavust kontrollitakse tuludeklaratsiooni vormi E või käibedeklaratsiooni alusel, mille andmed saab PRIA Maksu- ja Tolliametist.

Kui toetust taotletakse sõnnikuhoidla ehitamiseks, siis määratakse avalduses esitatav loomühikute arv põllumajandusministri 14. juuli 2014. a määruse nr 71 “Eri tüüpi sõnniku toitainete sisalduse arvestuslikud väärtused, sõnnikuhoidlate mahu arvutamise metoodika ja põllumajandusloomade loomühikuteks ümberarvutamise koefitsiendid” lisa 9 alusel.

Kontrollimaksniisutusega seotud tegevuste vastavust Euroopa Parlamendi ja nõukogu määruse (EL) nr 1305/2013 artikli 46 (Investeeringud niisutusse) tingimustele, esitatakse andmed rajatava uue süsteemi näitajate kohta ja ümberehitatava niisutussüsteemi korral lisaks olemasoleva niisutussüsteemi näitajate kohta. Lisaks esitab toetuse taotleja andmed olemasoleva või uue kavandatava niisutatava maa-ala kohta, investeeringuga seotud veekasutuse ja selle investeeringujärgese vähenemine kohta (juhul, kui renoveeritakse või laiendatakse olemasolevat süsteemi). Andmed niisutatava maa-ala ja vee kulu kohta võetakse ehitamise korral ehitusprojektist. Kui toetust taotletakse ainult niisutuseks kasutatava seadme ostuks, siis näidatakse taotleja poolt kavandatava niisutatava maa-ala suurus ning vee kulu iseloomustavad nõutavad näitajad avalduses.

**Eelnõu § 23 lõigetes 1-5** on sätestatud dokumendid, mille kaudu taotleja tõendab kavandatava investeeringuobjekti vastavust eelnõu tingimustele.

Ülevõtja, kes võttis täielikult üle FIE põllumajandusettevõtte, esitab varade üleandmise-vastuvõtmise akti ärakirja. Nimetatud akti ärakiri tõendab, et üleandja on oma põllumajandusettevõtte üle andnud, kui vastav teave ei ilmne äriregistrist.

Toetuse taotleja ei pea tõendama investeeringuobjekti aluse maa omandikuuluvust. PRIA kontrollib vastavat õigust kinnistusraamatust. Kui toetuse taotleja kasutab maad hoonestusõiguse, kasutusvalduse või reaalservituudi alusel, siis tuleb toetuse taotlemisel esitada vastavat õigust tõendava lepingu ärakiri. Kui ühele kinnistule on seatud hoonestusõigus, mis kuulub mitmele isikule, siis tuleb esitada ka kaashoonestajate nõusolek investeeringu tegemise kohta. Võrreldes määrusega nr 15 tuleb esitada ka kaasomandis oleva maa puhul leping, mis tõendab, et taotlejal on õigus ja võimalus teha kavandatav investeering ning kasutada seda sihtotstarbeliselt vähemalt kolm või viis aastat, olenevalt sellest, kas taotleja on VKE või suurettevõtja, arvates PRIA poolt viimase toetusosa väljamaksmisest.

Toetuse taotleja, kel ei ole taotluse esitamise ajal taotluse esitamisele vahetult eelnenud majandusaasta aruannet äriregistris ja kellel pole ka vastav kohustus saabunud (näiteks tootjarühm, kes pole ühtegi majandusaastat tegutsenud), peab esitama oma jooksva majandusaasta müügitulu, töötajate arvu ja bilansi kogumahu prognoosi. Nimetatud prognoos on vajalik alustavate ettevõtjate korral, et määratleda ettevõtja suurust (ettevõtja suurusest sõltub järelvalveperioodi pikkus).

Kasutatud masinate ja seadmete puhul kontrollitakse masina ja seadme vanust üldjuhul tootja tehnilise passi andmete, ostu-müügilepingute, tootja välja antud garantiidokumentide, müüja kinnituste jms dokumentatsiooni kaasabil. Kahtluse korral võib PRIA kasutada masina või seadme vanuse kindlakstegemisel ekspertide kaasabi.

**Eelnõu § 23 lõikes 5** sätestatakse dokumendid, mille alusel hinnatakse niisutusega seotud investeeringute vastavust Euroopa Parlamendi ja nõukogu määrus (EL) nr 1305/2013 artikli 46 (Investeeringud niisutusse) tingimustele.

Keskkonnaameti hinnangu vormile nõudeid seatud ei ole. Vee kasutamist ja vee kokkuhoidu tõendatavates dokumentides peab nähtuma vee kasutamine ja/või vee kokkuhoid sõltuvalt sellest, millises keskkonnaseisundis on veekogum ja milline on niisutussüsteemi seisund (olemasolev, toimiv või mittetoimiv). Olemasoleva niisutussüsteemi toimimist või toimimist peale 2006 aastat muul maal, kui maatulundusmaa, saab tõendada näiteks vee kasutamist tõendava tõendusmaterjali (vee erikasutusluba) abil. Kui niisutussüsteem paikneb maatulundusmaal, siis peab toetuse taotleja esitama koos taotlusega maaparandusseaduse kohase ehitusprojekti ärakirja. Kui niisutussüsteem ei paikne maatulundusmaal, siis peab taotleja esitama põhiprojekti ärakirja, kui ehitusprojekt on nõutav ehitusseadustikust tulenevalt.

**Eelnõu §-des 24 ja 25** on selgitatud taotluse vastuvõtmise ja kontrollimise protseduuri. PRIA kontrollib taotluse vastuvõtmisel nõutavate dokumentide olemasolu, taotluse tähtaegset esitamist, taotluse nõuetekohasust ja selles esitatud andmete õigsust ning taotleja, toetatava tegevuse ja investeeringuobjekti vastavust EL-i õigusaktides, ELÜPS-is, arengukavas ja määruses sätestatud nõuetele.

ELÜPS-i § 77 lõike 1 kohaselt hinnatakse nõuetele vastavaid taotlusi toetuse andmise tingimustes sätestatud korras ja hindamiskriteeriumite alusel. ELÜPS-i § 77 lõike 4 kohaselt võib toetuse andmise tingimustes ette näha, et taotlusi hinnatakse enne nõuetele vastavuse kindlakstegemist. Sellisel juhul kontrollitakse pärast taotluste paremusjärjestuse koostamist vähemalt nende taotluste nõuetele vastavust, mis kuuluksid paremusjärjestuse kohaselt rahuldamisele. Taotluste hindamist enne taotluste nõuetele vastavuse kindlakstegemist võimaldab erandjuhuna ka Euroopa Komisjoni juhendmaterjali “Draft Guidelines on Eligibility Conditions and Selection Criteria for the Programming Period 2014–2020” punkt 5.5.Eeltoodust lähtuvalt on eelnõus sätestatud, et kui ui kõigi taotluste rahastamise summa ületab toetuse jaoks kalendriaastal ettenähtud vahendeid rohkem kui 20%, kontrollib PRIA taotluse nõuetele vastavust ja selles esitatud andmete õigsust ning taotleja, toetatava tegevuse ja investeeringuobjekti vastavust eelnõus sätestatud nõuetele pärast taotluste hindamist. Nõuetele vastavust kontrollitakse siis üksnes nende taotluste puhul, mis kuuluksid rahuldamisele hindamistulemuste alusel koostatud taotluste paremusjärjestuse kohaselt.

Taotleja ja taotlus vastavad toetuse saamiseks esitatud nõuetele, kui kõik omavahel võrreldavad andmed on samased, ei esine ELÜPS-i § 79 lõikes 4 viidatud või nimetatud asjaolusid ning on täidetud kõik eelnõus sätestatud nõuded.

ELÜPS-i seletuskirjas ELÜPS-i § 79 lõike 4 kohta esitatud seletuse kohaselt tehakse taotluse rahuldamata jätmise otsus ka siis, kui taotleja, taotlus või toetatav tegevus ei vasta vähemalt ühele nõudele, mis on esitatud taotlejale, taotlusele või toetatavale tegevusele (välja arvatud toetusõigusliku looma või maa puhul), kui nõuetele vastavat taotlust ei rahuldata põhjusel, et ta ei kuulu rahuldamisele hindamiskriteeriumite alusel või kui taotluses esitatud andmed ei ole õiged või kui taotleja mõjutab taotluse menetlemist pettuse või ähvardusega või muul õigusvastasel viisil. Euroopa Parlamendi ja nõukogu määruse (EL) nr 1306/2013 artikli 60 kohaselt ei tohi anda toetusi isikutele, kelle puhul on tehtud kindlaks, et nad on toetuse saamiseks vajalikud tingimused tekitanud kunstlikult, vastupidiselt toetuste andmise aluseks olevate õigusaktide eesmärkidele. Ülejäänud EL-i õigusest otseselt mittetulevate taotluse rahuldamata jätmise aluste puhul on tegemist tavapäraselt kasutatavate alustega.

PRIA-l on vajaduse korral õigus kontrollida taotluses esitatud andmete õigsust ja dokumente taotleja juures kohapeal ning tema ettevõttes (sh hoones, kinnisasjal). Kui taotluses esinevad puudused ja muud ilmsed ebatäpsused, määrab PRIA haldusmenetluse seaduse kohaselt tähtaja puuduste kõrvaldamiseks. Kui puudus kõrvaldatakse määratud tähtajaks, loetakse taotlus tähtaegselt esitatuks. Kui puudust ei kõrvaldata tähtaegselt, võib PRIA jätta taotluse läbi vaatamata.

Haldusmenetluse seaduse § 15 lõike 1 kohaselt on haldusorgan kohustatud talle esitatud taotluse vastu võtma sõltumata selle puudustest, kui seadusega ei ole sätestatud teisiti. Haldusmenetluse seaduse § 15 lõike 2 kohaselt määrab haldusorgan puuduste kõrvaldamise tähtaja, kui taotluses ei ole esitatud nõutud andmeid või dokumente või kui taotluses on muid puudusi. Taotluse läbivaatamata jätmise alused on sätestatud haldusmenetluse seaduse § 14 lõikes 6.

PRIA kontrollib, kas kõik omavahel võrreldavad andmed on samased, kas kõik võrreldavad andmed, sh analüüsitavad finantsmajanduslikud andmed ja nende omavahelised seosed, seda samasust kinnitavad ja kas on täidetud kõik eelnõus sätestatud nõuded. Kui taotleja ja taotluse nõuetekohasuse kontrollimise käigus tehakse kindlaks, et taotleja või taotlus ei vasta vähemalt ühele toetuse saamiseks esitatud nõudele, taotluses on esitatud valeandmeid või taotleja mõjutab taotluse menetlemist pettuse või ähvardusega või muul õigusvastasel viisil, taotleja ei võimalda kontrollida taotluse nõuetekohasust või taotleja ei ole puuduste kõrvaldamiseks määratud tähtaja jooksul puudusi kõrvaldanud, teeb PRIA taotluse rahuldamata jätmise otsuse.

Võrreldes määrusega nr 15 on muudatus nende FIEde majandusnäitajate vaatlemises, kes on käibemaksukohustuslased. Nimelt esitab PRIA edaspidi pärast taotluse esitamise tähtaja viimast päeva MTA- le toetust taotlenud FIE-de, § 2 lõikes 3 ja 4 nimetatud üle võetud FIE-de ning § 2 lõikes 5 nimetatud tootjarühma liikmeteks olevate FIE-de nimekirja käibedeklaratsiooni andmete saamiseks nende FIE-de puhul, kes on käibemaksukohustuslased ning tuludeklaratsiooni vormi E andmete saamiseks nende FIE-de puhul, kes peavad raamatupidamise seaduse kohaselt kassapõhist raamatupidamise arvestust ja kes ei ole käibemaksukohustuslased.

FIE-de majandusandmete kontrollimise eesmärk on rakendada käibemaksukohustuslike FIE-de müügitulu kontrollimisel võimalikult ühesuguseid tingimusi olenemata nende raamatupidamise arvestuse meetodist. Muudatus (majandusandmete kontrollimine käibemaksukohustuslike FIE-de puhul) mõjutab peamiselt raamatupidamise seaduse kohaselt kassapõhist raamatupidamise arvestust pidavaid FIE-sid, kes on käibemaksuseaduse § 3 lõike 1 või 2 tähenduses käibemaksukohustuslased. Kui seni kontrolliti nimetatud ettevõtjate puhul müügitulule esitatud nõuete täitmist nende tuludeklaratsiooni vormil E olevate andmete alusel, siis edaspidi kontrollitakse nimetatud nõuete täitmist käibedeklaratsioonide (käibemaksuseaduse § 27 tähenduses) alusel. Raamatupidamise toimkonna juhendi nr 10 „Tulu kajastamine“ punktide 9 ja 10 kohaselt ei tohi ettevõtja aruandeperioodi tulu (müügitulu) sisaldada kolmandate isikute tulu (näiteks käibemaks). Tuludeklaratsiooni vormil E olev ettevõtlustulu (müügitulu) sisaldab käibemaksukohustuslasest ettevõtjate müügitulu koos käibemaksuga. Seni ei olnud võimalik taotluste menetlemise raames raamatupidamise seaduse kohaselt kassapõhist raamatupidamise arvestust pidavate käibemaksukohustuslastest FIE-de müügitulust käibemaksu maha arvestada, kuna PRIA-l puudus teave taotleja või toetuse saaja poolt tasutud käibemaksu kohta. Edaspidi on aga PRIA-l võimalik sellekohane teave saada Maksu- ja Tolliametist. Raamatupidamise seaduse kohaselt tekkepõhist raamatupidamise arvestust pidavate FIE-de puhul, kes on käibemaksuseaduse § 3 lõigete 1 või 2 tähenduses käibemaksukohustuslased, kasutatakse edaspidi samuti käibedeklaratsioonide andmeid, mis aga peaks ühtima nende poolt varem PRIAle esitatud kasumiaruande andmetega. Tekkepõhist raamatupidamise arvestust pidavate FIE-de puhul, kes ei ole käibemaksukohustuslased, kasutatakse jätkuvalt PRIA-le esitatud kasumiaruande näitajaid. Kassapõhist raamatupidamise arvestust pidavate FIE-de jaoks, kes ei ole käibemaksukohustuslased, eelnõu müügitulu arvestamisel muudatusi kaasa ei too (lähtutakse jätkuvalt tuludeklaratsiooni vormist E). Lisamärkusena olgu öeldud, et MTA esitab käibedeklaratsioonid ettevõtja majandusaasta ning tuludeklaratsiooni vormi E andmed kalendriaasta kohta. Ettevõtja majandusaasta alguse ja lõpu kohta saab PRIA teavet äriregistrist. Alljärgnev tabel 2 kajastab erinevate ettevõtlusvormide kaupa dokumente, mille alusel toetuse taotleja müügitulu määratletakse.

Tabel 2. Taotlejate müügitulu määratlemise alused

|  |  |  |
| --- | --- | --- |
| **Ettevõtlusvorm** | **Seni vaadeldud dokument** | **Vaadeldav dokument peale eenõu jõustumist toimuvates taotlusvoorudes** |
| Kassapõhist raamatupidamist pidav FIE, kes on käibemaksukohustuslane | Tuludeklaratsiooni vorm E | Käibedeklaratsioon |
| Kassapõhist raamatupidamist pidav FIE, kes ei ole käibemaksukohustuslane | Tuludeklaratsiooni vorm E | Tuludeklaratsiooni vorm E |
| Tekkepõhist raamatupidamist pidav FIE, kes on käibemaksukohustuslane | Kasumiaruanne | Kasumiaruanne + kontrolliks käibedeklaratsioon |
| Tekkepõhist raamatupidamist pidav FIE, kes ei ole käibemaksukohustuslane | Kasumiaruanne | Kasumiaruanne |
| Äriühing | Majandusaasta aruanne | Majandusaasta aruanne |

**Eelnõu § 26 lõike 1** kohaselt hindab toetuse taotluseid PRIA. PRIA jagab taotluste hindamisel taotlused taotleja taotlemisele vahetult eelnenud majandusaasta müügitulu alusel tegevusvaldkondadesse.

Valikukriteeriumitega tagatakse taotlejate võrdne kohtlemine, rahaliste vahendite tõhusam kasutamine ja meetmete eesmärgistamine vastavalt maaelu arengut käsitlevatele liidu prioriteetidele.

Taotluste hindepunktide kehtestamisel on arvestatud Euroopa Parlamendi ja nõukogu määruse (EL) nr 1305/2013 artiklis 4 nimetatud eesmärkidega, mille kohaselt aitavad ühise põllumajanduspoliitika üldraamistikus maaelu arengu toetused, sealhulgas tegevusteks toidusektoris ja muus kui toidusektoris ning metsandussektoris, saavutada järgmisi eesmärke:

a) põllumajanduse konkurentsivõime parandamine;

b) loodusvarade jätkusuutliku majandamise ja kliimategevuse tagamine;

c) maapiirkondade majanduse ja kogukondade tasakaalustatud territoriaalse arengu saavutamine, sealhulgas tööhõive loomine ja säilitamine.

Tegevusvaldkondadesse jaotamine võimaldab omavahel võrrelda sarnaseid taotlusi ning nende hulgast paremini välja valida neid, mis vastavad enam meetme eesmärkidele. Enamik hindamiskriteeriume on tegevusvaldkonniti samased. Tulenevalt tegevusvaldkondade spetsiifikast on tegevusvaldkonniti erinev müügitulu vahemik, vastavalt millele antakse kas rohkem või vähem hindepunkte. Kolmes tegevusvaldkonnas neljast on kasutatud ka valdkonnaspetsiifilisi hindamiskriteeriume.

Kuna valgurikkad taimed on enamasti kaunviljad ja kuuluvad komisjoni rakendusmääruse nr 1754 (ELT L 285 30.10.2015 lk 1-926), millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisakombineeritud nomenklatuuri alusel gruppi 7 „Köögivili ning söödavad juured ning mugulad“, siis loetakse kaunviljad tegevusvaldkonna “muude eespool nimetamata põllumajandustoodete tootmine, kaasa arvatud mesindus“ osaks.

**Eelnõu § 26 lõige 3** kehtestab taotleja taotluse esitamisele vahetult eelnenud majandusaasta müügitulu arvestamise põhimõtted tootjarühmade puhul. Tunnustatud tootjarühmade puhul loetakse tootjarühm sellesse valdkonda kuuluvaks, mis valdkonnas ta on tunnustuse saanud. Kuna tunnustatud tootjarühmad on tunnustamise menetluse käigus tegevusvaldkonnapõhiselt kontrollitud, siis ei ole täiendav halduskontroll müügitulu alusel põhjendatud.

Kui tulundusühistu taotleb toetust eelnõu § 2 lõikes 1 nimetatud ettevõtjana, siis toimub ka hindamiskriteeriumite rakendamine üldisel (s.o mitte nii, nagu tootjarühma jaoks eraldi kehtestatud) alustel.

**Eelnõu § 26 lõike 4** kohaselt loetakse taotlejad, kes on suurima osa oma müügitulust saanud omatoodetud põllumajandustoodete töötlemisest, tegevaks eelnõu § 26 lõikes 2 nimetatud tegevusvaldkonnas “muude eespool nimetamata põllumajandussaadustetoodete tootmine, kaasa arvatud mesindus”.

**Eelnõu § 26 lõike 5** kohaselt hindab PRIA nõuetele vastavaid taotlusi lisades 3–6 sätestatud hindamiskriteeriumite järgi, andes taotlustele hindepunkte ning koostades taotluste paremusjärjestuse. Kui taotleja, taotlus ja toetatav tegevus vastavad toetuse saamiseks esitatud nõuetele ning taotlus vastab hindamiskriteeriumite miinimumnõuetele, rahuldatakse taotlus toetusteks ettenähtud vahendite piires toetuse andmise tingimuste kohaselt.

Mobiilsete masinate ja seadmete ostmisel võetakse abikõlbliku kulu määramisel arvesse hinnakataloogis määratud hind. Toetust makstakse hinnakataloogis esitatud hinna või tegelike kulude (olenevalt, kumb summa on väiksem) alusel.

Hindamiskriteeriumite puhul arvestatakse nii sotsiaalmajanduslikke, keskkonna kui ka majanduslikke tegureid. Määruse lisas kehtestatud hindamiskriteeriumid on koostatud silmas pidades eesmärki, et igal tegevusalal ja iga suurusega ettevõtjal oleksid võimalused toetust saada.

Sotsiaalmajanduslikud hindamiskriteeriumid on kõigis tegevusvaldkondades samased. Siin eelistatakse enim taotlejaid, kes ei ole varem Maaelu arengukava 2007-2013 või Maaelu arengukava 2014-2020 alusel toetust saanud ja kes kavandavad investeeringu teha saarel.

Varem toetust mittesaanud ettevõtjate eelistamise eesmärgiks on tagada toetusrahade jagunemine võimalikult paljude ettevõtjate vahel ja luua olukord, kus ühekordselt toetust saanud ettevõtjad edaspidi saavad toetuseta hakkama. Saarel tehtavad investeeringud on eelistatud, kunasaarel olev põllumajandusmaa on keskmisest madalama boniteediga, tootmises kasutavate sisendite hind on suurem (eeskätt transpordikulud) ja üldjuhul on põllumajandustootjal vähem võimalusi oma toodangu realiseerimiseks.

Keskkonnaga seonduvate hindamiskriteeriumite raames on eelistatud taotlejad, kel on keskkonnasõbraliku majandamise (easpidi *KSM*) või loomade heaolu toetuse (edaspidi *LHT*) raames kohustus ning mahetootjad. Valdkondade üleselt on eelistatud ka investeeringud bioenergia tootmisesse, vedelsõnnikulaoturi ostmiseks ja sõnnikuhoidla ehitamiseks. Terevilja valdkonna ettevõtjatel on lisaks eelistus kuivatite ehitamise või ostmise korral ja loomakasvatuse (väljaarvatud piimatootmine ja mesindus) valdkonna ettevõtjatel väljaspool loomade pidamiseks mõeldud ehitist asuva söötmis- ja jootmisplatsi rajamise või ümberehitamise korral. Keskkonnaalaste eelistuste eesmärk on soodustada keskkonnasõbralikemate tehnoloogiate või tootmisviiside kasutamist.

Kuna mahetootjatele antav toetus ning KSM ja LHT on üksteist välistavad, siis taotleja, kel on mahetootjana tunnustus, ei saa hindepunkte KSM või LHT kohustuse eest ja vastupidi. Keskkonnakohustuste olemasolu vaatlemise ajahetk ei ole määruses reguleeritud, kuna taotlejal, kes on nimetatud toetuste saamiseks taotluse esitanud, on vastav kohustus kogu kalendriaasta jooksul. Seega kohustuse olemasolu võib kontrollida ükskõik millal peale investeeringutoetuse saamiseks taotluse esitamist ning enne taotluse rahuldamiseotsuse tegemist. Piisav on, kui taotleja on KSM või LHT raames taotluse esitamisega vastava kohustuse võtnud. KSM või LHT kohustuse olemasolu vaadeldakse maaeluministri 29.04.2015 määruse nr 49 “Keskkonnasõbraliku majandamise toetuse saamise nõuded, toetuse taotlemise ja taotluse menetlemise täpsem kord” ja maaeluministri 30.04.2015 määruse nr 56 “Loomade karjatamise toetuse saamise nõuded, toetuse taotlemise ja taotluse menetlemise täpsem kord” alusel. Kuna tootjarühmadel üldjuhul ei ole KSM või LHT kohustusega hõlmatud maad või loomi, siis erinevate taotlejate raames võrdsete tingimuste tagamiseks vaadeldakse hindepunktide andmisel tootjarühmade korral KSM või LHT kohustuse olemasolu liikmete tasandil. Hindepunktide saamiseks peab kõigil tootjarühma liikmetel olema vähemalt üks kahest - KSM või LHT kohustus. Mahetootja hindepunktide saamiseks peab tootjarühm olema tunnustatud kui mahetootja.

Eesmärgiga soodustada keskkonnareostuse vähendamist eelistatakse, eriti nitraaditundlikul alal, sõnnikuhoidlate ehitamist.

Laguuntüüpi sõnnikuhoidlate ehitamiseks antakse hindepunkte võrreldes teiste sõnnikuhoidlatega vähem, kuna HD-PE kilest põhjaga sõnnikuhoidlad on hoidla tühjendamisel segamisseadmete poolt kergesti rikutavad ning hoidla põhja lekkeid on raske õigel ajal avastada, mistõttu valitseb suur oht põhjavee reostumiseks. Samuti on laguuntüüpi hoidlate ammoniaagi emissioon võrreldes teiste hoidlatüüpidega suurem.

Sõnnikuhoidlaks loetakse ka sügavallapanuga laut, mis mahutab vähemalt taotleja loomade kaheksa kuu sõnniku koguse.

Sõnnikuhoidla ehitamise korral loetakse sõnnikuhoidla maksumuse osaks sõnnikuhoidlaga seotud ehitustegevuse, sõnnikuhoidla osaks olevate statsionaarsete seadmete, paigaldiste, sisseseade ja patendi, litsentsi ning kasuliku mudeli maksumus.

Ostetav vedelsõnnikulaotur peab olema kantud hinnakataloogi kui segamis-, avalõhesisestus-, sulglõhesisestus- või kõrgsurvesisestusseadisega laotur. Paakhaagis ja laotusseadis moodustavad ühe terviku ning nende koosostmise korral moodustuvad kokku vedelsõnnikulaoturi ostu kulud st, et paak, mis ostetakse koos laoturiga, arvestatakse vedelsõnnikulaoturi maksumusse.

Bioenergia tootmiseks tehtud investeeringute maksumuse hulka loetakse bioenergia tootmiseks tehtud ehitustegevuse ja boienergia tootmiseks ostetud statsionaarsete seadmete, sisseseade, infotehnoloogiaseade, valveseade, toodangu kvaliteeti määrava seadme, infotehnoloogilise lahenduse, tarkvara, patendi, litsentsi ja kasuliku mudeli ning põllumajandusmasina ümberehitamine biogaasi või biokütuse tarbimisele maksumus.

Kuivati ostmise või ehitamise korral loetakse kuivati maksumuse osaks otseselt kuivati ehitamisega seotud kulud ja kuivati tööks vajalike statsionaarsete seadmete, paigaldiste, sisseseade, bioenergial töötava katla, infotehnoloogiliste seadmete, valveseadmete, infotehnoloogilise lahenduse, tarkvara, patendi, litsentsi ja kasuliku mudeli ostmise kulud.

Väljaspool loomade pidamiseks mõeldud ehitist asuva söötmis- ja jootmisplatsi rajamise maksumuse hulka arvestatakse söötmis- ja jootmisplatsi rajamisega seotud eelnõu § 4 lõike 1 punktide 1, 2 ja eelnõu § 4 lõike 2 punktides 4, 5, 7, 8 ja 9 nimetatud tegevuste maksumus.

Majanduslike hindamiskriteeriumite raames on eelistatud taotlejad, kes vajavad üldjuhul oma tulemuslikkuse parandamiseks enam toetust – pigem väiksemad ettevõtjad; ettevõtjad, kes kavandavad oma senise majandustegevusega võrreldavaid investeeringuid; ettevõtjad, kes kavandavad pikaajalisemaid investeeringuid (hooned); ettevõtjad, kes tegelevad peamiselt põllumajanduse valdkonnas. Loomakasvatuse (väljaarvatud piimatootmine ja mesindus) valdkonnas ja muude põllumajandussaaduste tootmise (kaasa arvatud mesindus) valdkonnas on eelistatud ka taotlejad, kes kavandavad investeeringu teha valdkonnas, kus Eesti isevarustatuse tase ei ole täidetud. Nimetatud kriteeriumite eesmärk on eelistada taotlejaid, kes on jätkusuutlikud, kelle jaoks omab toetus suuremat ergutavat mõju ja kes kavandab pikaajalisemaid investeeringuid.

Nende investeeringute puhul, mida tehakse isevarustatuse taseme parandamiseks, antakse hindepunkte juhul, kui investeering on otseselt seotud tootmisega, nagu näiteks lindude pidamiseks vajalike toomishoonete ehitamine, lindude söödahoidlate ehitamine, lindude söötmiseks või lindude pidamiseks vajalike eriotstarbeliste masinate ja seadmete ostmine ning paigaldamine.

Isevarustatuse taseme parandamise kriteeriumi alt eelistuse saamiseks ei pea toetuse taotleja olema enne taotlemist nimetatud tegevusaladel tegev, kuid peab ostma näiteks masinaid või seadmeid, mis on otseselt ette nähtud antud tegevusalal tegutsemiseks. Toetuse taotlusest peab sel juhul välja tulema, et tegevuse eesmärk on näiteks marjakasvatuse tegevusala arendamine.

Isevarustatuse taseme parandamiseks tehtava tegevuse maksumuse osaks loetakse vastava tegevusalaga seotud tootmishoone või rajatise ehitamise, masina, seadme, paigaldise, sisseseade, inventari maksumus. Samuti arvestatakse antud maksumuse hulka kõik asjakohased eelnõu § 4 lõike 1 punktides 1 ja 4-11 nimetatud tegevuste maksumused.

Hindamiskriteeriumi “Investeeringuga püstitatakse uus hoone või laiendatakse või ehitatakse ümber olemasolevat” puhul loetakse hoone ehitamisega seotud kuludeks otseselt hoone ehitustegevusega seotud kulud. Ehitustegevusega seotud kuludeks ei loeta näiteks omanikujärelevalvet, ettevalmistavaid töid ja hoonesse masinate või seadmete ostu. Samuti ei loeta ehitustegevusega seotud kuludeks niisutusega (eelnõu § 4 lõike 1 punktid 10 ja 11) seotud tegevuste maksumust.

Võrreldes määrusega nr 15 ei ole võimalik määruse lisas 5 (Teravilja, õliseemnete või valgurikaste taimede kasvatamise valdkonna hindamiskriteeriumid) hoone ehitamise eest hindepunkte saada, kui taotleja on saanud eelistuse kuivati ostmise või ehitamise eest. Seni kehtinud korra alusel hindepunktide määramine tõi kaasa olukorra, kus kuivati rajajad püüdsid hoone ehitamise kulusid näidata suuremana ning tõstatus küsimus, mis hetkest on seadmed hoone tehnosüsteemide osad ja millal mitte. Edaspidi on sel juhul võimalik saada hindepunkte, kas hoone ehitamise eest või kuivati rajamise eest, kuid mitte koos.

**Eelnõu § 26 lõike 8** kohaselt juhul, kui toetuse hindamise aluseks olevad näitajad (hindepunktid ja taotleja taotluse esitamisele vahetult eelnenud majandusaasta müügitulu) on võrdsed, siis eelistatakse taotlust, milles taotletav toetuse summa on väiksem. Muudatuse eesmärk on seada võimalus eristada võrdsete hindepunktide korral ka näiteks neid tootjarühmi, kellel puudub eelmise majandusaasta müügitulu.

**Eelnõu §** **27 lõikes 1** sätestatakse, et kui kõigi nõuetele vastavate taotluste rahastamise summa ei ületa tegevusvaldkonna rahastamise eelarvet ja kõigi taotlejate puhul ületab neile antud hindepunktide summa minimaalset taotluse rahuldamiseks vajalikku hindepunktide summat, rahuldatakse kõik nõuetele vastavad taotlused ELÜPS-i § 79 lõike 1 punkti 3 alusel.

ELÜPS-i § 79 lõike 1 punkt 3 sätestab,etkui taotleja, taotlus ja toetatav tegevus vastavad toetuse saamiseks esitatud nõuetele ning taotlus vastab hindamiskriteeriumite miinimumnõuetele, rahuldatakse toetuse eelarve piires toetuse andmise tingimuste kohaselt kõik taotlused.

**Eelnõu § 27 lõikes 2** sätestatakse, et kui kõigi nõuetele vastavate taotluste rahastamise summa ületab toetatava tegevuse rahastamise eelarve, rahuldatakse taotluste hindamise tulemusel koostatud taotluste paremusjärjestuse alusel parimad taotlused ELÜPS-i § 79 lõike 1 punkti 2 alusel.

ELÜPS-i § 79 lõike 1 punkt 2 sätestab, et kui taotleja, taotlus ja toetatav tegevus vastavad toetuse saamiseks esitatud nõuetele ning taotlus vastab hindamiskriteeriumite miinimumnõuetele, rahuldatakse toetuse eelarve piires toetuse andmise tingimuste kohaselt hindamistulemuste alusel välja valitud ja vajaduse korral paremusjärjestusse seatud parimad taotlused.

**Eelnõu § 27 lõike 3** kohaselt moodustab toetuse taotluse rahuldamiseks minimaalne hindepunktide summa vähemalt 25% maksimaalsest hindepunktide summast. Taotlusi, mis nimetatud künnist ei ületa, ei rahuldata. Alus minimaalsete hindepunktide kehtestamiseks tuleneb ELÜPS-i § 79 lõike 1 sissejuhatavast osast, mis sätestab, et rahastamiseks peab taotlus vastama hindamiskriteeriumite miinimumnõuetele. Taotlus, mille hindepunktide summa jääb alla künnise, jäetakse rahuldamata ELÜPS-i §79 lõike 1 alusel.

**Eelnõu § 27 lõike 4** kohaselt on taotlus on nõuetele vastav, kui taotleja, taotlus ja toetav tegevus vastavad asjakohastes õigusaktides sätestatud nõuetele.

**Eelnõu § 27** **lõigete 5 - 7** kohaselt teeb PRIA taotluse rahuldamise otsuse, taotluse osalise rahuldamise otsuse või ELÜPS-i § 79 lõike 4 alusel taotluse rahuldamata jätmise otsuse 90 tööpäeva jooksul alates taotluse esitamise tähtaja viimasest päevast. Kui taotluse täies ulatuses rahuldamine ei ole põhjendatud taotluses sisalduvate mitteabikõlblike kulude tõttu, võib PRIA teha taotluse osalise rahuldamise otsuse, vähendades toetuse summat Euroopa Liidu ühise põllumajanduspoliitika rakendamise seaduse § 79 lõike 6 alusel mitteabikõlblike kulude võrra.

Euroopa Liidu ühise põllumajanduspoliitika rakendamise seaduse § 79 lõike 6 kohaselt võib taotluses sisalduvate mitteabikõlblike kulude (näiteks käibemaks, mittetoetatavad tegevused jne) tõttu vähendada taotluses märgitud toetuse summat üksnes siis, kui see on toetuse andmise määruses ette nähtud. Toetuse summat võib vähendada ja taotluse võib osaliselt rahuldada tingimusel, et saavutatakse kavandatava tegevuse eesmärgid toetuse summa vähendamisest hoolimata. Kogu taotluse rahuldamata jätmine ei ole otstarbekas ega põhjendatud, kui taotlus sisaldab abikõlblikke kulusid mahus, mis võimaldab taotlejal kavandatud tegevuse ellu viia ja tagada seejuures tegevuse eesmärgi säilimine.

Teine oluline tingimus taotluse osaliseks rahuldamiseks mitteabikõlblike kulude tõttu on taotleja nõusolek. Kui taotleja ei ole nõus toetuse summa vähendamisega, tehakse taotluse rahuldamata jätmise otsus. Toetuse summa vähendamine ei mõjuta määruste alusel PRIA poolt koostatavat taotluste paremusjärjestust, kuna taotluste hindamiskriteeriumites arvestatakse kogu investeeringu maksumust, mitte ainult abikõlbliku investeeringu maksumust.

Euroopa Parlamendi ja nõukogu määruse (EL) nr 1306/2013 artikli 60 kohaselt ei tohi anda toetusi isikutele, kelle puhul on tehtud kindlaks, et nad on toetuse saamiseks vajalikud tingimused tekitanud kunstlikult, vastupidiselt toetuste andmise aluseks olevate õigusaktide eesmärkidele.

**Eelnõu § 28** sätestab toetuse saaja kohustused.

Võrreldes määrusega nr 15 jaotatakse toetuse saaja kohutused komisjoni delegeeritud määruse (EL) nr 640/2014 artikli 35 alusel kolmeks – toetuskõlblikkuse kriteeriumid, kohustused ja muud kohustused. Nimetatud artikkel sätestab rikkumiste avastamise korral tingimused halduskaristuste kehtestamiseks. Eelnõu § 28 lõikes 1 on toodud toetuskõlblikkuse kriteerium. Toetuskõlblikkuse kriteeriumi rikkumise korral toetust ei maksta või taotluse rahuldamisotsus tühistatakse täielikult (seni makstud toetus nõutakse tagasi). Eelnõu § 28 lõigetes 2 ja 3 on sätestatud toetuse saaja kohustused. Toetuse saaja kohustuste rikkumise korral on võimalik lisaks toetuse mittemaksmisele või selle maksmise täielikule ühistamisele ka osaline tühistamine. Võrreldes määrusega nr 15 on täpsustatud, millised hindamiskriteeriumites olevad tulevikulised kohustused rakenduvad toetuse saajale juhul, kui toetuse saaja on saanud nende eest hindepunkte. Muud kohustused on toodud eelnõu §s 29. Rikkumise korral määrab sanktsiooni suuruse vastavalt EL-i õiguses sätestatud tingimustele PRIA.

ELÜPS-i § 75 lõike 1 kohaselt peavad maaelu arengu toetuse abil tehtavad kulud olema mõistlikud, vajalikud toetuse eesmärgi saavutamiseks ning vastama asjakohastes EL-i õigusaktides, arengukavas ning ELÜPS-is ja selle alusel kehtestatud õigusaktides sätestatud tingimustele, ning sama paragrahvi lõike 2 kohaselt peavad toetuse taotleja ja toetuse saaja järgima kulude tegemisel toetuse andmise tingimustes sätestatud nõudeid.

**Eelnõu § 28 lõike 1** kohaselt ei tohi toetuse saaja suhtes olla algatatud likvideerimismenetlust ega nimetatud pankrotiseaduse kohaselt ajutist pankrotihaldurit või kohtuotsusega välja kuulutatud pankrotti vähemalt kolm aastat PRIA poolt viimase toetusosa väljamaksmisest arvates, kui taotleja on VKE ning viis aastat, kui taotleja ei ole VKE. Tegemist on tingimusega, mis on toetuse taotlemise ja saamise korral nn läbiv nõue ehk sellele tingimusele peab vastama nii toetuse taotleja, kui ka toetuse saaja. Nimetatud nõude rikkumise korral toetust ei maksta või kui toetuse saajale on toetust makstud, siis see nõutakse täielikult tagasi.

**Eelnõu § 28 lõike 2 punktid 1 ja 2** kehtestavad kohustusedviia tegevus ellu ja võtta toetuse abil ostetud või ehitatud investeeringuobjekt sihtotstarbeliselt kasutusse kuni sihipärase kasutamise perioodi lõpuni sõltuvalt sellest, kas investeeringuobjekt ostetakse liisingulepingu alusel või mitte.

Toetuse saajal on kohustus võtta toetuse abil soetatud või ehitatud investeeringuobjekti sihtotstarbeliselt kasutusse kahe aasta jooksul arvates PRIA poolt taotluse rahuldamise otsuse tegemisest ning tagama tegevuse kestuse Euroopa Parlamendi ja nõukogu määruse (EL) nr 1303/2013 artiklis 71 sätestatud tingimustel, sealhulgas säilitama investeeringuobjekti ja kasutama seda sihtotstarbeliselt sõltuvalt toetuse taotleja suurusest vähemalt vastavalt kolm või viis aastat PRIA poolt viimase toetusosa väljamaksmisest arvates. Liisinguga investeeringuobjekti rahastamise viisi kasutades on toetuse saajal kohustus, et toetuse abil soetatud investeeringuobjekt tuleb sihtotstarbeliselt kasutusse võtta kahe aasta jooksul arvates PRIA poolt taotluse rahuldamise otsuse tegemisest, kuigi toetuse saaja saab teha liisingumakseid viie aasta jooksul arvates PRIA poolt taotluse rahuldamise otsuse tegemisest.

Euroopa Parlamendi ja nõukogu määruse (EL) nr 1303/2013 artikli 71 punkt 1 sätestab, et sihtotstarbelise kasutuse aeg algab toetuse saajale tehtud lõppmaksest.

Investeeringuobjekt tuleb toetuse saaja poolt võtta sihipärasesse kasutusse kahe aasta jooksul arvates taotluse rahuldamise otsusest. See tähendab, et kui tegemist on masina või seadmega, siis peab olema selleks ajaks investeeringuobjekt ostetud või liisingusse võetud ja kui masin või seade vajas ka paigaldust, siis paigaldatud. Ehitustegevuse korral peab ehitis olema kasutusvalmis ja selle kohta peab olema kasutusluba, osakasutusluba või kasutusteatis. Istandike korral peavad toetusega ostetud taimed olema istutatud ja toetusega ostetud aed paigaldatud. See tähendab, et investeeringuobjekt peab olema valmis ja ka sihipäraselt kasutuses. Kui investeeringuobjekt ei ole veel otseselt sihipärases kasutuses kahe aasta jooksul arvates taotluse rahuldamise otsusest seetõttu, et see pole sihtotstarbeliselt võimalik (nt hooajalisuse tõttu), siis peab toetuse saaja seda esimesel võimalusel tegema (nt kohe, kui muude selliste tegevustega saab alustada). Näiteks sesoonsusest sõltuvates põllumajandusvaldkondades sõltub investeeringuobjekti sihipärasesse kasutusse võtmise võimalikkus saagi valmimise aastaajast.

Toetuse saaja on kohustatud saadud toetusraha mittesihipärase kasutamise korral PRIA nõudmisel tagasi maksma ning võimaldama teostada toetuse sihipärase ja tähtaegse kasutamise üle järelevalvet. Euroopa Liidu ühise põllumajanduspoliitika rakendamise seaduse § 111 lõikes 1 on sätestatud, et kui pärast toetuse väljamaksmist selgub, et toetusraha on eeskirja eiramise või hooletuse tõttu makstud alusetult, sealhulgas kui seda ei ole kasutatud sihipäraselt, nõutakse toetusraha toetuse saajalt, sealhulgas valikumenetluse korras valitud toetuse saajalt, osaliselt või täielikult tagasi Euroopa Parlamendi ja nõukogu määrustes (EL) nr 1303/2013 ja (EL) nr 1306/2013 ning teistes Euroopa Liidu asjakohastes määrustes sätestatud alustel ja tähtaegadel.

Kui toetuse saaja oli toetuse rahuldamise otsuse tegemise ajal komisjoni soovituse tähenduses VKE tingimustele vastav ettevõte, siis peab ta toetusega seotud dokumente säilitama vähemalt kolm aastat arvates PRIA poolt viimase toetusosa väljamaksmisest. Euroopa Parlamendi ja nõukogu määruse (EL) nr 1303/2013artikli 71 lõike 1 alusel võivad liikmesriigid lühendada viie aastast järelvalveperioodi kolme aastani, kui toetuse saajaks on VKE.

Toetuse saaja, kes ei ole taotluse rahuldamise otsuse tegemise seisuga VKE tingimustele vastav ettevõtja, peab jätkama Euroopa Liidu territooriumil tootmistegevusega vähemalt kümne aasta jooksul arvates viimase toetusosa väljamaksmisest. Tegemist on ettevõtjatega, kes vastavad suurettevõtja tingimustele. Eestis on selliste ettevõtjate osakaal põllumajandussektori ettevõtjate üldarvus marginaalne.

Nimetatud nõue tuleneb EL määruse nr 1303/2013 artikkel 71 lõikest 2, mille kohaselt tegevuse puhul, mis hõlmab investeerimist taristusse või tootlikku investeeringut, peab toetuse saaja maksma Euroopa struktuuri- ja investeerimisfondidest saadud toetuse tagasi, kui kümne aasta jooksul alates toetuse saajale lõppmakse tegemisest paigutatakse tootmistegevus ümber väljapoole Euroopa Liitu, välja arvatud juhul, kui toetusesaaja on VKE. Toetuse taotleja suurus tehakse kindlaks toetuse määramise hetkel.

**Eelnõu § 28 lõikes 3** on sätestatud kohustused, mis tulenevad hindamiskriteeriumitest ja rakenduvad juhul, kui toetuse saaja on vastava kriteeriumi eest eelistuse saanud. Kohustuse täitmist vaadeldakse peale investeeringu täielikult elluviimist ning kui asjakohane, siis kogu sihipärase kasutamise perioodi jooksul (näiteks saarel investeeringu tegemise korral). Nimetatud kohustuste seadmise eesmärk on tagada taotlemisel esitatud andmete tõepärasus (tegelikkusele vastavus).

**Eelnõu § 29** kehtestab toetuse saajale muud kohustused.

Nimetatud paragrahv sätestab toetuse saajale kohalduvad kohustused, mis kvalifitseeruvad muudeks kohustusteks komisjoni delegeeritud määruse (EL) nr 640/2014 artikli 35 lõike 2 punkti b tähenduses. Toetuse saaja muude kohustuste rikkumise korral on võimalik lisaks toetuse mittemaksmisele või selle maksmise täielikule tühistamisele ka osalise tühistamise võimalus. Rikkumise korral määrab sanktsiooni suuruse PRIA.

**Eelnõu § 29 lõike 1 punktides 1-7** on toodud kohustused, mida peab toetuse saaja täitma toetuse sihipärase kasutamise perioodi lõpuni. Näiteks peab toetuse saaja võimaldama teostada järelevalvet ja muid toetuse saamisega seotud kontrolle ning osutama selleks igakülgset abi. Samuti peab toetuse saaja teavitama taotluses esitatud või toetatava tegevusega seotud andmete muutumisest või tegevuse elluviimist takistavast asjaolust ning ei või saada sama kulu kohta toetust riigieelarvelistest või muudest Euroopa Liidu või välisvahenditest või muud tagastamatut riigiabi. Euroopa Parlamendi ja nõukogu määruse (EL) nr 1306/2013 artikli 59 kohaselt lükatakse toetuse- või maksetaotlus tagasi, kui toetusesaaja või tema esindaja takistab kohapealse kontrolli tegemist, välja arvatud vääramatu jõu või erandlike asjaolude korral kuni sihipärase kasutamise perioodi lõpuni.

**Eelnõu § 29 lõike 2** kohaselt ei tohi toetuse saajal kuni viimase toetusosa väljamaksmiseni olla riikliku maksu võlga või kui tema riikliku maksu võla ajatamise korral on maksuvõlg tasutud ettenähtud summas ning ei või olla karistusregistrisse kantud karistusandmeid toidu- ja söödaohutuse, looma- ja taimetervise, loomade heaolu ning keskkonnanõuete rikkumise eest.

Nõude eesmärgiks on tagada, et toetuse saaja ehk isik, kellele tehakse väljamakse on jätkusuutlik ettevõtja. Euroopa Liidu ühise põllumajanduspoliitika rakendamise seaduse § 79 lõike 4 kohaselt jäetakse taotlus rahuldamata, kui taotleja ei vasta toetuse saamiseks esitatud nõuetele. Seega on PRIA-l õigus kontrollida kogu taotluse menetlemise ajal ja enne toetuse väljamaksmist taotleja ja toetuse saajal riikliku maksu võla olemasolu ning maksuvõla olemasolu korral selle ajatatust ja maksete tähtaegset tasumist. Kehtestatud nõue täidab EL-i finantshuvide kaitse eesmärki. Kui tegemist on isikuga, kes ei ole kohustusi riigi või EL ees täitnud, ei saa teda pidada usaldusväärseks. Euroopa Parlamendi ja nõukogu määruse (EL) nr 1303/2013 artikli 125 lõike 3 punktis d nimetatud suutlikkus hõlmab haldus-, finants- ja toimimissuutlikust, näiteks peab toetuse saaja olema maksevõimeline, kuna see on üheks näitajaks taotleja majandusliku seisu hindamisel. Kui toetuse saajal on maksuvõlad, ei ole õigustatud ka talle täiendavate avalike vahendite eraldamine. Samuti on maksevõimelisus üheks usaldusväärsuse näitajaks. Kui toetuse saajal on kehtiv karistus ja sellega on kaasnenud ka ettekirjutus, siis puudub investeeringutoetusel ergutav mõju, kuna vastavate riiklike õigusaktide kohaselt peab toetuse taotleja tegema ettekirjutusega ettenähtud investeeringu niikuinii. Kuna eelnõu alusel antava investeeringutoetuse eesmärk on põllumajandusettevõtjate tulemuslikkuse parandamine, mitte olemasolevate rikkumiste likvideerimine, siis ei täidaks loomade heaolu ning keskkonnanõudeid rikkunud ettevõtjate toetamine meetme eesmärki.

**Eelnõu § 29 lõike 3 punktid 1-3** reguleerivad toetuse saaja kohutusi investeeringu tegemist tõendavate dokumentide esitamisel.

Kui toetuse saaja ostab investeeringuobjekti kasutades liisingut, siis toetuse saaja viib tegevuse ellu ja esitab tegevuse elluviimist tõendavad dokumendid viie aasta jooksul (muude rahastamisviiside korral on vastav periood kaks aastat). Kuludokumendid esitatakse PRIA-le kalendriaastas kuni neljas osas ühe taotluse kohta (viie aasta jooksul arvates PRIA poolt taotluse rahuldamise otsuse tegemisest). Arvestades, et liisingu korral makstakse edaspidi toetust toetuse saajale reaalselt teostatud kulude alusel, siis on vajalik tegevuse elluviimise ja tegevuse elluviimist tõendavate dokumentide esitamise perioodi pikendamine seniselt kahelt viie aastani arvates taotluse rahuldamise otsuse tegemisest, et toetuse saajatel jääks mõistlik aeg liisingumaksete tasumiseks.

**Eelnõu § 29 lõike 3 punktid 4-8** reguleerivad toetuse saaja kohustusi viimase maksetaotluse esitamise ajani või kuni viie aasta möödumiseni peale viimase toetusosa saamist.

Eelnõu§ 4 lõike 1 punktis 6 nimetatud istandike piirdeaedade rajamiseks toetuse taotlemise korral ei pea taotleja enne taotlemist istandikku omama. Ka ei ole määratletud, mis ajal peab taotleja nimetatud juhul istandiku rajamisega alustama. Oluline on aga, et hiljemalt üks aasta pärast toetuse viimase väljamakse saamist on kogu investeeringuobjekti pindala ulatuses rajatud istandik, kus kasvatatakse Euroopa Liidu toimimise lepingu I lisa 8. rühma kuuluvaid puid, põõsaid ja mitmeaastaseid taimi, mis kannavad söödavaid vilju.

Ehitise ehitamise korral või statsionaarse seadme ostmise korral, mille paigaldamine eeldab ehitise kasutusloa, osakasutusloa või kasutusteatise olemasolu, peab toetuse saajal olema hiljemalt viimaste investeeringu tegemist tõendavate dokumentide esitamise ajal ehitusregistris vastav luba või teatis. Ehitise kasutusloa, osakasutusloa või kasutusteatisega tõendatakse, et valminud ehitis või selle osa vastab ehitise kohta ettenähtud nõuetele ja seda võib kasutada vastavalt kavandatud kasutamise otstarbele. Kasutusluba, kasutusteatis või vee erikasutusluba võimaldab tagada, et investeeringuobjekti hakatakse sihtotstarbeliselt kasutama. Ehitusseadustiku § 50 lõike 5 kohaselt võib ehitise osale anda osakasutusloa, kui ehitise osa on valmis ning täidetud on õigusaktides esitatud nõuded, eelkõige nõue, et ehitist on võimalik ohutult kasutada.

Toetuse saajal peab olema niisutussüsteemi ehitamiseks või ostmiseks toetuse taotlemise korral vee erikasutusluba veeseaduse kohaselt hiljemalt viimase maksetaotluse esitamise ajaks. Vee erikasutusluba on tõend vee kasutamise lubamise kohta veekogu või põhjaveekihi seisundit mõjutavate ainete, ehitiste või tehnovahenditega vastavalt veeseaduse §-le 8. Vee erikasutusloas teatatakse tingimused kasutatava vee hulga ning veekasutusega kaasnevate kohustuste ja piirangute kohta. Toetuse saaja peab mõõtma veekasutust niisutussüsteemis ning kui niisutuseks kasutatava veekogumi seisund ei olnud taotluse esitamise tähtajal vähemalt hea, siis ka kogu oma veekasutust.

**Eelnõu § 29 lõike 4 punktid 1-5 ja lõige 5** käsitlevad toetuse saaja kohustusi eelnõu § 4 lõike 1 punktides 3 ja 4 nimetatud tegevuste (investeeringud bioenergia tootmisesse) kohta.

Komisjoni delegeeritud määruse (EL) nr 807/2014 artikli 13 punkti e kohaselt kehtestavad liikmesriigid eri tüüpi seadmetele bioenergia, sh biokütuste tootmiseks kasutatavate teraviljade ja muude tärkliserikaste kultuuride, suhkru ja õlikultuuride maksimaalse osakaalu piirmäära. Bioenergia tootmise projektidele antavat toetust kohaldatakse ainult liidu õigusaktides, sh Euroopa Parlamendi ja nõukogu direktiivi 2009/28/EÜ artikli 17 lõigetes 2–6 sätestatud kehtivatele jätkusuutlikkuse kriteeriumitele vastava bioenergia suhtes.

Meetme juhendmaterjal selgitab, et elektri ja soojuse koostootmise puhul on suurem nende koostootmisjaamade efektiivsus, mis kasutavad ära tekkiva soojuse, mitte ainult ei tooda elektrit. Toidu ja söödakultuuride kasutamine bioenergia tootmisel seab surve toidu hindadele ja mõjutab maa kasutamist ning põhjustab seeläbi keskkonnale negatiivset mõju.

Euroopa Strateegiapaber biogaasijaamadest pärineva soojuse kasutamise kohta[[3]](#footnote-3) seab eesmärgiks elektri ja soojuse koostootmisjaamades bioenergia tootmise efektiivsuse parandamise toomisprotsessis tekkiva soojuse parema ärakasutamise kaudu. Arvestades, et koostootmisjaamade puhul on energia säästuks mõistlik ja vajalik ära kasutada kogu toodetud soojus, loetakse kasulikult tarbitud soojuseks ka väljaspool ettevõtet tarbitud soojus. Näiteks kohustab ka Saksamaa taastuvenergia seadus biogaasikäitiseid ära kasutama vähemalt 60% tekkinud soojusest.

Bioenergia käitis ei tohi toota bioenergiat enam, kui on taotleja maksimaalne aasta keskmine vastav energiatarve, sest selle meetme raames saab toetada investeeringuid bioenergia tootmisse, kui toetuse saaja kasutab toodetud energia valdavalt omatarbeks.

**Eelnõu § 30** sätestab investeeringu tegemist tõendavate dokumentide esitamise korra.

Euroopa Parlamendi ja nõukogu määruse (EL) nr 1305/2013 artikli 60 lõike 4 kohaselt tõendatakse toetusesaajate tehtud makseid arvete ja maksmist tõendavate dokumentidega. Kui seda ei ole võimalik teha, tõendatakse maksete tegemist samaväärse juriidilise jõuga dokumentidega.

Toetuse väljamaksmise aluseks on taotleja esitatav kuludeklaratsioon ning arve, kauba saamist, maksmise sooritamist ning töö tegemist või kauba üleandmist ja vastuvõtmist tõendavad dokumendid.

Liisingulepinguga ostetud investeeringuobjekti puhul esitab toetuse saaja maksetaotluse esmakordse esitamise korral liisinguandja ja toetuse saaja vahel sõlmitud liisingulepingu, liisingueseme üleandmise akti, maksegraafiku ärakirja ja selle isiku väljastatud arve-saatelehe või arve ärakirja, kellelt liisinguandja ostis liisingueseme. Maksetaotluse igakordse esitamise korral esitab toetuse saaja liisinguandja poolt toetuse saajale väljastatud arve või arve-saatelehe ärakirja. Samuti nimetatud arve või arve-saatelehe ärakirjal märgitud rahalise kohustuse tasumist tõendava arvelduskonto väljavõtte või maksekorralduse ärakirja või väljatrüki.

Kui üks taotlus sisaldab nii liisinguga ostetavaid investeeringuobjekte kui muid tegevusi, siis peab taotleja esitama nimetatud muude tegevuste korral kuludokumendid kahe aasta jooksul ja liisinguga ostetavate investeeringuobjektide korral viie aasta jooksul arvates taotluse rahuldamise otsuse tegemisest.

Lisaks esitab toetuse saaja § 4 lõike 1 punktides 1 ja 3 nimetatud tehtud investeeringu kohta andmed ehitisega seotud kulude üksikasjade kohta.

Ühe taotluse kohta saab kokku esitada maksimaalselt 20 maksetaotlust (liisingu ja muude tegevuste kuludokumendid kokku). Näiteks, kui toetuse saaja ostab kaks seadet ja kasutab liisingut ainult ühe seadme ostmiseks ning kui mitte liisingulepinguga ostetud seadme kohta on esitatud juba 8 maksetaotlust, siis tohib ta esitada veel ainult 12 maksetaotlust, millega tõendada liisingulepingu osamaksete tasumist.

Toetuse väljamaksmiseks maksetaotluse esitamine toimub PRIA e-teenuse keskkonna kaudu.

**Eelnõu § 31** kohaselt otsuse toetuse maksmise kohta teeb PRIA sellise aja jooksul, et toetusraha oleks võimalik toetuse saaja arvelduskontole kanda kolme kuu jooksul arvates nõuetekohaste dokumentide saamisepäevast.ELÜPS-i § 81 lõikes 3 sätestatud juhtudel tehakse toetuse maksmisest keeldumise otsus 25 tööpäeva jooksul arvates toetuse maksmisest keeldumise aluseks olevast asjaolust teadasaamisest. ELÜPS-i § 81 lõige 3 sätestab, et PRIA teeb toetuse maksmisest keeldumise otsuse, kui pärast taotluse rahuldamist, kuid enne toetuse maksmist tehakse kindlaks taotluse rahuldamata jätmise alused või kui toetuse saaja ei ole täitnud toetuse saaja kohustusi. Sellisel juhul ei hüvitata toetuse saajale ka ettevalmistavale tööle tehtud kulutusi.

ELÜPS-i § 80 lõike 2 kohaselt tunnistatakse maaelu arengu toetuse taotluse rahuldamise otsus kehtetuks, kui esineb vähemalt üks järgmistest asjaoludest:

1) ilmneb asjaolu, mille puhul taotlust ei oleks rahuldatud;

2) toetuse saaja ei ole tegevust ettenähtud tähtaja jooksul ellu viinud;

3) tegevust ei ole võimalik tegevuse elluviimise tähtaja jooksul ellu viia;

4) toetuse saaja ei täida Euroopa Liidu õigusaktides või ELÜPS-is või selle alusel kehtestatud õigusaktides sätestatud kohustusi.

Euroopa Parlamendi ja nõukogu määruse (EL) nr 1303/2013 artikli 71 lõike 1 kohaselt peab tegevuse puhul, mis hõlmab investeerimist taristusse või tootlikku investeeringut, maksma Euroopa struktuuri- ja investeerimisfondidelt saadud toetuse tagasi, kui viie aasta jooksul arvates toetusesaajale lõppmakse tegemisest või vajaduse korral riigiabi eeskirjades kehtestatud aja jooksul leiab aset mõni alljärgnev sündmus:

a) tootmistegevuse lõpetamine või üleviimine programmipiirkonnast välja;

b) selline muutus taristu üksuse omandisuhetes, mis annab ettevõttele või avalik-õiguslikule isikule põhjendamatu eelise või;

c) oluline muutus toetatud tegevuse abil tehtud investeeringu iseloomus, eesmärkides või rakendustingimustes, mille tulemusena kahjustataks investeeringu algseid eesmärke.

**Eelnõu § 32** kohaselt võib toetuse ELÜPS-i § 82 lõike 1 punkti 2 kohaselt riigieelarvelistest vahenditest maksta välja pärast taotluse rahuldamise otsuse tegemist enne töö, teenuse või vara soetamise eest tasumist tagatist nõudmata, kui töö või teenus on lõpetatud või vara on üle antud ning toetuse saaja on selle vastu võtnud ja selle eest tasunud vähemalt omafinantseeringuga võrdse summa ning kui toetuse saaja on piisavalt usaldusväärne. Nimetatud rahastamisviisi ei kohaldata liisingulepinguga soetatava vara puhul.

Eelnõus ettenähtav rahastamisviis tähendab seda, et toetuse saaja toetatava tegevuse elluviimist võib rahastada enne töö, teenuse või kauba eest tasumist, kui toetuse saaja on piisavalt usaldusväärne ning tehtud töö või osutatud teenus on lõpetatud või müüdud kaup on üle antud ning toetuse saaja on need vastu võtnud ja nende eest tasunud vähemalt omafinantseeringuga võrdse summa. Nimetatud rahastamisviisi ei kohaldata kapitalirendi puhul.

ELÜPS-i § 82 lõike 7 kohaselt loetakse toetuse saaja piisavalt usaldusväärseks, kui:

1) tal ei ole riikliku maksu võlga või tema riikliku maksu võla tasumine on ajatatud ning maksuvõla tasumise ajatamise korral on maksud, mille tasumise tähtaeg on möödunud, tasutud;

2) tema suhtes ei ole algatatud likvideerimis- ega pankrotimenetlust;

3) ta on varem riigieelarvelistest või muudest Euroopa Liidu või välisvahenditest saadud ja tagasimaksmisele kuulunud summa tagasi maksnud või toetuse tagasimaksmise ajatamise korral on tagasimaksed tasunud ettenähtud summas;

4) ta on varem ELÜPS-i § 79 (maaelu arengu toetuse taotluse rahuldamine ja rahuldamata jätmine) või ELÜPS-i § 82 lõike 1 kohaselt saadud toetust kasutanud sihipäraselt ja tähtpäevaks.

Omafinantseeringuga võrdne summa on rahasumma, mille toetuse saaja tasub isikule, kes osutas esitatud investeeringuobjekti hinnapakkumuse alusel toetatava tegevuse elluviimiseks toetuse saajale teenust, tegi tööd või müüs kaupa. Omafinantseeringuga võrdse rahasumma hulka loetakse selle isiku, kellelt toetuse saaja tellis teenust või tööd või ostis kaupa, väljastatud arve-saatelehel või arve ärakirjal kajastatud kõik abikõlblikud kulud, millest on maha arvestatud tegevuse elluviimise rahastamise otsuse alusel toetuse saajale makstav summa (ehk enne toetatava tegevuse elluviimise rahastamise otsuse tegemist peab toetuse saajal olema arve-saatelehel või arve ärakirjal kajastatud abikõlblikest kuludest tasutud ainult see osa, mis jääb alles, kui arve-saatelehel või arve ärakirjal kajastatud abikõlblike kulude kogusummast on arvestatud maha toetusmäära alusel kuludokumendis kajastatud abikõlblike kulude põhjal arvutatud toetuse summa), ning kõik mitteabikõlblikud kulud, mis mingil mõjuval põhjusel on nimetatud arve-saatelehel või arve ärakirjal kajastatud. Näiteks kuulub arve-saatelehel või arve ärakirjal kajastatud mitteabikõlblike kulude (mis peavad toetuse saajal olema tasutud enne toetatava tegevuse elluviimise rahastamise otsuse tegemist) hulka toetatava tegevuse käibemaks, kui toetuse saaja on käibemaksukohustuslane, ning ka muud mitteabikõlblikud kulud, mis on mingil põhjusel kuludokumentides kajastatud.

Toetatava tegevuse elluviimise rahastamine võib toimuda selliselt, et igal arve-saatelehel või arvel märgitud rahalisest kohustusest on tasutud omafinantseeringuga võrdne rahasumma, või selliselt, et maksetaotluses kõikidel arve-saatelehtedel või arvetel märgitud rahaliste kohustuste summast on tasutud vähemalt omafinantseeringuga võrdne rahasumma.

Eespool kirjeldatud viisil toetatava tegevuse elluviimise rahastamist sooviv toetuse saaja esitab PRIA-le maksetaotluse koos omafinantseeringuga võrdse rahasumma tasumist tõendavate dokumentidega. PRIA teeb toetatava tegevuse elluviimise rahastamise otsuse pärast kulutuste abikõlblikkuse kontrollimist, arvestades seejuures toetuse saaja usaldusväärsust, ning kannab toetatava tegevuse elluviimise rahastamise otsuste alusel määratud raha toetuse saaja arvelduskontole. Toetuse saaja võib tegevuse elluviimise rahastamise otsuse alusel saadud raha kasutada üksnes selle isiku väljastatud arve-saatelehel või arve ärakirjal märgitud toetatava tegevuse abikõlblike kulude eest tasumiseks, kellelt toetuse saaja tellis teenust või tööd või ostis kaupa. Toetuse saaja tasub pärast tegevuse elluviimise rahastamise otsuse alusel saadud raha laekumist viivitamata kuludokumentide alusel tasumata jäänud kogusumma sellele isikule, kellelt ta tellis teenuse või töö või ostis kaupa. Tasumise tõendamiseks esitab toetuse saaja PRIA-le seitsme tööpäeva jooksul arvates tegevuse elluviimise rahastamise otsuse alusel saadud raha laekumisest vastava teabe koos maksmist tõendavate dokumentidega (arve-saatelehel või arvel märgitud rahalise kohustuse tasumist tõendava maksekorralduse ärakiri või väljatrükk või arvelduskonto väljavõte).

ELÜPS-i § 82 lõikes 6 on sätestatud, et kui toetuse saaja tegevuses ilmnevad asjaolud, mis seavad kahtluse alla tema võime kasutada saadud toetust sihipäraselt ja tähtpäevaks, võib toetuse andja otsustada rahastamise väiksemas ulatuses, määrata abikõlblike kulude tegemiseks sama paragrahvi lõikes 4 sätestatud tähtajast lühema tähtaja või nõuda piisava tagatise esitamist. ELÜPS-i § 111 lõikes 1 on sätestatud, et kui pärast toetuse väljamaksmist selgub, et toetusraha on eeskirja eiramise või hooletuse tõttu makstud alusetult, sealhulgas kui seda ei ole kasutatud sihipäraselt, nõutakse toetusraha toetuse saajalt, sealhulgas valikumenetluse korras valitud toetuse saajalt, osaliselt või täielikult tagasi Euroopa Parlamendi ja nõukogu määrustes (EL) nr 1303/2013 ja (EL) nr 1306/2013 ning teistes EL-i asjakohastes määrustes sätestatud alustel ja tähtaegadel.

ELÜPS-i § 82 lõike 4 kohaselt võib saadud toetust kasutada üksnes asjakohase tegevuse abikõlblike kulude eest tasumiseks. Nimetatud kulude eest peab olema tasutud toetuse andmise tingimustes sätestatud tähtaja jooksul, kuid hiljemalt 2023. aasta 1. juuliks.

**Eelnõu § 33** sätestab dokumentide säilitamise korra, millest tulenevalt määruse alusel esitatud dokumente taotlejale ei tagastata ning nimetatud dokumente säilitatakse PRIA-s kuni 2032. aasta 31. detsembrini.

Euroopa Parlamendi ja nõukogu määruse (EL) nr 1306/2013 artikli 37 kohaselt teeb komisjon lõppmakse vastavalt vahendite olemasolule pärast maaelu arengu programmi rakendamist käsitleva viimase iga-aastase eduaruande kättesaamist, võttes aluseks kehtiva rahastamiskava, asjaomase maaelu arengu programmi viimase rakendusaasta raamatupidamisaruanded ning vastava kontrollimise ja heakskiitmise otsuse. Nimetatud raamatupidamisaruanded esitatakse komisjonile hiljemalt kuus kuud pärast Euroopa Parlamendi ja nõukogu määruse (EL) nr 1303/2013 artikli 65 lõikes 2 osutatud kulude rahastamiskõlblikkuse viimast kuupäeva ning need hõlmavad makseasutuse kantud kulusid kuni kulude rahastamiskõlblikkuse viimase kuupäevani. Euroopa Parlamendi ja nõukogu määruse (EL) nr 1303/2013 artikli 65 lõike 2 kohaselt on kulud Euroopa struktuuri- ja investeerimisfondidest toetuse saamiseks kõlblikud juhul, kui need on tekkinud toetusesaajal ja need on tasutud ajavahemikus alates programmi komisjonile esitamise kuupäevast või 1. jaanuarist 2014 – olenevalt sellest, kumb kuupäev on varasem – kuni 31. detsembrini 2023. Lisaks on kulud EAFRD-st toetuse saamiseks kõlblikud ainult juhul, kui makseasutus maksab asjaomase abi tegelikult välja ajavahemikus 1. jaanuarist 2014 kuni 31. detsembrini 2023. Liikmesriikide kogemus näitab, et Euroopa Komisjoni viimane makse tavaliselt hilineb, ja seepärast sätestatakse dokumentide säilitamise lõpptähtpäevana 2032. aasta 31. detsembri, mis peaks sisaldama ka väikese varu. Dokumentide säilitamise kohustus kohaldub toetuse andmisega seotud isikule.

**Eelnõu § 34 lõigetes 3 ja 4** on toodud erisused 2017. a toimuvaks esimeseks taotlusvooruks. Lõikes 1 toodud erisuse tegemine on vajalik, kuna taotlusvoor on kavandatud 2017. a veebruari, mil ei ole veel füüsilisest isikust ettevõtjate tuludeklaratsiooni vormi E andmete Maksu- ja Tolliametile esitamise tähtaeg möödunud.Lõikes 2 toodud erisusega sätestatakse, et 2017. a esimeses voorus saavad taotluste hindamisel eelistuse taotlejad, kes omavad kohustust KSM või LHT alusel, kui vastav kohustus on neil olnud 2016. aastal. Mahetootjaks loetakse taotlejad, kes on taotluse esitamise seisuga mahepõllumajanduse valdkonnas tunnustatud või üleminekuperioodil.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548), komisjoni delegeeritud määrus (EL) nr 807/2014, millega täiendatakse Euroopa Parlamendi ja nõukogu määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja kehtestatakse üleminekusätted (ELT L 227, 31.07.2014, lk 1–17), komisjoni rakendusmäärus (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.07.2014, lk 18–68), komisjoni rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.07.2014, lk 69–124), Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320−469), Euroopa Parlamendi ja nõukogu määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607), komisjoni delegeeritud määruse (EL) nr 640/2014 (ELT L 181/48 20.6.2014) millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas.

Eelnõus nimetatud Euroopa Liidu õigusaktidega saab tutvuda internetis Euroopa Liidu õigusaktide andmebaasis aadressil <http://europa.eu.int/eur-lex>.

**4. Määruse mõjud**

Maaeluministri määrus kehtestatakse Maaelu arengukava 2014-2020 meetme 4.1 “Investeeringud põllumajandusettevõtete tulemuslikkuse parandamiseks” rakendamiseks.

Määrus aitab kaasa põllumajandusettevõtjate tulemuslikkuse parandamisele.

Määrus aitab kaasa põllumajanduslikust koormusest tulenevate keskkonnaohtude leevendamisele ja likvideerimisele, seda eeskätt sõnnikuhoidlate nüüdisajastamise ja rajamise abil.

Määrus aitab kaasa energiatootmise tarnekindluse, mitmekesisuse ja hajutatuse suurendamisele ning põllumajandusest lähtuvate saasteainete vähendamisele. Tegemist on EL-i kliima- ja energiapoliitika eesmärkidega, mis on ka Eestile siduvad.

Suuremad ja mahukamad muudatused on seotud niisutuseks vajalike tegevuste lisandumisega toetavate tegevuste nimekirja. Täpsustavate ja selgitavate muudatuste tegemisel on arvesse võetud meetme 4.1 “Investeeringud põllumajandusettevõtete tulemuslikkuse parandamiseks” esimestes taotlusvoorude rakendamisel saadud kogemusi. Võrreldes määrusega nr 15 on muudatused ettevõtjatele positiivse iseloomuga, kuna annavad täiendavaid võimalusi toetuse taotlemiseks. Lisaks loob eelnõu ettevõtjatele paremad ja selgemad tingimused toetuse taotlemiseks.

Toetuse taotleja nõuete täitmise kontrollimiseks kasutatavate majandusaastate andmete täpsustamine tagab ettevõtjatele toetuse taotlemiseks paindlikumad tingimused, kuna asjakohased sätted võimaldavad kasutada värskeimaid olemasolevaid andmeid ettevõtja majandusaasta kohta.

Osakaalude arvutamisel saadud tulemuste ning erinevate näitajate kajastamisega tagatakse ühene arusaam kõigile osapooltele ja välistatakse ebaselgus, kuhu paigutuvad erinevates vahemikes komakohtadega näitajad – eriti oluline on see lävendnõuete täitmise puhul ja hindamise korral.

Kuna Eestis põhjustab sademete hulga muutlikus ja nende ebaühtlane jaotus põllumajanduskultuuride saakide ja kvaliteedi kõikumist, siis niisutamissüsteemide ehitamise või niisutamiseks vajalike seadmete ostmise toetamine soodustab tootmist katmikalal, ja vähendab lühiajaliste kuivade perioodide mõju avamaal, luues seega paremad võimalused põllumajandustoodete kvaliteetseks ja efektiivseks kasvatamiseks. Avamaal on niisutus vajalik eelkõige stabiilse saagi saamiseks köögivilja- ja aiandussektoris. Kogu toetatava niisutustegevuse põhiprintsiibiks on, et niitusutustegevus ei tohi halvendada veekogumi, millest niisutuseks vett võetakse, või seda ümbritseva keskkonna seisundit.

Toetatavate tegevuste loetellu niisutusinvesteeringute lisamine võib suurendada nimetatud tegevusega seotud rakendusüksustel – PRIA ja Keskkonnaamet – halduskoormust. PRIA halduskoormus suureneb seoses tegevuse lisandumisega kaasnevate täiendavate menetlusprotseduuride väljatöötamise ja rakendamisega. PRIA halduskoormus antud meetme rakendamisel siiski märkimisväärselt ei muutu, kuna seoses elektroonsele taotlemisele ja menetlemisele üleminekuga on loodud tingimused üldise halduskoormuse vähendamiseks. Keskkonnaameti halduskoormus suureneb seoses asjaoluga, et Keskkonnaamet peab andma hinnangu, kas kavandav investeering, vastab veemajanduskavade nõuetele ning kas see halvendab veekogumi või seda ümbritseva keskkonna seisundit või mitte. Nimetatud hinnangu andmisega seotud tegevused ei ole oma olemuselt Keskkonnaametile esmakordsed, kuid võivad suurendada ajutiselt (enne taotlusvooru toimumist) töökoormust. Eelmiste taotlusvoorude põhjal eeldame, et ühes taotlusvoorus niisutusinvesteeringuteks toetuse taotlejate arv jääb tõenäoliselt alla 30.

Muudatus soodustab ka puuvilja- või marjakasvatussaaduste isevarustatuse taseme parandamist, mis on seni olnud alla 100%.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Põllumajandusettevõtjate investeeringutoetust rahastatakse 85% ulatuses Maaelu Arengu Euroopa Põllumajandusfondist (EAFRD) ning 15% ulatuses Eesti riigi riigieelarvest. Arengukava meetme 4.1 “Investeeringud põllumajandusettevõtte tulemuslikkuse parandamiseks” kogueelarve on 145 miljonit eurot, millest Euroopa Liidu osa on 85% (123,25 miljonit eurot) ja Eesti riigi kaasfinantseering 15% (21,75 miljonit eurot). Kokku on meetme 4.1 raames toimunud kolm taotlusvooru, milles on määratud toetusi 74,9 miljonit eurot (51,7% kogu eelarvest).

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks Rahandusministeeriumile, Majandus- ja Kommunikatsiooniministeeriumile ning Keskkonnaministeeriumile õigusaktide eelnõude elektroonilise kooskõlastamise infosüsteemi EIS kaudu.

1. Vt <http://www.rmp.ee/raamatupidamine/rtj/>. [↑](#footnote-ref-1)
2. Vt <http://jis.agri.ee:22001/jisweb/forms/mainframe.htm>. [↑](#footnote-ref-2)
3. European Strategy Paper on Heat Use from Biogas Plants, Projekt No: IEE/11/025 August 2013, <http://ec.europa.eu/energy/intelligent/projects/sites/iee-projects/files/projects/documents/biogasheat_european_strategy_paper_on_heat_use_from_biogas_en.pdf>. [↑](#footnote-ref-3)